މޮންޓްރިއަލް ޕްރޮޓޮކޯލްގެ ދަށުން އެޗް.އެފް.ސީ މަދުކުރުމަށް ކިގާލީ އެމެންޑްމަންޓަށް ދުނިޔޭގެ ފެންވަރުގައި އެއްބަސްވެއްޖެ – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ މޮންޓްރިއަލް ޕްރޮޓޮކޯލްގެ ދަށުން އެޗް.އެފް.ސީ މަދުކުރުމަށް ކިގާލީ އެމެންޑްމަންޓަށް ދުނިޔޭގެ ފެންވަރުގައި އެއްބަސްވެއްޖެ – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nމޮންޓްރިއަލް ޕްރޮޓޮކޯލްގެ ދަށުން އެޗް.އެފް.ސީ މަދުކުރުމަށް ކިގާލީ އެމެންޑްމަންޓަށް ދުނިޔޭގެ ފެންވަރުގައި އެއްބަސްވެއްޖެ\n15 އޮކްޓޯބަރ 2016 ބައޯޑައިވަރސިޓީ, އެންވަޔަރަންމަންޓަލް ޕްރޮޓެކްޝަން, އެންވަޔަރަންމަންޓް ޙިއްސާކުރެއްވުމަށް\nރުވާންޑާގެ ވެރިރަށް ކިގާލީގައި ބޭއްވުނު މޮންޓްރިއަލް ޕްރޮޓޮކޯލްގެ 28 ވަނަ މީޓިންސް އޮފް ދަ ޕާރޓީސްގައި އެ މުއާހަދާގެ ތެރެއިން ހައިޑްރޯ ފުލޮރޯ ކާބަންސް (އެޗް.އެފް.ސީ) މަދުކުރުމަށް ފާސްކޮށްފިއެވެ. ‘ކިގާލީ އެމެންޑްމެންޑް’ގެ ދަށުން އެޗް.އެފް.ސީ މަދުކުރުމަށް ބައިނަލްއަޤުވާމީ ފެންވަރުގައި ދުނިޔޭގެ 197 ޤައުމުންވަނީ އެއްބަސްވެފައެވެ. މިގޮތުން ދުނިޔޭގެ ކުރިއަރާފައިވާ ޤައުމުތަކުން 2019 ވަނަ އަހަރުން ފެށިގެން އެމާއްދާތައް މަދުކުރުމަށް މަސައްކަތް ފަށަންޖެހެއެވެ. އަދި ތަރައްޤީވަމުން އަންނަ ޤައުމުތަކުން 2024 އަދި 2028 ގައި އެޗް.އެފް.ސީ ބޭނުންކުރުން ކޮންޓްރޯލްކޮށް މަދުކުރަން ފަށަންވަނީ އެއްބަސްވެފައިއެވެ. މިއަދު ފާސްކުރި އެއްބަސްވުމުގެ ސަބަބުން ދުނިޔެ ހޫނުވުން2ޑިގުރީ ސެލްސިއަސްގެ ތެރޭގައި ހިފެހެއްޓުމަށް ކުރަމުންދާ މަސައްކަތަށް އިތުރު ބާރުވެރިކަމެއް ލިބިގެންދާނެއެވެ.\nމިބައްދަލުވުމުގައި ރާއްޖެއިން ބައިވެރިވި ވަފުދުގެ އިސްވެރިއަކަށް ވަޑައިގެންނެވީ މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ސީނިއަރ ޕޮލިސީ އެގްޒެކެޓިވް ޑރ. ޢަބްދުﷲ ނަސީރެވެ. މިބައްދަލުވުމުގެ ހައި-ލެވެލް ސެގްމަންޓްގައި ވާހަކަފުޅު ދައްކަވަމުން ރާއްޖެފަދަ ކުދި ޖަޒީރާ ޤައުމަކަށް މިފަދަ އެއްބަސްވުމެއްގެ މުހިއްމުކަމަށް ޑރ. ނަސީރު އަލި އަޅުވާލިއެވެ. އަދި މީގެ އިތުރުން މަސްވެރިކަމުގެ ދާއިރާގައި ބޭނުންކުރާ ފިނިކުރާ ނިޒާމްތަކުގައި ތިމާވެއްޓާއި ރައްޓެހި އަދި އޯޒޯން ފަށަލައަށް ގެއްލުން ކުޑަ މާއްދާތައް ބޭނުންކުރުމަށް ހުރި ގޮންޖެހުންތައް ފާހަގަކޮށް، މޮންޓްރިއަލް ޕްރޮޓޮކޯލްގެ ތެރެއިން ރާއްޖެފަދަ ޤައުމުތަކަށް އެހީތެރިކަން ފޯރުކޮށްދިނުމަށް ގޮވާލެއްވިއެވެ.\nއެޗް.އެފް.ސީ އަކީ ޖައްވު ހޫނުވުމަށް ބާރުއަޅާ، އޭގެ ސަބަބުން މޫސުމަށް ބަދަލުގެނުވާ މާއްދާއެކެވެ. އަދި މި މާއްދާ މައިގަނޑު ގޮތެއްގައި ބޭނުންކުރަނީ ފިނިކުރާ ނިޒާމް ތަކުގައެވެ. ދިރާސާތަކުން ދައްކާގޮތުގައި އެޗް.އެފް.ސީ އެދެވޭ ގޮތެއްގައި ކޮންޓްރޯލްކޮށް މަދުކޮށްގެން 0.5 ޑިގުރީ ސެލްސިއަސްއާއި ބަރާބަރު އަދަދަކަށް ދުނިޔެ ހޫނުވުން އިތުރުވިޔަ ނުދީ ހިފެހެއްޓޭނެއެވެ.\nމޮންޓްރިއަލް ޕްރޮޓޮކޯލްއަކީ ދުނިޔޭގެ އޯޒޯން ފަށަލަ ހިމާޔަތްކުރުމަށް 1987 ވަނަ އަހަރު އެކުލަވާލި ބައިނަލްއަޤުވާމީ މުއާހަދާއެވެ. މިމުއާހަދާގެ ދަށުން 2008 ވަނަ އަހަރު ރާއްޖެއިންވަނީ ސީ.އެފް.ސީ ބޭނުންކުރުން ހުއްޓާލާފައެވެ. މިއީ ރާއްޖެއިން މިމާއްދާ ހުއްޓާލަންޖެހޭ މުއްދަތުގެ ދެއަހަރު ކުރިން ހާސިލްކޮށްފައިވާ ކާމިޔާބީއެކެވެ. ރާއްޖެއިން މިހާރު ދަނީ އެޗް.ސީ.އެފް.ސީ 2020 ގައި ހުއްޓާލުމަށް މަސައްކަތްކުރަމުންނެވެ.


ކިތާބުލް މުޤައްދަސް މަރުކުސް 1\n1 މިއީ މާތްރަސްކަލާނގެ ދަރިކަލުން، އީސާ އަލްމަސީޙުއާ ބެހޭ ހެޔޮޚަބަރުފުޅެވެ.2މި ހެޔޮޚަބަރުފުޅު ފެށިގެން އައީ ނަބީ ޔަޝަޔާޙުގެފާނަށް މާތްރަސްކަލާނގެ ބާވައިލެއްވި ވަޙީފުޅާ އެއްގޮތްވާ ފަދައިންނެވެ. * 1:2 ޔަޝަޔާޙުގެފާނު މެދުވެރި ކުރައްވައި މާތްރަސްކަލާނގެ މި ބަސްފުޅު ފައުޅު ކުރައްވާފައި ވަނީ ޔަޙުޔާގެފާނު އުފަންވެ ވަޑައިގެންނެވުމުގެ 700 އަހަރަކު ކުރީންނެވެ. އެކަލޭގެފާނުގެ ފޮތްކޮޅުގައި ލިޔެވިގެންވަނީ:\n”ކަލޭގެފާނު ވަޑައިގަތުމުގެ ކުރިން ކަލޭގެފާނަށްޓަކާ މަގެއް ތައްޔާރުކުރުމަށް ތިމަން ކަލާނގެ އެބައިމީހުންގެ ގާތަށް ނަބީ ބޭކަލަކު ފޮނުއްވާނަމު.3މީހުން ނޫޅޭ އެކަހެރި ހިސާބުގަނޑުގެ ތެރެއިން ނަބީބޭކަލަކު ގޮވާލައްވަމުން ދާނެ. ’މާތްރަސްކަލާނގެއަށްޓަކާ ތައްޔާރުވެ، އެކަލާނގެއަށްޓަކާ ސީދާ މަގެއް ތައްޔާރު ކުރޭ.‘ “ 1:3 އިޝަޢުޔާ 40:3\n4 އެގޮތުން ޔަޙުޔާގެފާނު އެކަހެރި ހިސާބެއްގައި ހުންނަވައިގެން މީސްތަކުން ތައުބާގެ ހިނެވުމުން ހިނަވައިދެއްވައި އެކަންތައް އުނގަންނަވައި ދެއްވަމުން ގެންދެވިއެވެ.5ޖުދެއާކަރައިގެ ސަރަހައްދުންނާއި ޖެރޫސަލަމުން އެތައްބައިވަރު މީހުންނެއް ޔަޙުޔާގެފާނުގެ އަރިހަށް އައެވެ. އަދި އެބައިމީހުންގެ ފާފަތަކަށް އެއްބަސްވުމުން އެކަލޭގެފާނު އެބައިމީހުން އުރުދުން ކޯރުގައި ތައުބާގެ ހިނެވުމުން ހިނަވައިދެއްވިއެވެ.\n6 ޔަޙުޔާގެފާނު ތުރުކުރައްވައިގެން ހުންނެވި ޖަމަލުކެހެރިން ހައްދަވާފައިވާ ހެދުންކޮޅަކާ އެކު އުނަގަނޑުގެ ވަށައިގެން ހަމުގެ ކަމަރެއް އަޅާފައި އޮތެވެ. އެކަލޭގެފާނު ފަރިއްކުޅުއްވަމުން ގެންދެވީ ގޮއްފުޅަނތްގާއި ރޯ މާމުއިއެވެ.7މީސްތަކުންނަށް އެކަލޭގެފާނު ގޮވާލައްވަމުން ގެންދެވިއެވެ. ”އަހަރެންނަށް ފަހު ވަޑައިގަންނަވާ ބޭކަލަކީ އަހަރެންނަށް ވުރެން މާ މަތިވެރި ބޭކަލެއް. އަހަރެންނަކީ އެބޭކަލެއްގެ ފައިންޕުޅު ދަށަށް ގުދުވެ ފައިވާންފުޅު މޮހެދެއްވާ އަޅެއްގެ ގޮތުގައި ވުމަށް ވެސް އެކަށީގެންވާ މީހަކީމެއް ނޫން. 8 އަހަރެން ތިޔަބައިމީހުން ތައުބާގެ ހިނެވުމުން ހިނަވަމުން މި ގެންދަނީ ފެނުން. ނަމަވެސް އެކަލޭގެފާނު ތިޔަބައިމީހުން ހިނަވާނީ މާތްރޫޙުފުޅުން.“\n9 މިއަށް ފަހު، ގަލީލީގެ ނާޒަރަތުން އީސާގެފާނު ޔަޙުޔާގެފާނުގެ އަރިހަށް ވަޑައިގަންނަވާ އަދި އުރުދުން ކޯރުގައި ޔަޙުޔާގެފާނުގެ އަރިހުން ތައުބާގެ ހިނެވުމުން ހިނައިވަޑައިގެންނެވިއެވެ. 10 އެކަލޭގެފާނު ފެންގަނޑުތެރެއިން މައްޗަށް އަރާ ވަޑައިގެންނެވި ހިނދު އުޑު ހުޅުވިގެން ދިޔައެވެ. އަދި ހުދު ކޮތަރެއް ފަދައިން މާތްރޫޙުފުޅު އެކަލޭގެފާނުގެ މައްޗަށް ފައިބާ ވަޑައިގެންނެވިތަން ޔަޙުޔާގެފާނަށް ފެނިވަޑައިގަތެވެ. 1:10 ޔޫޙަންނާ 1:32-34\n11 އެހިނދު އުޑުން ވަޙީގެ ބަސްފުޅު އިވިގެންދިޔައެވެ. ”ކަލޭގެފާނީ ތިމަންކަލާނގެ ލޯބިވެ ވޮޑިގެންވާ ތިމަންކަލާނގެ ދަރިކަލުން. ކަލޭގެފާނުގެ މައްޗަށް ތިމަންކަލާނގެ ރުހިވޮޑިގަތުން ވޭ.“\n12 އެހިނދު މާތްރަސްކަލާނގެ މާތްރޫޙުފުޅު އެކަލޭގެފާނު ސަހަރާގެ ތެރެއަށް ގެންދެވިއެވެ. 13 އެތަނުގައި އެކަލޭގެފާނު ސާޅީސް ދުވަސް ވޭތު ކުރެއްވިއެވެ. މި ދުވަސްތަކުގައި އެކަލޭގެފާނު ލައްވާ ފާފައެއް ކުރެއްވުމަށް ޝައިތާނާ ވަސްވާސް ދިނެވެ. ވަލު ޖަނަވާރުތައް މި ސަހަރާގައި ވިއެވެ. އެހެނަސް މަލާއިކަތުން ވަޑައިގެން އެކަލޭގެފާނަށް އެހީތެރިވެދެއްވިއެވެ.\n14 ޔަޙުޔާގެފާނު ޖަލުގައި ހައްޔަރު ކުރެއްވުމަށް ފަހު އީސާގެފާނު މާތްރަސްކަލާނގެ ހެޔޮޚަބަރުފުޅު ގަލީލީގައި އަންގަވައި ދެއްވަމުން ގެންދެވިއެވެ. 15 އެކަލޭގެފާނު ވިދާޅުވިއެވެ. ”އެންމެ އެކަށީގެންވާ ވަގުތު މިވަނީ އައިސްފަ. އަދި މާތްރަސްކަލާނގެ ރަސްކަންފުޅު އައުންވަނީ ކައިރީގަ! ތައުބާވޭ! ހެޔޮޚަބަރުފުޅަށް އީމާންވޭ!“\n16 އީސާގެފާނު ގަލީލީ ކަނޑުގެ އައްސޭރިފަށުގައި އޮތްގޮތަށް ހިންގަވާ ވަޑައިގެންނެވި ހިނދު އެކަލޭގެފާނަށް މަސްވެރިންގެ ދެމީހަކު ފެނިވަޑައިގަތެވެ. އެއީ ޝަމްއޫނު އާއި އޭނާގެ ކޮއްކޮ އަންދުރާއި އެވެ. އޭރު އެދެމީހުން ތިބީ މަސްހިފުމަށްޓަކައި ދައު އެއްލައިގެންނެވެ. 17 އީސާގެފާނު އެ ދެ މީހުންނަށް ވިދާޅުވިއެވެ. ”އަހަންނާއިއެކުގައި އާދޭ، އަދި މަސް ހިފުމުގެ ބަދަލުގައި ތިޔަބައިމީހުންނަށް އިންސާނުން ހިފާނެގޮތް ދަސްކޮށްދޭނަން.“ 18 ދެން އެ ދެބެއިން ވަގުތުން ގެންގުޅުނު ދައުތައް ދޫކޮށްލާފައި އެކަލޭގެފާނާއި އެކުގައި ކުރިޔަށް ދިޔައެވެ.\n19 ކުޑަތަންކޮޅެއް ކުރިއަށް ވަޑައިގެންނެވި ތަނާހެން އެކަލޭގެފާނަށް އިތުރު ދެބެއިން ފެނިވަޑައިގަތެވެ. އެއީ ޒަބަދީގެ ދެ ދަރިން ކަމުގައިވާ ޔާމިޒު އާއި ޔޫޙަންނާ އެވެ. އެމީހުން ތިބީ އެބައިމީހުންގެ ދޯނީގައި ދައުތައް މަރާމާތު ކުރުމަށެވެ. 20 އީސާގެފާނަށް އެދެބެއިން ފެނިވަޑައިގަތުމާއެކު އެ ދެބެއިންނަށް އެކަލޭގެފާނު ގޮވާލެއްވިއެވެ. އެމީހުން ވަގުތުން އެމީހުންގެ ބައްޕަ ޒަބަދީ އާއި މަހަށް ދިއުމަށް ގެނެވިފައި ތިބި ފަޅުވެރިން މަސްދޯނީގައި ދޫކޮށްލާފައި އީސާގެފާނާއި އެކުގައި ދިޔައެވެ.\n21 އެއަށް ފަހު އީސާގެފާނާއި އެކަލޭގެފާނުގެ އަސްޙާބީން ވަޑައިގެންނެވީ ކަޕަރުނައުމްއަށެވެ، އަދި ޖެހިގެން އައި ސަބަތުގެ ދުވަހުގައި އީސާގެފާނު ދީނީ މަރުކަޒަށް އުނގަންނައި ދެއްވުމަށް ވަޑައިގެންނެވިއެވެ. 22 އެކަލޭގެފާނު އުނގަންނަވައިދެއްވި ގޮތާ މެދު މީސްތަކުން ޙައިރާންވިއެވެ. އެކަލޭގެފާނު އުނގަންނަވައި ދެއްވީ ދީނީ ދަންނަބޭކަލުންގެ ގޮތުގައި ނޫނެވެ. އެއާ ޚިލާފަށް އެކަލޭގެފާނު އުނގަންނަވައި ދެއްވީ އާރާއިބާރު ލިބިވަޑައިގެންފައިވާ ބޭކަލެއްގެ ގޮތުގައެވެ.\n23 ކުއްލިއަކަށް ނުބައި ރޫޙެއް އަވަލާފައިވީ ފިރިހެނަކު ދީނީ މަރުކަޒުގެ ތެރެއަށް އައިސް ހަޅޭލަވަން ފެށިއެވެ. 24 ”އޭ. ނާޒަރަތުގެ އީސާ، ކަލޭގެފާނު ތިޔަ އުޅުއްވަނީ އަހަރެމެންނަށް ކީއްކުރައްވަން؟ ކަލޭގެފާނު މިތަނަށް ތިޔަ ވަޑައިގަތީ އަހަރެމެން ނެތިކޮށްލައްވަންތަ؟ އަހަރެންނަށް ކަލޭގެފާނަކީ ކޮން ބޭކަލެއްކަން އެނގޭ. ކަލޭގެފާނީ މާތްރަސްކަލާނގެ މަތިވެރިކުރައްވައި ޚާއްސަ ކުރެއްވި ފަރާތް!“\n25 އީސާގެފާނު އެ ނުބައި ރޫޙަށް އަމުރު ކުރެއްވިއެވެ. ”އަނގަ މަޑުކޮށް އޭނާގެ ހަށިގަނޑުން ނުކުމޭ!“\n26 އެވަގުތު ނުބައި ރޫޙުގެ ސަބަބުން އެ ފިރިހެނާ އިދިފުށަށް ދަމަންފެށިއެވެ. އަދި ބާރު އަޑުފަށްގަނޑަކާއެކު އެ ފިރިހެނާ ދޫކޮށް ހިނގައްޖެއެވެ. 27 އެތަނުގައި ތިބި އެންމެހާ މީސްތަކުން މިކަމާއި ޙައިރާންވެ އެކަކު އަނެކަކަށް ބުނަމުން ދިޔައެވެ. ”މިއީ ކޮންފަދަ ކަމެއް؟ މިއީ ބާރުވެރިކަމެއް ލިބިހުރެ އުނގަންނައިދޭ އާ އުނގަންނައި ދިނުމެއްތަ؟ މި ކަލޭގެފާނަށް ނުބައި ރޫޙުތަކަށް އަމުރު ކުރުމުގެ ބާރު ލިބިގެންވޭ، އަދި އެތަކެތި މި ކަލޭގެފާނަށް ކިޔަމަންތެރިވޭ!“\n28 އަދި އިސާހިތަކު އީސާގެފާނާއި ބެހޭ ޚަބަރު އަވަސް ކަމާއެކު ގަލީލީގެ ސަރަހައްދުގައި ފެތުރެމުން ދިޔައެވެ.\n29 އީސާގެފާނާއި އެކަލޭގެފާނުގެ އަސްޙާބީން، ދީނީ މަރުކަޒުން ނުކުންނެވުމަށް ފަހު ޝަމްއޫނު އާއި އަންދުރާއިގެ ގެއަށް ސީދާ ވަޑައިގަތެވެ. އެކަލޭގެފާނުގެ އަރިހުގައި ޔާމިޒާއި ޔޫޙަންނާވެސް ގެންދެވިއެވެ. 30 އޭރު ޝަމްއޫނުގެ މައިދައިތައަށް ހުންޖެހި ބަލި އެނދުގައި އޮތެވެ. އީސާގެފާނު އެގެއަށް ވަޑައިގަތުމާއެކު ޝަމްއޫނު އެކަލޭގެފާނަށް މައިދައިތަގެ ބަލި ޚަބަރު ދެއްވިއެވެ. 31 ޝަމްޢޫނުގެ މައިދައިތަ ކައިރިއަށް އެކަލޭގެފާނު ވަޑައިގަންނަވައި އެކަނބުލޭގެ އަތުގައި ހިއްޕަވާ ކޮޅަށް ތެދުކުރުމަށް އެހީތެރިވެ ވަޑައިގަތެވެ. އެހިނދު އެކަނބުލޭގެ ހުންފިލައި ރަނގަޅުވިއެވެ. އަދި އެކަނބުލޭގެ ތެދުވެ އެބޭކަލުންނަށް ފަރިއްކޮޅު ތައްޔާރު ކޮށްދެއްވިއެވެ.\n32 އިރުއޮއްސެނިކޮށް އީސާގެފާނުގެ އަރިހަށް ތަފާތު ބަލި ޖެހިފައިވީ މީހުންނާއި ޖިންނި މޮޔަވެފައިވީ މީހުން މީސްތަކުން ގެނައެވެ. 33 އެކަލޭގެފާނު ހުންނަވާ ގެކޮޅު ކުރިމައްޗަށް އަވަށުގެ އެންމެން އެއްވިއެވެ. 34 ތަފާތު ބަލި ޖެހިފައިވީ މީސްތަކުންގެ ބަލި ހެޔޮ ކުރައްވާ ޖިންނި މޮޔަވެފައިވީ މީހުން އެކަމުން ރަނގަޅު ކޮށްދެއްވިއެވެ. އެ ޖިންނިތަކަށް ވާހަކަ ދެއްކުމުގެ ހުއްދައެއް ލިބިގެން ނުވިއެވެ. ސަބަބަކީ އެ ތަކެއްޗަށް އެކަލޭގެފާނު އެނގިގެންވުމެވެ.\n35 ޖެހިގެން އައި ދުވަހުގެ ވަރަށް ފަތިހުގެ ވަގުތެއްގައި އިރު އެރުމުގެ ކުރިން އީސާގެފާނު ތެދުވެ ވަޑައިގެން އެ ގެއިން ނުކުންނެވިއެވެ. އެ ކަލޭގެފާނު ވަޑައިގެންނެވީ އަވަށާއި ދުރުގައިވާ އެކަހެރި ހިސާބަކަށް ދުޢާ ކުރެއްވުމަށެވެ. 36 އެއަށް ފަހު ޝަމްއޫނު އާއި އޭނާގެ ބައެއް އެކުވެރިން އެކަލޭގެފާނު ހޯއްދަވަމުން ގެންދެވިއެވެ. 37 އަދި އެބައިމީހުންނަށް އެކަލޭގެފާނު ފެނިވަޑައިގަތުމުން އެކަލޭގެފާނަށް ދެންނެވިއެވެ. ”އެންމެހާ މީސްތަކުން ކަލޭގެފާނު އެބަ ހޯއްދަވާ.“\n38 އެހެނަސް އީސާގެފާނު ޖަވާބު ދެއްވިއެވެ. ”އަހަރެމެން މިތާނގެ ވަށައިގެންވާ އަވަށްތަކަށް ދާންޖެހޭ. އަހަރެން އެ އަވަށްތަކުގައި ވެސް ވަޢުޡު އިއްވައިދޭންޖެހޭ. އެއީ އަހަރެން އައި ސަބަބު ކަމަށް ވާތީ.“\n39 އެގޮތުން އެކަލޭގެފާނު މުޅި ގަލީލީގެ ސަރަހައްދުގައިވާ ދީނީ މަރުކަޒުތަކުގައި ވަޢުޡު އިއްވައި ދެއްވާ ޖިންނީގެ އުނދަގޫ ކުރިމަތިވެފައިވީ މީސްތަކުން ރަނގަޅު ކުރައްވަމުން ގެންދެވިއެވެ.\n40 ޖުޒާމުބަލި ޖެހިފައިވާ ފިރިހެނަކު އީސާގެފާނުގެ އަރިހަށް އައިސް ކަކޫމައްޗަށް ތިރިވެ އާދޭސް ދެންނެވިއެވެ. ”ކަލޭގެފާނު އެދިވަޑައިގަންނަވާނަމަ، ކަލޭގެފާނަށް އަޅުގަނޑު މި ބަލިން ފަސޭހަކޮށް ސާފުތާހިރު ކުރެއެވިދާނެ.“\n41 މި މީހާ އާއިމެދު އެކަލޭގެފާނު ހަމްދަރުދީވެ ވަޑައިގެން އީސާގެފާނުގެ އެކަލޭގެފާނުގެ އަތްޕުޅު ދިއްކުރައްވައި އެމީހާގެ ގައިގައި ބީއްސަވައި ވިދާޅުވިއެވެ. ”އަހަރެން އެދެން. ސާފުވެ ތާހިރުވޭ!“ 42 އެހިނދު އެމީހާގެ ބަލި ފަސޭހަވެ އަދި އޭނާ ތާހިރުވެގެން ވިއެވެ. 43-44 ދެން އީސާގެފާނު އެމީހާއަށް ގަދައަށް އިންޒާރު ކުރައްވާ ފޮނުއްވާ ލައްވަމުން ވިދާޅުވިއެވެ. ”އަޑުއަހާ، މި ވާހަކަ އެއްވެސް މީހެއްގެ ކައިރީގައި ނުބުނާތި. އެހެނަސް ސީދާ ގޮސް ތިބާ އިމްތިޙާނު ކުރުމަށްޓަކާ އިމާމަކަށް ހަށިގަނޑު ދައްކާ. އެއަށް ފަހު ތިބާގެ ބަލިން ރަނގަޅުވެ ތާހިރުވެއްޖެކަން މީސްތަކުންނަށް ސާބިތުކޮށްދިނުމުގެ ގޮތުން މޫސާގެފާނު އަމުރުކުރެއްވި ޤުރުބާންތައް ކުރޭ.“ 1:43-44 ލާވީން 14:1-32\n45 ނަމަވެސް އެ ފިރިހެނާ ދިޔަ ގޮތަށް މި ޚަބަރު ހުރިހާ ހިސާބެއްގައި ފެތުރިއެވެ. މިހެން ވުމުގެ ސަބަބުން މީސްތަކުން އެކަލޭގެފާނުގެ ގާތަށް އަންނަ ވަރު ގިނަކަމުން އީސާގެފާނަށް ފާޅުގައި އަވަށްތަކަށް ވެދެވަޑައިގެންނެވޭ ވަރެއް ވެސް ނުވިއެވެ. އެހެންވެ އެކަލޭގެފާނަށް އުޅުއްވަން ޖެހިވަޑައިގަތީ އެކަހެރި ހިސާބުތަކުގައެވެ. އެވަރުންވެސް މީހުން އެކި ހިސާބުތަކުން އެކަލޭގެފާނުގެ އަރިހަށް އަންނަމުން ދިޔައެވެ.\n*1:2 1:2 ޔަޝަޔާޙުގެފާނު މެދުވެރި ކުރައްވައި މާތްރަސްކަލާނގެ މި ބަސްފުޅު ފައުޅު ކުރައްވާފައި ވަނީ ޔަޙުޔާގެފާނު އުފަންވެ ވަޑައިގެންނެވުމުގެ 700 އަހަރަކު ކުރީންނެވެ.\n1:3 1:3 އިޝަޢުޔާ 40:3\n1:10 1:10 ޔޫޙަންނާ 1:32-34\n1:43-44 1:43-44 ލާވީން 14:1-32


SunOnline: #VAAHAKA: Qurubaan kureemey hiyy magey loabin - ep 15\nމަރިޔަމް ހިމްނާ (ހިމީ) 02 Jul 2019, 08:46\n"ޒާރާ... ޒާރާ.... ޖުނާން....މަންމާ! ބައްޕާ" ނޭވާ އުފުރިގެން ހިގައިދާނެހެން ހީވެ އެވަގުތު ކޮޅު އަހަރެންނަށް އަމަންގެ އަތުގައި މަޑުމަޑުން ހިފާލެވުނެވެ.\nހޭއެރިއިރު އަހަރެންނަށް އޮވެވުނީ ހޮސްޕިޓަލުގައެވެ. ލޯ ހުޅުވާލިނަމަވެސް ތަންތަން ފެނުނީ ފުސްކޮށެވެ. ސާފުކޮށް ގާތުގައި ތިބި މީހުންފެންނަން އިރުކޮޅެއް ނެގިއެވެ. ފުރަތަމަވެސް ލޮލުގައި އަޅައިގަތީ އަމަންއެވެ. އަހަރެންގެ ބޮލުގައި ފިރުމާލަމުން އަމަން މާފަށް އެދުނެވެ. ޖުނާންވެސް އަހަރެންނާ ދާދި ގާތަށް ޖެހިލިއެވެ. ވިސާމްވެސް މެއެވެ.\n"ކިހިނެތްވީ؟" ވީ ގޮތާ ބެހޭގޮތުން އަހަރެން ސުވާލުކޮށްލީމެވެ. މަޑުމަޑުން ތެދުވަން އުޅުމާއެކު އަހަރެންގެ ބަނޑަށް އެރި ތޫނު ތަދާއެކު އަނެއްކާވެސް އޮށޯވެވުނެވެ. އެއާއެކު ކަންތައްވީ ގޮތް އަހަރެންގެ ހަނދާނަށް އަންނަން ފެށިއެވެ. ޑަކުޓަރުގެ ކޯޓުގައި ވިސާމް ހުއްޓާ ފެނުނު ފުރަތަމަ ފަހަރު ކަމުން އަހަރެންނަށް ކަޅި ޖަހާނުލާ ވިސާމްއަށް ބެލެން ފެށުނެވެ.\n"ޒާރާ! ވިސާމްއެއް ނޫނޭ ފިރިމީހާއަކީ" އަމަން ފާޑަކަށް އިނދެ ބުނެލުމާއެކު އަހަރެންނަށް ސިހިފައި އަމަންއަށް ބަލާލެވުނެވެ. އެއާއެކު ވިސާމްވެސް ލަދުން ހުރެ ހިނިގަނޑެއް ޖަހާލިއެވެ. އަހަރެން އަމަންގެ އަތުގައި ހިފާލީމެވެ. އަމަން އަހަރެންގެ އަތަށް ބާރުކޮށްލަމުން ވިސާމްއަށް ބަލާލާ ހިނިގަނޑެއް ޖަހާލިއެވެ. އުޅެވުނު ގޮތާ ދޭތެރޭ އަމަންވެސް އިނީ ލަދުގަނެފައިއިން ފަދަ ގޮތަކަށެވެ.\n"އެބައޮތޭ ވާހަކައެއް ބުނަންވެފަ އަދި" އަހަރެންނަށް ބަލާލަމުން ވިސާމް ވާހަކަ ދެއްކިއެވެ.\n"އާލް ބަލަން ގެއަށް ކުއްޖަކު ގެނެސްގެން މިއުޅެނީ. އެކަމަކު ހިލާ ހަމައެއް ނުޖެހުނު. ކިޔަނީ އަބަދު ޒާރާ މަންމި ކައިރިއަށް ދާށޭ. ވިސްނައިދޭން އުޅެއުޅެ އެއްބަހެއްނުވި. އަނެއްކޮޅުން އުފާވެރި ހަބަރެއް ވެސް ދޭންވެއްޖެ. ރިޝްފާ ފުރަތަމަ ފަހަރަށް މޫވް ކޮށްފި" ވިސާމްގެ އަޑުން އާދަޔާ ހިލާފް އުފާވެރިކަމެއް ފާޅުވަމުން ދިޔައެވެ. އަހަރެން އަނެއްކާވެސް ތެދުވަން މަސައްކަތް ކުރީމެވެ. އަތަށް އައިވީ ގުޅާ އަދިވެސް އޮތީ އޮކްސިޖަން ގުޅާފައެވެ. އަނެއްކޮޅުން ބަނޑަށް ވަމުންދިޔަ ތަދުން އެކަނިވެސް އެކަން ކުރަން އުނދަގޫވިއެވެ.\n"ވަރަށް ފުންކޮށް ގޮސްފަ ހުރީ. އެހެންވެ އެހާ ތަދުވަނީ. ވަރަށް ބޮޑަށް ފަހަންވެސް ޖެހުނު. " ވިސާމް ކުޑަކޮށް އޮޅުން ފިލުވައިދިނެވެ. އަހަރެން އެހެންހޭ އަހާލަމުން އަމަންއަށް ބަލާލީމެވެ. ވިސާމްއާއި ޖުނާން އާއި ދެމީހުން ދިޔުމާއެކު އަމަންއާއި އަހަރެންނާ ދެމީހުން އަނެއްކާވެސް އެކަނިވިއެވެ. އަމަން އަހަރެންގެ މޫނުގައި އަތް ޖައްސާލިއެވެ. އެވަގުތު އަލްމަޢިއްޔާގެ ވާހަކަ އަހާލަން ހިތަށް އަރާފައިވެސް އަހަރެންނަށް ފަސްޖެހެވުނެވެ.\n"މި ގަޑީގަ ދެން ނުވިސްނާ. ފަހުން ވާހަކަ ދައްކާނީދޯ" އަހަރެންގެ ހިތުގައި ތަފާތު ސުވާލު އުފެދޭނެކަން ޔަގީންވެ އަމަން އެދުނީ އަރާމުކޮށްލާށެވެ. އަހަރެން ބޯ ޖަހާލަމުން ދެލޯ ވެސް މަރާލީމެވެ.\n"އެވަގުތު އަމަންއަށް ފޯނެއް އައުމާއެކު އޭނާ ފޯން ނެގިއެވެ.\n"އާނ އެބަދަން" އަމަން ބުނެލި އަޑު އިވުނެވެ. އަހަރެން ލޯ ހުޅުވާލީ އަމަން އަހަރެންގެ އަތުގައި މަޑުމަޑުން ހިފާލުމާއެކުގައެވެ.\n"އަހަރެން އެބަ އަންނަން އިނގޭ ޒާރާ" އަމަން ބުނެލިއެވެ. އަހަރެން ބޯޖަހާލީމެވެ. އާއެކޭ ބުނަމުން އަހަރެން ލޯ މަރާލީ އިންތިޒާރުކުރާނަމޭ ބުނަމުންނެވެ.\nއަމަން ދާ ތަނަކާ ބެހޭގޮތުން ކިތަންމެ ސުވާލެއް ކުރާ ހިތްވިނަމަވެސް އަމަންއަށް ކުރެވޭ އިތުބާރެއްގެ ބޮޑުކަމުން ވަގުތު ޖެހުމުން އަމަން އެވާހަކަ ވެސް ބުނާނެ ކަމަށް ނިންމީމެވެ. އޭރު އަލްމަޢިއްޔާ އަދި އަނޫޝާއަށް ވީ ގޮތެއް އެނގެންވެސް އަހަރެންގެ ހިތް ތެޅިފޮޅެމުން ދިޔައެވެ.\nކެތްތެރިކަން އިސްކުރެވޭނޭ އެންމެ މައްޗަކަށް އިސްކުރަމުން އަހަރެން ދެލޯ މަރާލީމެވެ. ހަށިގަނޑުގައި ވަނީ ވަރުބަލިކަމެވެ. އިރުކޮޅަކުން ނަރުސްކުއްޖަކު އައިސް އިންޖެކްޝަން ޖެހުމަށްފަހު އައިވީ ހުސްވުމުން ޑޮކްޓަރު އަނެއްކާވެސް ބަލަން އަންނާނޭ ކަމަށް ބުންޏެވެ. އަހަރެން ބޯ ޖަހާލީމެވެ. އަދި ހިނިތުންވެލީމެވެ. ނަރުސް ކުއްޖާ ނުކުތުމާއެކު އަނެއްކާވެސް އިންތިޒާރު ކުރެވުނީ އަމަން އަންނާނޭ އިރަކަށެވެ. އިންތިޒާރަށް ނިމުމެއް އައީ ކޮޓަރީގެ ދޮރު ހުޅުވާލެވުނު އަޑާއެކުގައެވެ. އަވަސް އަވަހަށް ބަލާލީމެވެ. އެހެންނަމަވެސް އަނެއްކާވެސް މާޔޫސްކަން ވެރިވެގެން ދިޔައީ ކުރިމަތީގައި ހުރީ އަމަންއަށް ނުވީތީއެވެ. ޖުނާން އެއް ބުމަ ހިއްލާލަމުން އައިސް އަހަރެންނާ ދާދި ގާތުގައި ހުއްޓިފައި އަހަރެންގެ ހާލު އޮޅުން ފިލުވިއެވެ. އޭނަ ފެނިގެން އަހަރެންގެ މޫނުމައްޗަށް ވެރިވި މާޔޫސްކަން ޖުނާންއަށް ފާހަގަ ވީ ކަންނޭގެއެވެ. އޭނާ އަހަރެންގެ ސުވާލަށް ޖަވާބު ދިނެވެ.\n"ދޮންބެ އަދިވެސް ފުލުހުންނާއެކު ވީ. އިރުކޮޅަކުން އަންނާނެ ހެން ހީވަނީ" ޖުނާން ވާހަކަދެއްކުމާއެކު އަހަރެން އެހެންހޭ ބުނެލީމެވެ. ކަންތައްތައް ފަހުން ހިނގި ގޮތާ ބެހޭގޮތުން ކިތަންމެ ސުވާލުކުރަން ބޭނުންވިނަމަވެސް ސިކުނޑީގައި ތޮއްޖެހިފައި ހުރި ސުވާލުތައް ދުލާ ހިސާބަށް ގެންނާނީ ކިހިނެތްތޯ އަމިއްލަ ނަފްސާ ސުވާލުކޮށްލެވުނެވެ.\n"މާމަ ހައްޔަރުކޮށްފި. ބަޔާން ނަގަން ވެގެން ދޮންބެ ގެންދިޔައީ. މާމައާއެކު އަނޫޝާވެސް ހައްޔަރުކޮށްފި. މާމަ ހައްޔަރު ކުރެވުނީ ޒާރާ މަރާލަން އުޅުނު ކަމުގެ ތުހުމަތުގަ. އަދި ދޮންތަގެ އެއްވެސް ކަމެއް ނޭނގޭ. މާމަގެ މައްޗަށް އެ ތުހުމަތު ކުރެވިފައިވާ ވަގުތެއްގައި ވިސާމްގެ ފަރާތުން ދޮންތަގެ ވާހަކަ އެނގިއްޖެއްޔާ އަލްމަޢިއްޔާއަށް ސަލާމަތެއް ނުވެވޭނެ. ކާފަ ޝޮކެއްގައި. އައި ރުޅީގައި މާމަ ވަރިކޮށްލައިފި. ގޭތެރޭގައި ހަލަބޮލިކަން. އަނެއްކޮޅުން ދޮންބެ ނިންމާފައި ވަނީ ވިސާމްއާއި އާލް އެންމެންގެ ކުރިމައްޗަށް ގެނައުމަށް. އަދި ދޮންތަވެސް..... ޒާރާ ގާތު މިއިން އެއްވެސް ވާހަކައެއް ނުދެއްކީ ހީވަނީ ޒާރާ ކަންބޮޑުވެދާނެތީހެން. އެކަމަކު ކޮންމެވެސް ދުވަހަކުން އެނގެން ޖެހޭނެތާ ދޯ ހުރިހާ ހަޤީގަތެއްވެސް. މާމަ އެހާ ދަށްފެންވަރަކަށް ވެއްޓިދާނެޔެކޭ ކާކުތަ ހީކުރާނީ. އެއްވެސް މީހަކު ހީ ނުކުރާނެ. ކީ ކުރާނީ ދޯ. މީހެއްގެ އެތެރޭގައި ހުންނާނީ ކޮން ކޮން ސިފަތަކެއްކަމެއް އެކަމަށްވެސް ނޭނގޭނެ. ޒާރާ ދެން ރަނގަޅުވޭ. ކޯޓުގައި ބަޔާން ދޭން ޒާރާއަށްވެސް ޖެހޭނެ." އަމަންގެ ރޭވުމާ ބެހޭ ގިނަ އެއްޗެހިތަކެއް ޖުނާން އަހަރެންނަށް ކިޔައިދިނެވެ. އަހަރެމެން ދެމީހުން ވާހަކަ ދައްކަން ތިއްބާ އަމަން ވަދެގެން އަންނަތަން ފެނުނެވެ. ޖުނާންފެނިގެން އައިސް ކޮނޑުގައި ޖަހާލާފައި ހުރިހާކަމެއްވެސް ދިޔައީ ބަރާބަރަށޭ ބުނެލިއެވެ.\nއަމަން ބުނީ އާލްގެ ވާހަކައާއި ވިސާމްގެ ވާހަކަވެސް އޭނާ އާއިލާ މީހުންނަށް ހާމަކުރީ ކަމުގައެވެ. އަދި ރިޝްފާ އާ ދޭތެރޭ އަލްމަޢިއްޔާ ހިންގަން އުޅުނު ފިނޑިއަމަލުގެ ވާހަކަވެސް އާއިލާގެ އެންމެންނާ ހިއްސާކުރީކަމުގައެވެ. މިހާރު އެންމެން ވީ ރިޝްފާ ގާތަށް ގޮސްކަމުގައެވެ. ހަމަޖެހުމުގެ ނޭވާއެއް އަހަރެންނަށް ލެވުނެވެ. ދެން އެންމެ އުންމީދު ކުރެވެނީ ރިޝްފާ ހޭ އަރާނޭ ދުވަހަކަށެވެ. އަދި ޖަލުގެ ތޭރިތަކުގެ ތެރޭގައި އަލްމަޢިއްޔާއަށް އޭނާ ކުރި ކުށްތަކަކުގެ ސަޒާ ލިބޭނޭ އިރަކަށެވެ.\nކޮންމެއަކަސް ދެން އަލްމަޢިއްޔާއަށް ސަލާމަތެއް ނެތްތާއޭ ހިތަށް އެރިއެވެ. ޖުނާން ދިޔުމާއެކު އަމަން އައިސް އެނދުގައި އިށީނދެފައި އަހަރެންގެ އަތުގައި ހިފާލިއެވެ. އެއަތުގެ އިނގިލިތައް އަހަރެންގެ އަތުގެ އިނގިލިތަކާއި މަހާލަން ނެގީ މަދު ސިކުންތުކޮޅެކެވެ. އަހަރެންގެ އަތަށް ބާރުކޮށްލުމާއެކު އަމަން ވާހަކަ ދައްކަން ފެށިއެވެ.\n"އަނޫޝާ. އަނޫޝާ ބުނީ އޭނަ އުޅުނީ ޒާރާއަށް ބިރުދައްކާލަން އެކަންޏޯ. އެދުވަހު ފަތާ ފެންގަނޑަށް ޒާރާ ވައްޓާލާފައި ސަލާމަތް ކުރީވެސް އަނޫޝާ ކަމަށް ވަނީ. ކުރިއްސުރެ އެކަމަށް އޭނަ ހުރީ މީހަކު ތައްޔާރުކޮށްފަ! އޭނަ ބޭނުންވަނީ ހަމައެކަނި އަހަރެންގެ ހަޔާތުން ޒާރާ ދުރަށް ދާން. އަލްމަޢިއްޔާ ކިތަންމެ ފަހަރަކު އަނޫޝާ ގާތުވެސް ބުނި ކަމަށްވަނީ ޒާރާ މަރާލަން. އަނޫޝާ އެކަމާ އެއްބަހެއް ނުވި. އެކަމަކު ބިރު ދައްކާލަން އެއްބަސްވީ ކަމަށްވަނީ. އަލްމަޢިއްޔާ ހުރީ އެ ފުރުސަތަށް ބަލަ ބަލާ... މާމަ އޭ ކިޔަންވެސް ލަދުގަނޭ." އަމަން ވާހަކަ ދެއްކިއެވެ. އަމަން ގެ އަތުގައި ހިފާލަމުން އެހަށް އެ ވާހަކަ ނުދެއްކުމަށާއި އެކަމާ ބޯ ގޮއްވާނީ ފަހުން ކަމަށް ބުނީމެވެ. މި ވަގުތު ބޭނުންވަނީ އަރާމުކޮށްލުމަށްކަމަށް ވެސް ބުނީމެވެ. އަމަންވެސް ބޯ ޖަހާލިއެވެ.އެއަށްފަހު އޭނާ އަހަރެންގެ ބޮލުގައި ފިރުމާލަމުން އެބަ އަންނަބޭ ބުނެ އަނެއްކާވެސް ދިޔައި ދޮރާ ދިމާލަށެވެ.\nޖެހިގެން އައި ހަފްތާގައި އަލްމަޢިއްޔާގެ މައްޗަށް ދައުވާ ކުރުން ކޯޓުގައި ކުރިއަށް ދިޔައެވެ. ނޫސްތަކުގެ ސުރުހީ ފަޅުފިލުވަމުން ދިޔައީ އަލްމަޢިއްޔާގެ ހަބަރުތަކުންނެވެ. ކޮންމެއަކަށް ވަރުގަދަ ބަހުސެއް މިކަމުގައި ފެށިގެން ދިޔައެވެ. އެއްބަޔަކު އަހަރެންނަށްވެސް އިނގިލި ދިއްކުރަމުން ދޔައެވެ.\nކޯޓުގައި އަލްމަޢިއްޔާއާ ދެކޮޅަށް ހެކިބަސްދިން މީހުންގެ ތެރޭގައި ވިސާމްވެސް ހިމެނުނެވެ. އަހަރެންގެ މައްސަލައިގެ އިތުރުން އެތަކެއް ކަހަލަ މައްސަލަތަކެއް ތިލަވެ އެންމެ ފަހުން އަލްމަޢިއްޔާއަށް ގުޑިނުލެވޭވަރަށް ގައިދުވެގެން ދިޔައެވެ. ދެވަނަ އަޑުއެހުންވެސް ބޭއްވުނެވެ. ތިންވަނައަޑުއެހުމަށްފަހު އަލްމަޢިއްޔާގެ މައްޗަށް އުމުރު ދުވަހުގެ ޖަލު ހުކުމެއް އިއްވިގެން ދިޔައެވެ. އަނޫޝާވެސް ފަސްއަހަރަށް ޖަލަށް ލާން ހުކުމް ކުރެވުނެވެ. އަހަރެން ގެ ހިތަށް ހަމަޖެހުމެއް ލިބުނެވެ.\nހެނދުނު އެރި އިރާއެކު އަހަރެންނަށް ދެލޯ ތަންމިނަށް ހުޅުވާލެވުނީ އިރުގެ އަލި އެއްވެސް ހުރަހެއްނެތި އަހަރެންގެ މޫނަށް އެޅިފައި ވުމުންނެވެ. އެއާއެކު މަޑުމަޑުން އަހަރެން ތެދުވީމެވެ. އަދިވެސް ފާރުގަނޑު އެކީ ފަސޭހަ ނުވާތީ އެހާ ބޮޑަށް ހޭލަމޭލިވެ އުޅެން އުނދަގޫވެއެވެ. އެނދުން ތެދުވަމުން ރަނގަޅަށް ބަލާލިއިރު ކުޑަދޮރު ކަރިރީގައި އަމަން ހުރީ ފޮތިގަނޑު ދަމާލައިގެން އަހަރެންނަށް ބަލަހައްޓައިގެން ހެވިފައެވެ. ރަޖާ ދުރަށް ލަމުން އަވަސް އަވަހަށް އަހަރެން ތެދުވަން މަސައްކަތް ކުރީމެވެ. އަމަން އައިސް އަހަރެންނަށް އެހީތެރިވެދިނުމާއެކު އަހަރެންވެސް ދެކޮޅު ހެދުމެއްނެތި އަމަންގެ އަތުގައި ހިފާލީމެވެ. އަލްމަޢިއްޔާ ޖަލަށް ލެވުނު ފަހުން ގޭތެރެއަށް ހަމަހިމޭންކަން ވެރިވެގެންދިޔަ ނަމަވެސް ގޭތެރޭގައި ގެންގުޅޭ އެއްވެސް އުސޫލަކަށް ބަދަލެއް ނުގެނެއެވެ. ހީވަނީ އެ އާއިލާގެ އުސޫލަށް އެއްވެސް ބަދަލެއް ގެންނަން އެމީހުން ބޭނުންނުވަނީ ހެންނެވެ. ހާއްސަކޮށް މަޖުހޫދު ފެންނަނީ ވަރަށް ބޮޑަށް ބަސް މަދުވެފައި ހުންނަތަނެވެ. ކޮންމެހެން ބުނަން ޖެހޭ އެއްޗެއް ނޫނީ އޭނާ ނުބުނެއެވެ. އޮފީސް ހުރިހާކަމަކުންވެސް ދުރަށް ޖެހިލާ ހުރިހާކަމެއް އަމަންގެ ބައްޕަ އަނަޤުއާ ހަމާލުކޮށްފައި އޭނާ ހުންނަނީ ދުރުގައެވެ. އަލްމަޢިއްޔާގެ އަމަލުތަކާމެދު ފުން ހިތާމައެއް މަޖްހޫދުއަށް ލިބިގެން ގޮސްފައިވެއެވެ. އަދިވެސް އެކަން ގަބޫލުކުރަން އޭނާއަށް އުނދަގޫވަނީއެވެ. އެހެންނަމަވެސް ރިޝްފާ އެ އޮތީ ފެންނާށެވެ. އެހެންކަމުން އެ ހިތި ހަޤީގަތް ވެސް ގަބޫލުކުރަން މަޖުހޫދުއަށް މަޖުބޫރުވީއެވެ. ކޮންމެއަކަސް ގޭތެރޭގެ މާހަލުލުގައިވި ނުތަނަވަސްކަން ދުރުކުރާކަށް އެއްވެސް މީހަކު މަސައްކަތެއްނުކުރެއެވެ. ވަގުތާއެކު ހައްލުވާނެކަމަށް ވިސްނައިގެން ފުރުސަތު ދީގެން ތިބީ ކަންނޭގެއެވެ.\nއަލްމަޢިއްޔާގެ ފަރާތުން އަނިޔާ އާ ކުރިމަތިވެފައި ވަނީ ހަމައެކަނި އަހަރެންނަށް ނޫނީ ރިޝްފާއަކަށް ނޫނެވެ. ކުދި ބޮޑު އެތަކެއް ބަޔަކަށް އޭނާގެ އުނދަގޫ ފޯރާފައިވެއެވެ. ނުފޫޒުގެ ބޭނުންކޮށްގެން އެތައް ބަޔަކަށް ބިރު ދައްކާފައިވެއެވެ ރިޝްފާގެ އެކްސިޑެންޓުގައި ހެކިބަސް ދޭން އުޅުނު ހަތަރު މީހުންގެ ދުލުގައި ތަޅު އެޅުވީވެސް އަލްމަޢިއްޔާއެވެ. އަލްމަޢިއްޔާއަށް އޮތް އިޙްތިރާމް އެންމެންގެ ހިތުން އުނިވެ އެ އިޙްތިރާމާ ލޯބި ވެއްޔާ މޮޑެވެން ނެގީ މަދު ސިކުންތުކޮޅެކެވެ.\nމުދަލާއި ފައިސާގެ ދަހިވެތިކަމުގައި އަލްމަޢިއްޔާ ކޮންމެ ފަދަ ކަމެއްވެސް ކޮށްފާނޭކަން އެންމެންވެސް ގަބޫކުކޮށްފިއެވެ. ނޫނެކެވެ. ގަބޫލުކުރަން މަޖުބޫރުވީއެވެ.


އަޚްތަރު ހައްޔަރުވުމާއި ގުޅިގެން ދެމީހުން ހިއްސާވަމުންދިޔަ ވިޔަފާރީގެ ހުރިހާކަމެއް ބަލަހައްޓަމުން ގެންދިޔައީ ނަޒީފްއެެެވެ. ވިޔަފާރިން ވަނީ ފައިދާކަމެއް ނުވަތަ ގެއްލުން ކަންވެސް ޝީޒާއަކަށް ނޭންގެއެވެ. ވިޔަފާރީގެ ކަންތަކުގައި ހަރަކާތްތެރި ވާން ބޭނުންކަމަށް ކިތަންމެ ދުވަހަކު ޝީޒާ ބުންޏެވެ. ޝީޒާ މިހެން ކިޔާ ކޮންމެ ފަހަރަކުވެސް ނަޒީފްގެ ބަހަކީ އެހާ ބުރަކޮށް އުޅޭ\nއަބުރު ( ދެވަނަބައި )\nލިޔުނީ :ޢަބްދުލްޙަމީދު ޢަބްދުﷲ (އހ) | 25 ފެބުރުއަރީ 2014\nއަޚްތަރު ހައްޔަރުވުމާއި ގުޅިގެން ދެމީހުން ހިއްސާވަމުންދިޔަ ވިޔަފާރީގެ ހުރިހާކަމެއް ބަލަހައްޓަމުން ގެންދިޔައީ ނަޒީފްއެެެވެ. ވިޔަފާރިން ވަނީ ފައިދާކަމެއް ނުވަތަ ގެއްލުން ކަންވެސް ޝީޒާއަކަށް ނޭންގެއެވެ. ވިޔަފާރީގެ ކަންތަކުގައި ހަރަކާތްތެރި ވާން ބޭނުންކަމަށް ކިތަންމެ ދުވަހަކު ޝީޒާ ބުންޏެވެ. ޝީޒާ މިހެން ކިޔާ ކޮންމެ ފަހަރަކުވެސް ނަޒީފްގެ ބަހަކީ އެހާ ބުރަކޮށް އުޅޭނެކަމެއް ނެތޭއެވެ. އަދި ޝިޒާ އެކަމާ އެވަރަށް ނުވިސްނުމަށް ބުންޏެވެ. ފަރުވާތެރި ކަމާއެކު ވިޔަފާރި ކުރިއަށް ގެންގޮސް ދޭނެކަމަށް ވަޢުދު ވިއެވެ. އަޚްތަރަށް ވާބައި ކޮންމެ މަހަކުވެސް ޝީޒާއާއި ހަވާލުކުރާނެ ކަމަށް އެއްބަސްވިއެވެ . އެއީ ތެދެކެވެ. ކަންތައްވަމުން ދިޔައީ އަޚްތަރު ބުނިފަދައިންނެވެ. ކޮންމެ މަހެއް ނިމުމުން ޝީޒާއަށް ކޮންމެވެސް ވަރެއް ގެނެސްދޭމެއެވެ. އެލިބޭ ފައިސާކޮޅުން ޝީޒާގެ ޚަރަދުތައް ފުއްދާލެވެއެވެ.\nއެހެނަސް ޝީޒާއަށް އެހެންކަމެއް ފާހަގަ ކުރެވެން ފެށިއެވެ. އަޚްތަރު ހައްޔަރު ވެގެން މިވީ މަދު ދުވަސްކޮޅުގައި އެހެންޏާ ނާންނަހާ ގިނައިން ޝީޒާ އުޅޭ އެޕާޓްމަންޓަށް ނަޒީފް އަންނަކަމެވެ. ދޭތެރެ ދޭތެރެއިން މަސައްކަތުގައި އުޅެމުންވެސް ގުޅާކަމެވެ. ޝީޒާގެ ހާލު ބަލާށެވެ. ކައިގެންތޯ އޮޅުން ފިލުވާށެވެ. ނަޒީފް މާގިނައިން ގުޅާތީވެ އެކަމާ ސުވާލު ކޮށްލި ދުވަހު، ހިނިގަނޑެއް ޖަހާލާފައި ނަޒީފް ބުނީ އޭނާގެ ޕާޓްނަރ އެދިފައިވާ އެދުމަކީ ޝީޒާގެ ހުރިހާކަމެއް ރަގަނޅަށް ބަލަހައްޓަން ދިނުން ކަމަށެވެ. ޖެހޭ ހުރިހާ މުުހުތާދުތަކެއް ފުއްދައި ދިނުމަށެވެ. ނަޒީފް އެހެން ބުންޏަސް، ނަޒީފްގެ ހިތްނިޔަތް ސާފުބާއޭ ޝީޒާގެ ހިތުގައި ސުވާލު އުފެދިގެން ދިޔަ މައިގަނޑު ސަބަބަކީ ، މާބޮޑަށް ޝީޒާއާއި ގާތްވުމަށް މަސައްކަތް ކުރަން އުޅޭހެން އިޙްސާސް ވާންފެށީމައެވެ. ނަޒީފްގެ ފަރާތުން ޝީޒާ ބިރުގަންނަ އެތަކެއް ސިގްނަލެއް ދިޔައީ ދެމުންނެވެ. އަޚްތަރު ހައްޔަރުކުރުމާއި ގުޅިގެން ޝީޒާވެސް ވަނީ އެހީތެރިއަކަށް ބޭނުންވެފައެވެ. އެހެންކަމުން ވެސް ކަންނޭންގެއެވެ. ނަޒީފްގެ އެފަދަ ޢަމަލުތަކަށް ޝީޒާވެސް މާބޮޑު ސަމާލުކަމެއް ދޭހެނެއް ހިޔެއްނުވެއެވެ.\nމީހުންބުނެ އުޅޭ ނޫންހެއްޔެވެ. ކަންކަމުގައި ފިޔަވަޅު އަޅަންޖެހޭ ވަގުތުގައި ފިޔަވަޅު ނާޅައިފިނަމަ ، އެކަންތައްތައް މާގޯސްވެގެން ހިނގައިދާނެއެވެ. ޝީޒާގެ މަޑުމައިތިރި މިޒާޖުގެ ނާޖާއިޒް ފައިދާ ނަޒީފް ނެގިއެވެ. އޭނާގެ ޢަމަލުތައްވެސް ދުވަހެއް ދުވަހެއް ދިޔައީ ކުރިއަށެވެ. މަޖަލަކަށް ހަދާފައި ޝީޒާގެ ހީލިގެންނެވުމާއި ، ގައިގާ ޖެހިގަތުން ފަދަ އެތައް ކަމެއްް ތަކުރާރުވަމުން ދިޔައެވެ. ޝީޒާގެ ނުރުހުމުގެ ބަސްތަކުންވެސް ނަޒީފްގެ ޢަމަލުތަކަށް ހުއްޓުމެއް ނުގެނައެވެ. އެ އެޕާޓްމަންޓްގައި އުޅެނީ ޝީޒާ އެކަނި ކަމަށް ވުން އެއީ ނަޒީފަށް ލިބިފައިވާ ވަރަށްބޮޑު ހިތްހަމަޖެހުމެކެވެ.\nއެންމެފަހުން ނަޒީފްގެ އަސްލު މަޤްސަދާއި ދިމާއަށް މިސްރާބު ޖެހިއެވެ. ޖެހިލުމެއް ނެތިއެވެ. ޝީޒާދެކެ އޭނާ ވާ ލޯބި ނަޒީފް ހާމަކުރިއެވެ. ޝީޒާ އާއި އިންނަން ބޭނުން ވާކަމަށް ބުންޏެވެ. ވަގުތުން ޝީޒާއަކީ ނަޒީފްގެ ޕާޓްނަރ އަޚްތަރުގެ އަނބިމީހާކަށް ޝީޒާ ހަދާންކޮށްދިނެއެވެ. އެހެނަސް ނަޒީފް ހުރީ މާބޮޑަށް ކަރުހިއްކައި ގަނެފައެވެ. ޝީޒާ ކައިރިން އެދުނީ ވަރިވެގެން އޭނައާއި އިނުމަށެވެ. ޝީޒާގެ ރުޅި ކޮންޓްރޯލުން ނެއްޓީ މިހާހިސާބުންނެވެ\nނަޒީފާ ދިމާއަށް ހިތައް އައިހާ އެއްެޗެއް ޝީޒާ ގޮވާލިއެވެ. ފަހުން ވާނެ ގޮތަކާމެދުގައި ޝީޒާ ނުވިސްނައެވެ. ވިސްނަން ބޭނުންވެސް ނުވީއެވެ. ވާނީވެސް އެހެންނެވެ. އެހާމަކަރުވެރި، ޣައްދާރެއްކަން ޝީޒާއަށް އެނގޭނީވެސް ކިހިނަކުން ހެއްޔެވެ. އަޚްތަރަށް އެލަނޑު ދިނީ ގަސްތުގައި ނަޒީފްކަމަށް ޝީޒާ އެދުވަހު ބުންޏެވެ. އައި ރުޅިއަކުން ނޫނެވެ. އެގޮތަށް މިހާރު ޝީޒާއަށް ޝައްކު ކުރެވޭތީއެވެ.\nދުވަސްތައް އާދައިގެ ގޮތަކަށް މާޒީއާއި އެކުވަމުން ދިޔައެވެ. ޝީޒާ ހީކުރިގޮތާއި ޚިލާފަށް އެދުވަހަށްފަހު ނަޒީފް ޝީޒާ އުޅޭ އެޕާޓްމަންޓަކަށް ނާދެއެވެ. ކުރިން ހާލު ބަލާލަން ދޭތެރެ ދޭތެރެއިން ގުޅާ ލިއަސް އޭގެފަހުން ގުޅާވެސް ނުލައެވެ. ނަޒީފަކީ އުޅޭ މީހެއް ކަންވެސް ނޭންގެއެވެ. ކަންވަމުން ދާގޮތާމެދު ޝީޒާ ވިސްނާ ފިކުރު ކުރިއެވެ. މިއުޅެނީ ކީއްވާން ބާއޭ ޝީޒާގެ ހިތައް އަރަމުން ދެއެވެ. ވާނުވާ ނޭންގި ހިތް ބިރުގަންނަން ފަށައިފިއެވެ.\nދެން ޖެހިންގެން އައި ދުވަހު ޝީޒާ ހުރީ އެމީހުންގެ ކުންފުނީގެ އޮފީހުގައެވެ. ނަޒީފަށް ޚާއްސަކުރެވިފައިވާ ކެބިންއަށް ޝީޒާ ވަނީ ޖެހިލުމެއް ނެތިއެވެ. މަޑުވެސް ކޮށްނުލާ ޝީޒާ ހުއްޓުނީ ނަޒީފްގެ ކުރިމަތީގައެވެ. ނަޒީފް ކުޑަކޮށް ސިހުނެވެ. އެހެނަސް ހަމައެތަންވަޅު ލާނެއް ހިންޏެއް ނަޒީފްގެ ތުންފަތަށް ވެރިވިއެވެ. ޝީޒާ އެދުނީ އެތަނަށް އައި ބޭނުމެވެ. ޝީޒާ ގެ އެދުން ފާޅުކުރުމާއެކު ނަޒީފް ބާރު ހިނިގަނޑެއް ޖަހާލިއެވެ. މުޅި އެކެބިން ތެރޭގައި ގުގުމާލާފައި ހުރީ ނަޒީފްގެ ހުނުމުގެ އަޑެވެ. އިރުކޮޅެއް ފަހުން ނަޒީފް ގޮނޑިން ތެދުވިއެވެ. ޝީޒާ ގެ ފުރަގަހުގައި މަޑުކޮށްލިއެވެ. އަދި ނަޒީފް ގުދުވެލިއެވެ. ޝީޒާގެ ކަންފަތް ދޮށަށެވެ.


Trump ge campaign ah vure Hilary ge campane dhe guna haradhu bodu\nއެމެރިކާގެ ރިޔާސީ ކެނޑިޑޭޓުން ކަމަށްވާ ޑޮނަލްޑް ޓްރަމްޕާއި ހިލަރީ ކްލިންޓަން. އާންމުގެ އަތުން ހިލަރީ އަށް ވަނީ ހިލޭ އހެިގެ ގޮތުގައި ބޮޑު އަދަދެއް ލިބިފަ --- ފޮޓޯ: އޭއެފްޕީ\nއަންނަ ނޮވްމެބަރު މަހު އަށް ވަނަ ދުވަހު ބޭއްވުމަށް ހަމަޖެހިފައިވާ އެމެރިކާގެ ރިޔާސީ އިންތިހާބަށް ކުރަމުންގެންދާ ކެމްޕޭންގައި އިދިކޮޅު ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓްރަމްޕްގެ ކެމްޕޭންގެ ހަރަދަށް ވުރެ ވެރިކަން ކުރާ ޑިމޮކްރެޓިކް ޕާޓީގެ ރިޔާސީ ކެނޑިޑޭޓް ހިލަރީ ކްލިންޓަންގެ ކެމްޕޭން ހަރަދު ބޮޑު ކަމަށް އެންމެ ފަހުގެ މާލީ ހިސާބުތަކުން ދައްކައިފި އެވެ.\nނިއުޔޯކްގެ މަހުޖަނެއް ކަމަށްވާ ޓްރަމްޕް ވަނީ މިދިޔަ މަހު އޭނާގެ ކެމްޕޭނަށް ކުރާ ހޭދަ އިތުރު ކޮށްފަ އެވެ. ނަމަވެސް އޭނާގެ ކެމްޕޭން ހަރަދު ހިލަރީއަށް ވުރެ ދެ ގުނަ ކުޑަ އެވެ. މިދިޔަ ހަފުތާއިގައި ޓްރަމްޕްގެ ކެމްޕޭނަށް ދެ މިލިއަން ޑޮލަރު އިތުރު ކުރެއްވި އެވެ.\nމިދިޔަ މަހުގެ މަލީ ހިސާބުތައް ބުނާ ގޮތުން ޓްރަމްޕްގެ ކެމްޕޭނަަށް ހޭދަ ކުރައްވާފައިވަނީ 18.5 މިލިއަން ޑޮލަރު (2.8 ބިލިއަން ރުފިޔާ) އެވެ. ވާދަވެރި ކެނޑިޑޭޓް ހިލަރީ ވަނީ ޓްރަމްޕަށްވުރެ ދެ ގުނަ ހޭދަކުރައްވާފަ އެވެ. އެގޮތުން މިދިޔަ މަހު ހިލަރީ ވަނީ 35 މިލިއަން ޑޮލަރު (5.3 ބިލިއަން ރުފިޔާ) ހޭދަ ކުރައްވާފަ އެވެ.\nމިހާތަނަށް ކެމްޕޭންނަށް އެއްކުރެއްވި ފަންޑަށް ބާލާއިރު ހިލަރީ ވަނީ ޓްރަމްޕަށްވުރެ ބޮޑު އަދަދެއް ޖަމާ ކުރައްވާފައެވެ. ހިލަރީގެ މުޅި ކެމްޕޭނަށް އާންމުންގެ އަތުން އެއް ކުރެއްވި ފަންޑުގެ ޖުމުލަ އަދަދަކީ 52 މިލިއަން ޑޮލަރު (7.9 ބިލިއަން ރުފިޔާ) އެވެ. ޓްރަމްޕަށް ލިބިވަޑައިގެންފައިވަނީ 37 މިލިއަން ޑޮލަރު (5.6 ބިލިއަން ރުފިޔާ) އެވެ.\nކެމްޕޭންގެ ފޯރިގަދަ ބުރުތައް ކައިރިވަމުން އަންނަ އިރު ޓްރަމްޕް ދަނީ އޭނާގެ ކެމްޕޭނަށް ކުރަމުންދާ ހަރަދު އިތުރު ކުރަމުންނެވެ. އެގޮތުން މިހަފުތާގެ ޓީވީ އިސްތިހާރުތަކަށް އެކަނިވެސް ފަސް މިލިއަން ޑޮލަރު ޓްރަމްޕް ވަނީ ހޭދަކޮށްފައެވެ. ހިލަރީގެ ޓީވީ އިސްތިހާރުތަކަށް ހަރަދު ކުރައްވަނީ މަހަކު އެއްފަހަރުއެވެ.\nމިދިޔަ މަހު ޓްރަމްޕް ވަނީ އޭނާގެ ކެމްޕޭންނަށް ލަފާ ހޯދަން އާ ކޮންސަލްޓެންސީ ކުންފުންޏެއް އިހްތިޔާރުކޮށްފައެވެ. މިގޮތުން ޖުލައި މަހު ފަހު ކޮޅު ޓްރަމްޕް ވަނީ އެކުންފުންޏަށް އެއް ލައްކަ ޑޮލަރު ޖަމާކޮށްފައެވެ. ޖުަލައި މަހު އެމެރިކާ ބިލިއަނަރު ރޮބަޓް މޭސާ ވަނީ ޓްރަމްޕްގެ ކެމްޕޭން ހަރަކާތްތަކަށް ދެ މިލިއަން ޑޮލަރުގެ އެހީ ފޯރުކޮށްދީފައެވެ.\nއެމެރިކާގެ ރިޔާސީ އިންތިހާބު 2016 އެމެރިކާ ހިލަރީ ކްލިންޓަން + ޑޮނަލްޑް ޓްރަމްޕް


vnews - Vaareyo boahto, Kudhin kulhey naahtoa! Thandhoshulee koache?\nވާރެޔޯ ބޯއްޓޯ، ކުދީން ކުޅޭ ނާއްޓޯ! ތަންދޮށުލީ ކޯއްޗެއް؟\nވިއްސާރާ ދުވަހެއްގައި ކުދިންތަކެއް ވާރޭތެމެނީ :ފޮޓޯ ގޫގުލް\n"ރެއިން ރެއިން ގޯ އަވޭ"\n"ކަމް އެގެއިން ސަމް އަދާ ޑޭ" .....\nވިއްސާރަ މޫސުން ފެށުމާއެކު ގޭތެރެއިންނާއި އެކި ދިމަދިމާއިން މިހާރު އެންމެ އާމުކޮށް އިވޭ އެއް އަޑަކީ މިއީ އެވެ. ތުއްތު ކުދިންވެސް އަދި މައިނބަފައިންވެސް މި ފަތިވަރު މިގޮތަށް ކިޔައިދޭތީ އިވެއެވެ.\nވިއްސާރަ މޫސުން ފެށުމާއި އެކު ކުޑައިރުގެ ހަނދާތައް އާ ނުވޭހެއްޔެވެ. އެ އުފާވެރި ހަނދާންތައް އެކަނި އިނދެ އައުކޮށްލުމުން ގައިމުވެސް އަހަރެންގެ ހިތް އުފަލުން ފުރިގެންދެ އެވެ.\nމޫސުން ފެށުމާއި އެކު މަންމަމެން އަވަސްވެ ގަންނާނީ ތާނގީގައި ސާފް ބޯފެން ރައްކާކުރުމަށެވެ. ފުރާޅު މައްޗަށް އެޅިފައި ހުންނަ އަނބުފަތް ތަކާއި އެނޫންވެސް ކުނިބުނި ސާފުކޮށް، ދިޔަދޮވި ވެސް ސާފުކޮށް ހަމަ ދެންމެ ޓިނުޖެހި އައު ފުރާޅަކަށް ބަދަލުކޮށްލާނެ އެވެ. މަންމަ އާއި ބައްޕަ އެމަސައްކަތުގައި ފުރާޅުމަތީގައި އުޅޭއިރު ފުރާޅަށް އަރައި އެމަސައްކަތުގައި ބައިވެރިވުމުގެ ފުރުސަތު ލިބެއެވެ. ވިއްސާރަ މޫސުން ފެށުމުން ދެތިން ފަހަރުމަތިން ފުރާޅު ސާފުކޮށް ވެހޭ ބޯވާރެއިން ސާފު މީރު ވާރޭފެން އަޅައި މޫސުން ނިމެންވާއިރަށް އެކި ދުވަސް މަތިން ތާނގީތައް ފުރާލާނެ އެވެ. "ރައްކާވެ ތިބިއްޔާ ދަތުރެވެ".\nކުދިން ތަކެއް ކުޅެނީ : ފްލިކަރ ފޮޓޯ - ލަރިއްސާ\nވިއްސާރަ މޫސުމަށް ތައްޔާރުވަނީ މަންމަމެން އެކަންޗެން ނޫނެވެ. ބޮނބިންނާއި، ރުކުގެ ފަނާއި އެނޫންވެސް ބައު ފައިވާން ފަދަ ތަކެތިން ކުދި ދޯނި ފަހަރާއި ބޮއްކުރާ ފަހަރު ތައްޔާރުކޮށް އެއަށް ބޭނުންވާ ރިޔާވެސް ތައްޔާރުކޮށް ދޯނި މަހަށް ނިކުތުމަށްފަހު ބާނާނެ މަސް ވެސް ފަނުންނާއި ފުޅިމަދު ބޭނުންކޮށްގެން ތައްޔާރު ކުރާނެ އެވެ. މިކަން ފޯރިއާއި އެކު ކުރަނީ ފިރިހެން ކުދިންނެވެ.\nވާރޭ ވެހުމުމުން މަގުތަކުގައި ހެދިގެންދާ ފެންގަނޑުތަކަށް ހެޔޮވަރު ސައިޒް ކުދި ދޯނިތައް ހިފައިގެން ވެހޭ ވާރޭގައި އެކުވެރި ކުދިންނާއި އެކު ކުޅެލައި ތެމިލަން ނިކުމެވޭނީވެސް ވަރަށްބޮޑަށް ތައްޔާރުވެގެންނެވެ. އެ އުފާ ހާސިލްކުރުމަށް ބޮޑެތި އިމްތިހާންތައްވެސް އެއްދުވަހުން ނިންމާލަން ޖެހެއެވެ. ނަމާދު އެއްޗެހި ދަސްކުރާ ފޮތުން މަންމަ ދައްކާ ސޮފްހާތައް ހިތުން ކިޔައިދީ، ނަވަތަ ފޮތުން ބައްޕަ ދައްކާ ސޮފްހާތައް ހިތުން ކިޔައިދީ، އައްމާފޮތުން ކިޔަވާ ކުދިން އެފޮތުން ބައެއް ތަންތަން އަދި ހަތިމުން ކިޔަވާ ކުދިން ހަތިމުން އެތައް ސޫރަތެއް ހިތުން ކިޔައިދިނުމުން އިންތިހާނުން ފާސްވީ އެވެ. ވިއްސާރަވުމުން ސުކޫލު ބަންދުވިއެއް ކަމަކު މި އިމްތިހާނު ފުރިހަމަ ކުރުމަކީ މަޖުބޫރު މާއްދާއެކެވެ.\nބޭރު ޤައުމެއްގައި ކުދިންތަކެއް ވާރެޔާ ދުވަނީ - ފޮޓޯ: ގޫގުލް\nމަންމަމެން ދޭ އިމްތިހާނުން ފާސްވުމާއި އެކު ލައިގެންހުންނަ ހެދުން ބާލާ ޖެހުނު ދިމާއަކަށް އެއްލާލުމަށްފަހު، ޖަންގިޔާކޮޅަށް ހަދައި އެކުވެރިންނާއި އެކު ވާރެޔާ ތެތުމަށް މަގުމައްޗަށް ދުއްވައިގަންނަ ހަނދާނަކީ ހިތުން ނުފިލާނެ ހަދާނެކެވެ. އެކަކަށްވުރެ ކުރިން އަނެކަކު ދާން ހަދައިގެން ވެއްޓި ކަކޫ މަށައިގެންދަނީކީ މަދެއްކޮށް ނޫނެވެ. އެކަމަކުވެސް އެންމެ އަވަހަށްގޮސް ޗަކަ ފެންގަނޑަށް ފުންމާލައި ބަކަތަޅައި ގަންނަ ކުއްޖާއަކީ އެންމެ މޮޅު ކުއްޖާއަށްވުމަށް ލެވުނުހާ ބާރެއްލައި އެންމެން ދުވާނެ އެވެ. އެހެން ދުއްވައިގަންނަ އިރު ކުރި ނުލިބުމުން އަޑުއަޑުނަގައި ރޮއިގަތުމުން ބައެއް ފަހަރު ކާމިޔާބު ލިބޭނެ އެވެ.\nމަގުތައްމަތީގައި ހެދިފައި ހުންނަ ފެންގަޑުތަކުގައި ކަޅުއޮއްފުންމި ފެންވަރަށް ބަދެގެން ނެރޭ ކުދި ދޯނި ދުއްވައި، ކިސަޑުން ކިލާފަނި ނަގައިގެން ތުރުތުރު އަޅަމުން ވާރެޔާތެމެން ބައެއް ފިރިހެން ކުދިން ތިބޭނެ އެވެ. އެއާއި އެކު ފަތިހަދާފައި ގޭގޭ އަސްކަނިތައް ދަށުގައި ދުވުމާއި ވާރޭގައި ބޯޅަ ކުޅުމާއި އެކި ކަހަލަ ކުޅިވަރުތައް ކުޅުމުގައި ހުރިހާކުދިންހެން ނިކުމެ އުޅޭނެ އެވެ. އަދި ބޯވަރޭގައި މޫދަށްއެރި މަޖާކޮށްލެވުމުން އެ ލިބޭ ހިއްހަޖެހުން އިހްސާސްކުރެވި މިހާރުވެސް އެކަންކަން ތަޖްރިބާކޮށްލާ ހިއްވެ އެވެ. މިއީ ވިއްސާރަކޮޅެއް ވެހިލާއިރަށް މިހާރުވެސް ތަޖުރިބާކޮށްލަން ބޭނުންވާ ކަންކަމެވެ. އަދި އެ ހަނދާންތައް އާވުމުން އެލިބޭ އުފާ އިހުސާސް މިހާރުވެސް އާވެއެވެ.\nވިއްސާރަ މޫސުން ފެށުމާއެކު ކުދިންތައް މަގުތަކަށް ނިކުމެ ވަރަށް ރީތި ބަންޖެއް އޭރު ކިޔައެވެ. މަންމަމެން، މާމަމެންވެސް ވަރަށްރީތިކޮށް މި ބަނދި ކިޔައިދޭނެ އެވެ.\n"ވާރެޔޯ ބޯއްޓޯ، ކުދީން ކުޅޭ ނާއްޓޯ،".\nތަން ދޮށު ލީ ކާއްޓޯ، ކާޅު އެޅި މުޅޯއްޓޯ" މިހެންނެވެ.


Touristun heekuri gothakah noon, hurasthah gina | Mihaaru\n08 އޯގަސްޓް 2020 - 09:36 102 comments\nކޮވިޑް-19 އާ ގުޅިގެން ރާއްޖޭގެ ބޯޑަރު ބަންދުކޮށް ތިން މަހަށް ވުރެ ގިނަ ދުވަސް ހޭދަވުމަށް ފަހު، މިދިއަ މަހު 15 ގައި ހުޅުވާލި އެވެ. އެ ދެ ހަފުތާގައި ރާއްޖެ އައީ އެންމެ 1،700 ޓޫރިސްޓުންނެވެ.\nރާއްޖޭގެ އިގުތިސާދުގެ 75 ޕަސެންޓް ހިއްސާކުރާ ޓޫރިޒަމް ދާއިރާއަށް ކުރިމަތިވި މި ބޮޑު ލޮޅުމުން އަރައިގަތުމުގެ އުއްމީދުތައް ކިތައްމެ މަތީގައި ހުއްޓަސް، ބައެއް ތަޖުރިބާކާރުންގެ ހިތުގައި ޝައްކު އުފެދެނީ، ސަރުކާރުން ކުރަން ޖެހޭ ކަންކަން ފުރިހަމަ ނޫންވީމަ އެވެ.\nލަކްސް ރިިސޯޓުގެ ރީޖަނަލް ޑައިރެކްޓަރު ޓްރެއިނިން އެންޑް ޑިވެލޮޕްމަންޓް ހުސެއިން އަފީފު ވިދާޅުވީ މި ވަގުތު ބޯޑަރު ހުޅުވައިލުން ރަނގަޅު ނަމަވެސް، އަމަލު ކުރާނެ ރަނގަޅު ސްޓްރެޓެޖީއެއް ނުވަތަ އުސޫލެއް ސަރުކާރުގެ ނެތް ކަމަށެވެ.\n"ހަމައެކަނި ވެބިނާއެއް ބާއްވައިލައިގެން މިވަގުތު ރާއްޖެއެއް ޕްރޮމޯޓެއް ނުކުރެވޭނެ. ގައުމުތަކަށް ގޮސް، ފުޅާ ދައިރާއެއްގައި ރާއްޖެ ޕްރޮމޯޓް ކުރަން ޖެހޭ،" އޭނާ ވިދާޅުވި އެވެ.\nޓޫރިޒަމް އަލުން ހުޅުވާލި ވަގުތު ޓޫރިޒަމް މިނިސްޓަރުގެ މަގާމު ހުސްކޮށް އޮތުމުން ދާއިރާގެ ހިންގުންތެރިންނަށް ކޮންމެވެސް ވަރެއްގެ އުނދަގޫތަކެއް ކުރިމަތިވި އެވެ. އެކަމަކު ކުރީގެ މިނިސްޓަރު އަލީ ވަހީދުގެ މައްޗަށް ކުރި ޖިންސީ ގޯނާގެ ތުހުމަތުތަކާ އެކު މަގާމުން ވަކިކުރި ފަހުން މަހެއް ވަނިކޮށް އިއްޔެ ރައީސް އިބްރާހިމް މުހައްމަދު ސޯލިހު ވަނީ، އާ ޓޫރިޒަމް މިނިސްޓަރަކަށް ޑރ. އަބްދުﷲ މައުސޫމް އައްޔަން ކުރައްވައިފަ އެވެ. ޑރ. މައުސޫމަކީ ޓޫރިޒަމް ދާއިރާގެ ތަޖުރިބާކާރެކެވެ.\nހަމައެކަނި ވެބިނާއެއް ބާއްވައިލައިގެން މިވަގުތު ރާއްޖެއެއް ޕްރޮމޯޓެއް ނުކުރެވޭނެ. ގައުމުތަކަށް ގޮސް، ފުޅާ ދައިރާއެއްގައި ރާއްޖެ ޕްރޮމޯޓް ކުރަން ހަރަކާތްތައް ބާއްވަން ޖެހޭ\nޕެރެޑައިސް އައިލެންޑް ރިސޯޓުގެ ޖެނެރަލް މެނޭޖަރު ގައިސަރު ނަސީމް ވިދާޅުވީ، މިނިސްޓަރެއް ނެތި މިދިއަ ދުވަސްތަކުގައި ކަމެއް ހައްލުކުރަން މިނިސްޓްރީއަށް މައްސަލައެއް ހުށަހެޅި ނަމަވެސް އަވަސް ޖަވާބެއް ނުލިބޭ ކަމަށެވެ.\nއޭނާ ވިދާޅުވި ގޮތުގައި ރާއްޖެއަކީ ސޭފް ތަނެއްގެ ގޮތުގައި އިޝްތިހާރުކުރުން ވަރަށް މުހިއްމެވެ.\n"ފޮރިން ރިލޭޝަންސް އެބަ ޖެހޭ ވަރަށް ރަނގަޅު ކުރަން. އަދި ބޯޑަރު ހުޅުވައިލައިގެން ނިމުނީއެއް ނޫން. ރަނގަޅު އިންތިޒާމްތަކެއް ބޭނުން. ޓޫރިސްޓުން ޓެސްޓް ކުރެވޭނެ ރަނގަޅު އިންތިޒާމެއް ވެސް ނެތް،" ގައިސަރު ވިދާޅުވި އެވެ.\nކޮވިޑް-19 އަށް ޓެސްޓްކުރުމުގައި ރިސޯޓްތަކަށް ވަރަށް ބޮޑެތި ހުރަސްތަކެއް ވަނީ ކުރިމަތިވެފަ އެވެ. މިހާރު އެ ޓެސްޓް ހެދެނީ ހަމައެކަނި މާލޭގަ އެވެ. އެކަމަކު ރާއްޖޭގެ އެކި ހިސާބުތަކަށް ރިސޯޓްތައް ފެތުރިފައި އޮތުމުން، އެކި ސަރަހައްދުތަކުގައި ފަސޭހައިން ޓެސްޓް ކުރެވޭނެ އިންޒާމް، ބަލިމަޑުކަމުގެ މި ހާލަތުގައި، ހަމަޖެއްސުމުގެ ބޭނުންތެރިކަން ޓޫރިޒަމް އިންޑަސްޓްރީން ފާހަގަކުރެ އެވެ.\nއަލުން ހުޅުވާލުމުން އެންމެ ފުރަތަމަ ވީއައިއޭ އަށް ޖެއްސި ގަތަރު އެއާވޭސްގެ ބޯޓުން އައި ޓޫރިސްޓުން ރިސޯޓުތަކަށް ދިއުމަށް ލޯންޗަށް އަރަނީ.-- ފޮޓޯ: ނިޝާން އަލީ /މިހާރު\nކުރިއަށް އޮތީ ވެސް އުނދަގޫ ދުވަސްތަކެއް\nރިސޯޓްތައް އަލުން ހުޅުވައިލުމުން ކުރަން ޖެހޭ ހަރަދުތައް ވަނީ ވަރަށް ބޮޑަށް އިތުރުވެފަ އެވެ. ޓޫރިސްޓުން އައުން އަދި މަދު ނަމަވެސް އެއީ ޓޫރިޒަމް ދާއިރާގެ ދިރުމަށް ކުރަން ޖެހޭ ހަގީގީ މަސައްކަތުގެ ފެށުމެވެ. އެހެންކަމުން މިހާރު ކުރަން ޖެހޭ މަސައްކަތް މި އޮތީ ބޮޑުވެފަ އެވެ.\nއޭސް އޭވިއޭޝަން އަދި އިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވީ މި މަހު އެންމެ ގިނަވެގެން ވެސް ރާއްޖެއަށް އަންނާނެ ކަމަށް ބެލެވެނީ 4،000 އެއްހާ ޓޫރިސްޓުން ކަމަށެވެ. މި ލެވެލްގައި މަސައްކަތް ކޮށްގެން ސަރުކާރުން ކަނޑައަޅާފައިވާ ޓާގެޓް ހާސިލުވުން ނާދިރު ކަމަށް އޭނާ ގަބޫލުކުރައްވަ އެވެ.\n"ކިރިޔާ ވެސް ހިންދަމައިލެވޭނީ އަންނަ އަހަރުގެ މާޗް ހިސާބުގައި ކަމަށް ބެލެވެނީ. ދާއިރާ ކޮޅަށް ޖައްސަން ސަރުކާރުގެ މާ ބޮޑު ރަނގަޅު ޕްލޭނެއް އަދިވެސް ނުފެނޭ،" ފިރާގު ވިދާޅުވި އެވެ.\nރާއްޖޭގައި ކޮވިޑް-19 ފެތުރުން ހުއްޓުމަކަށް ނައުމަކީ ވެސް ޓޫރިޒަމަށް އޮތް ބިރެކެވެ. ފިރާގު ވެސް އެކަން ފާހަގަކުރެއްވި އެވެ. އޭނާ ވިދާޅުވި ގޮތުގައި ރާއްޖޭގެ ކޮވިޑްގެ ހާލަތު ގޯސްވަމުން ދާތީ، ބުކިންތައް ކޮންޕާމްކުރާ މިންވަރު މަދު ކަމަށެވެ. އެކަން ރަނގަޅުކުރެވޭނީ ގުދުރަތީ ގޮތުން ރާއްޖެ އުފެދިފައި އޮތް ގޮތުގެ މައުލޫމާތު، ރާއްޖެ އިސްތިހާރުކުރުމުގައި މިހާރަށް ވުރެ ބޮޑަށް ދީގެން ކަމަށް، އޭނާ ވިދާޅުވި އެވެ.\nދެން މިހާރު ދިމާވާ އަނެއް މައްސަލައަކީ ރާއްޖެ އިން ފުރައިގެން ދާއިރު ޓޫރިސްޓުން ހަދަން ޖެހޭ ކޮވިޑް ޓެސްޓެވެ. އެ ޓެސްޓް ހެދުމުގައި ވަރަށް ބޮޑެތި ގޮންޖެހުންތައް ދަނީ ކުރިމަތިވަމުންނެވެ. ކުރިން ސަރުކާރުން ކަނޑައަޅާފައި އޮތް ކަމަށް އިއުލާންކުރީ ފުރާ ޓޫރިސްޓުންގެ ޓެސްޓްތައް އޭޑީކޭ އިން ހަދާ ގޮތަށެވެ. އެކަމަކު ޕްލޭންކުރި ގޮތަށް ކަންކަން ނުދިއުމުން، މިހާރު އަނެއްކާ ވަނީ އެ ޓެސްޓްތައް ހެލްތު އިމަޖެންސީ އޮޕަރޭޝަން ސެންޓަރު މެދުވެރިކޮށް ހަދާ ގޮތަށް ވަނީ ހަމަޖައްސައިފަ އެވެ.\nމި ގެނައި ބަދަލުން ވެސް އަދި ހައްލެއް ނާދެ އެވެ. ބައެއް ރިސޯޓްތަކުން ބުނަނީ ފުރާ ޓޫރިސްޓުންގެ ޓެސްޓް ހެދުމުގައި ދިމާވާ މައްސަލަތަކަށް އަވަސް ހައްލެއް ބޭނުންވާ ކަމަށެވެ. މާލެއަށް ސާމްޕަލްތައް ފޮނުވައިގެން، އޭގެ ނަތީޖާ ނުލިބި، ނުވަތަ ސާމްޕަލްތައް ފޮނުވާ ތަންތަނުގައި ކުރަން ހުރި ޓެސްޓްތައް ގިނަވުން ފަދަ މައްސަލަތައް ދިމާވުމަކީ، ޓޫރިޒަމް ހުޅުވާލި މި ވަގުތު ކުރިމަތިވާ އެންމެ ބޮޑު އެއް މައްސަލަ އެވެ.\nދާއިރާގެ ބައެއް މީހުން ދެކޭ ގޮތުގައި މިއީ ބަލިމަޑުކަމުގެ ދުވަސްވަރެއްގައި ޓޫރިޒަމް ހުޅުވާލާ އިރު ސަރުކާރުން އެންމެ ބޮޑަށް އިސްކަން ދޭން ޖެހޭނެ ކަންކަމެވެ.\nޓޫރިޒަމަށް އަދި ފަހި ދުވަސްތަކެއް ނެތެވެ. ކޮވިޑް ޖެހޭ މީހުންގެ އަދަދު ގިނަވެ، ހާލަތު ހަމަޔަކަށް ނޭޅި ދިގުލައިގެން ދިއުމާއި ޓޫރިސްޓުންނަށް ބޭނުންވާ ޓެސްޓްތައް ހެދުމުގައި ހުރި ގޮންޖެހުންތައް ފަދަ ކަންކަމުން ވެސް، އަމާޒު ހާސިލްކުރަން ސަރުކާރަށް އޮތީ އުނދަގޫ ދުވަސްތަކެކެވެ. އަދި އެއީ މުޅި އިގުތިސާދަށް އޮތް ދިމާވާނެ ބޮޑު މައްސަލައެކެވެ.\nއިތުރު ލިޔުންތައް ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ޕެރެޑައިސް އައިލެންޑް ރިސޯޓް އިގްތިސާދު ރާއްޖޭގެ އިގްތިސާދު ރިސޯޓްތައް


Trump ge sitee eh Lanka ge Raees ah | Mihaaru\nއެމެރިކާގެ އެސިސްޓެންޓް ސެކްރެޓަރީއާ ގޯޓާބޭ ބައްދަލު ކުރައްވަނީ. --ފޮޓޯ:ކޮލަމްބޯގެޒެޓް\nޓްރަމްޕުގެ ސިޓީއެއް ލަންކާގެ ރައީސް އަށް\n15 ޖެނުއަރީ 2020 - 16:034comments\nކޮލަމްބޯ (ޖެނުއަރީ 15) - އެމެރިކާގެ ރައީސް ޑޮނަލްޑް ޓްރަމްޕުގެ ރަސްމީ ސިޓީއެއް ސްރީ ލަންކާގެ ރައީސް ގޯޓާބޭ ރާޖަޕަކްސާ އަށް އަރުވައިފި އެވެ.\nގޯޓާބޭ އަށް ޓްރަމްޕުގެ ސިޓީ ރައްދުކޮށްދެއްވީ އެކްޓިން އެސިސްޓެންޓް ސެކްރެޓަރީ ފޯ ސައުތު އެންޑް ސެންޓްރަލް އޭޝިއަން އެފެއާޒް އެލިސް ވެލްސް އެވެ. ޓްރަމްޕުގެ ސިޓީގައި ވަނީ ލަންކާއާ އެކު އިތުރަށް ގުޅުން ބަދަހިކުރުމަށް އެމެރިކާ އިން ޝައުގުވެރިވާ ކަމަށް ވިދާޅުވެފަ އެވެ.\nކޮލަމްބޯގައި ނޫސްވެރިންނާ ވާހަކަ ދައްކަވަމުން ވެލްސް ވިދާޅުވީ މިލޭނިއަމް ޗެލެންޖް ކޯޕަރޭޝަން (އެމްސީސީ) އެއްބަސްވުން އަދި އިންސާނީ ހައްގުތަކުގެ މައްސަލަތަކާ ގުޅޭ ގޮތުން ގޯޓާބޭއާ އެކު މަޝްވަރާ ކުރެއްވި ކަމަށެވެ. އެކަމަނާ ވިދާޅުވީ ލަންކާ ސަރުކާރުގެ އިތުރުން އިދިކޮޅު ފަރާތްތަކާ އަދި ސިވިލް ސޮސައިޓީއާ އެކު ބޭއްވި ބައްދަލުވުންތަކުގައި ވަނީ ޑިމޮކްރެޓިިކް މުއައްސަސާތައް ހަރުދަނާ ކުރުމާ ގުޅޭ ގޮތުން މަޝްވަރާކޮށްފައި ކަމަށެވެ.\nވެލްސް ވިދާޅުވީ ސްރީ ލަންކާ އިން ބޭނުން ގައުމަކާ އެކު ގުޅުން ގާއިމްކުރެވިދާނެ ކަމަށެވެ. ނަމަވެސް ލަންކާގައި ކޮށްފައިވާ ޗައިނާގެ އިންވެސްޓްމަންޓްތަކާ މެދު އެމެރިކާ އިން ކަންބޮޑުވާ ކަމަށް ވިދާޅުވި އެވެ.\nއިތުރު ލިޔުންތައް ސްރީ ލަންކާ ޑޮނަލްޑް ޓްރަމްޕް


Gasim Ah Lafaadheyn Umar Aai Jameel Ayyan Kohfi - Vaguthu\nގާސިމަށް ލަފާދޭން އުމަރާއި ޖަމީލް އައްޔަން ކޮށްފި\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ޕޮލިޓިކަލް އެޑްވައިޒަރުން (ސިޔާސީ ކަންކަމުގައި ލަފާދޭ މީހުން) ގެ މަޤާމަށް ކުރީގެ ނައިބު ރައީސް ޑރ.މުހައްމަދު ޖަމީލު އަހުމަދާއި، ކުރީގެ ހޯމް މިނިސްޓަރު އުމަރު ނަސީރު އައްޔަން ކޮއްފިއެވެ.\nޖަރުމަނުގައި ހުންނަވައިގެން ރޭ ވީޓީވީއަށް ދެއްވި އިންޓަވިއުއެއްގައި ގާސިމް ވިދާޅުވީ ޖަމީލާއި އުމަރު މިހާރު ޕޮލިޓިކަލް އެޑްވައިޒަރ ކަމަށް އައްޔަން ކުރައްވާފައިވާ ކަމަށެވެ.\nޖަމީލާއި އުމަރު ގާސިމްގެ ޕޮލިޓިކަލް އެޑްވައިޒަރ ކަމަށް އައްޔަން ކުރިއިރު، އުމަރު ނަސީރު ޖުމްހޫރީ ޕާޓީއާއި ގުޅިވަޑައިގެންނެވީ މިދިޔަ އަހަރު ފަހުކޮޅު އެވެ. ޖަމީލާއި ކުރީގެ ޔޫތް މިނިސްޓަރު މުހައްމަދު މަލީހު ޖަމާލް އަދި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީން ޖުމްހޫރީ ޕާޓީއާ ގުޅިވަޑައިގެންނެވީ ރޭގެ ވަގުތެއްގައެވެ.\nޖޭޕީއަށް ސޮއިކުރެއްވީ ޖަމީލް ވިދާޅުވިގޮތުގައި އެ ޕާޓީގެ ލީޑަރު ގާސިމް އިބްރާހިމަކީ ރައްޔިތުން ގޮވައިގެން އިންސާނިއްޔަތުކަމާއި އަދުލުގެ ތެރެއިން ފުރިހަމަ ވެރިކަމެއް ކޮށްދެއްވާނެ ލީޑަރެއްކަމަށް ގަބޫލުކުރެވޭތީއެވެ.\nފެބުރުއަރީ 11, 2018 05:36\nއެމްޑީޕީގެ ފިއުޗަރ ނެތްކަން އެނގިގެން ދެމިގަތީ. ހަހަހަހަ. މަކަރުވެރިކަން\nފެބުރުއަރީ 11, 2018 05:37\nއުމަރު އެއީ ޤާސިމްގެ ހަލާކު. ވަރަށް އަމިއްލަ އެދުން ބޮޑު މީހެއް އުމަރަކީ.\nރަނާ މާލިކު / މާލެ\nފެބުރުއަރީ 11, 2018 05:41\nޤާސިމު މިހާރަށްވުރެބޮޑަށް ހަލާކުވެ ޤާސިމަށްލިބޭ މާލީގެއްލުންތައް އިތުރަށް ބޮޑުވާނީ! އެހެން އާކަމެއް ނުވާނެ ތިމީސްމީހުންގެ ފަރާތަކުން!\nފެބުރުއަރީ 11, 2018 06:00\nލަފާ ދޭ މީހުތަ؟ ނޫނީ ލަފާ ވިއްކާ މީހުންތަ؟


Kulhudhuffushi Online - Dhiraagu faibar broadbeynd ge khidhumai v atholhu3rashehgai\nޚަދީޖާ އާދަމް -9months ago - 28 އޯގަސްޓް 2017\nދިރާގުން ފޯރުކޮށްދޭ ފައިބަރ ބްރޯޑްބޭންޑުގެ ހިދުމަތް އިތުރަށް ފުޅާކުރުމުގެ ގޮތުން ހިންގާ ޕްރޮގްރާމްގެ ދަށުން ވ. އަތޮޅުގެ3ރަށެއްގައި މި ހިދުމަތް ގާއިމް ކޮށްފިއެވެ.\nއެގޮތުން ވ އަތޮޅު ގެ ކެޔޮދޫ، ފުލިދޫގެ އިތުރުން ދިވެހި ރާއްޖޭގައި އެންމެ އާބާދީ މަދު އެއް ރަށް ކަމުގައިވާ ވ ތިނަދޫގައި ވެސް މި ހިދުމަތް ދިރާގުން ފޯރުކޮށްދީފައިވާއިރު ހިދުމަތް ތައާރަފު ކުރުމުގެ ގޮތުން ވަނީ ހާއްސަ ޕްރޮމޯޝަނެއް ވެސް ތައާރަފްކޮށްފައެވެ.\nއެގޮތުން މި ޕްރޮމޯޝަނުގެ ދަށުން ފައިބަރ ހިދުމަތައް އެދޭ ފަރާތްތަކަށް ފައިބަރ ބްރޯޑްބޭންޑް ގުޅައިދިނުމުގެ ފީ މުޅިން ހިލޭ ދިރާގުން ފޯރުކޮށްދޭނެއެވެ.\nދިރާގުން މައުލޫމާތު ދޭގޮތުގައި ރާއްޖޭގެ އެންމެ ބޮޑުން ފެށިގެން ކުދި ރަށްތަކަށްވެސް ފަހުގެ ޓެކްނޮލޮޖީ އަށް ބިނާވެފައި އޮންނަ މުވާސަލާތުގެ ހިދުމަތް ފޯރުކޮށްދިނުމަށް އިސްކަންދޭ ކަމަށާއި ދިރާގު ފައިބަރ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ހަލުވި ސްޕީޑު 100 އެމްބީޕީއެސްއާއި ހަމަޔަށް ހިމެނޭ އަދި އެންމެ ބޮޑު އެލަވަންސްތައް ހިމެނޭ 1ޓީބީގެ ޕެކޭޖްވެސް އެކުލެވިގެންވާ ހިދުމަތް ކަމަށެވެ.\nދިރާގުން ފައިބަރ ނެޓްވޯކް ގާއިމްކޮށް ފައިބަރ ބްރޯޑްބޭންޑްގެ ހިދުމަތް މިހާރު ފޯރުކޮށްދެމުންދަނީ މާލެ، ހުޅުމާލެ، ވިލިމާލެ، ކ.މާފުށީ، ކ.ތުލުސްދޫ، ކ. ދިއްފުށި، ކ. ގުރައިދޫ، ލ. ގަން، ލ. ފޮނަދޫ އަދި ބ. ދަރަވަންދޫގައި އެވެ.\nދިރާގު ޕޭ މެދުވެރިކޮށް ފިތުރު ޒަކާތް ދެއްކޭނެ ގޮތް ހަމަޖައްސައިފި\nއަހުމަދު9months ago\nއުތުރުގެ މިއޮއްބޮޑު އާބާދީ އަށް ފައިބަރ ހިދުމަތް ނުދެވިގެން އުޅޭ ސަބަބެއް ބަލާލަ ދީބަލަ\nކެދާނަތް ގެ ސޫޓިން އަންނަ މަހު3ގައި


BREAKING: Adhurey ves Sarukaaru Coalition Aai Gulhivadaigannavanee - Vaguthu\nއަދުރޭވެސް ސަރުކާރު ކޯލިޝަން އާއި ގުޅިވަޑައިގަންނަވަނީ\nޕީއެންސީގެ ރައީސް އަދި ފޮނަދޫ ދާއިރާގެ ކުރީގެ ރައްޔިތުންގެ މަޖިލީހުގެ މެންބަރު އަބްދުއް ރަހީމް އަބްދުﷲ (އަދުރޭ)ވެސް ސަރުކާރު ކޯލިޝަންގައި ހިމެނޭ ޕާޓީ ޖުމްހޫރީ ޕާޓީއާއި ގުޅިވަޑައިގަތުމަށް ނިންމައިފިއެވެ.\nއަދުރޭ ޖޭޕީއަށް ގުޅިވަޑައިގަންނަވަން ނިންމެވިއިރު، އޭނާ މިވަގުތު ހުންނެވީ ރާއްޖެއިން ބޭރުގައެވެ.\n"ވަގުތު"އަށް އެނގިފައިވާގޮތުގައި، އަދުރޭ ޖޭޕީއަށް ސޮއިކުރައްވާނީ ކުރިއަށް އޮތް ހަފްތާ މެދު ތެރޭގައެވެ.\nނަމަވެސް އަދުރޭ ޖުމްހޫރީ ޕާޓީއާއި ގުޅިވަޑައިގަންނަވާކަން މިރޭ ބާއްވާ ޖޭޕީ ހަފްލާގައި އިއުލާނު ކުރާނެއެވެ.\nމިރޭ ޖޭޕީ އާއި ގުޅިވަޑައިގަންނަވާ ޕީޕީއެމްގެ ކައުންސިލްގެ މެންބަރުކަމުންނާއި، ޕީޕީއެމް އިން އިސްތިއުފާދެއްވި ކުރީގެ އިނގުރައިދޫ ދާއިރާ އިބްރާހިމް ފަލާހުވަނީ، އަދުރޭ ޖޭޕީއަށް ގުޅިވަޑައިގަންނަވަން ނިންމެވިކަން "ވަގުތު"އަށް ކަށަވަރުކޮށްދެއްވާފައެވެ.\nއެމްޑީޕީ ދޫކޮށް، ނިލަންދޫ ކައުންސިލަރ ޝިޔާމް ޖޭޕީއަށް\nލީކުވި އޯޑިއޯތަކުގައި އަސްލެއް ނެތް: ސަރުކާރު\nއޮގަސްޓް 26, 2019 18:32\nތިއީ މުޅީންވެސް އަމިއްލަ އެދުމުން ފޯވެފައި ތިބި ސިޔާސީ "ރަންޑިން"..! ޔާމީން ފެއިލްވީ ތިމީހުންނަށް މާބޮޑަށް އިތުބާރު ކުރެއްވީތީ..!\nއޮގަސްޓް 26, 2019 19:05\nމުލުވަގު ސަލާމަތް ނުވާނެކަން ޔަޤީންވުމުން ދެންތިބި ވަގުންތައް ކުލަބަދަލުކުރަނީދޯ؟ ދެންމިތިބި ވަގުންނަކީވެސް މުލުވަގަށް ޤައުމުގެ ޙަޒާނާ ލޫޓްވުމަށްއެހީވެ އަދި ޙަޒާނާއިން ވައްކަންކުރި ވަގުން. ޖޭޕީ އަކީ ފެށުނީއްސުރެއް ވަގުންނާ މުޖުރިމުންނާ ރައްޔިތުންނަށް އަނިޔާކުރި ކުރީސަރުކާރުގެ އެންމެން ހިމާޔަތައްވަންނަތަނެއް. ސޭޓް ބަލާނީ ޕާޓީއަށް ބޯގިނަކުރެވޭތޯ، ސޭޓްގެ ބޮލުގައި އަބަދުވެސް އިންނަނީ ވެރިކަން، މިހުރިހާވަގުން ސޭޓަށް ވެރިކަން ހޯދަދޭނަމޭކިޔައިގެން ސޭޓްގެ ޕާޓީ ނިވާފަތްގަނޑަކަށް ހަދަނީ. ރައްޔިތުން ހޭލާތިބޭތި، މީހަމަ އެވައްކަންކޮށް ފަސްއަހަރު ރައްޔިތުންނަށް އަނިޔާކުރިމީހުން\nއޮގަސްޓް 26, 2019 19:16\nގުޅޭނެތާ ފައިސާ އާއި ހެދި ހޭކުޑާ ވީމަ\nއޮގަސްޓް 26, 2019 22:21\nމިހާރު ތިވާން އުޅޭގޮތް އެބަ އިނގޭ..... އެ އުޅެނީ މުޒާހަރާއަށް ނިކުންނަން...މި ސަރުކާރު ވައްޓާލަން...އެންމެހާ ދިވެހިން އަދިވެސް ވިސްނޭކައް ނުވޭތަ؟ ތިބާގެ އުމުރުގެ ދުވަސްތައް މި މުޑުދާރު އިޚުލާސްތެރިކަމެއްނެތް މަގުގައި ބޭކާރުކޮށްނުލާ. އެއްއިރު ދުޝްމަނުންނައްގޮވާފަ އަނެއްއިރު އެއްބަޔަކަށްވެފަ........އަނެއްކާ ސަރުކާރު ވެއްޓި އިދިކޮޅައް ވެރިކަން ލިބުނީމަ ވެއްޓުނު ސަރުކާރާއެކު ދެން ކޯލިޝަން ހަދަންވީ އަނެއްކާ އަައު ސަރުކާރު ވައްޓާލަން. ސޯބެއްހެން މި ދާނީ މިގޮތަށް އެނބުރެމުން.......\nއޮގަސްޓް 27, 2019 00:17\nޔާމީން ވެސް އަދިގުޅޭނެ. ތޯއްޗެއް\nއޮގަސްޓް 27, 2019 00:39\nތިއޮޑި ފައްތާލަން ކޮންމެ ފަޅވެރިއަކަށް މިފަހަރުވެސް 1.5މިލިއަން ތޯ. ތިއޮޑިވެސް މާލަސއތަކެއްނުވެ ފެތިދާނެ


ސުވަރުގޭގެ ނިޢުމަތް –3– DhiSalafiyyah\nސުވަރުގޭގެ ނިޢުމަތް – 3\n14/04/2022 އީމާންކަން, ޢަޤީދާއާއި ފިރުޤާތައްއަލްއަޚް މުޙައްމަދު ޖަޒްލާން ޢުމަރު\nދުނިޔޭގައި އެކުގައި އުޅުނު ފިރިމީހާ ނޫން ފިރިހެނެއް ސުވަރުގޭގައި ލިބިދާނޭތޯ ކުރެވިފައިވާ ސުވާލު އަދި އެއް ފިރިހެނަކަށް ވުރެ އިތުރު ފިރީން ލިބިދާނޭތޯ ކުރެވިފައިވާ ސުވާލާ މެދު ދަންނައެވެ. ދެމަފިރީންނަށް ސުވަރުގެ ވަދެވުމުން އެ ދެ މީހުންގެވެސް އެންމެހައި ޞިފަތަކެއް އެންމެ އުފާވާނޭ ސިފަތަކަށް ބަދަލު ކުރެއްވޭނެއެވެ. އެއީ އެއްވެސް ކަހަލަ އުނިކަމެއް ނެތިއެވެ. މިއީ ކަށުނަމާދުގައި ކިޔުމަށް ވާރިދުވެގެން އައިސްފައިވާ ދުޢާގައި އެކުލެވިގެން ވާ މާނަތަކުގެ ތެރެއިން އެއް މާނައެވެ.\nއެ ދުޢާގައި އައިސްފައި ވަނީ:\n((وَأَبْدِلْهُ دَارًا خَيْرًا مِنْ دَارِهِ وَأَهْلاً خَيْرًا مِنْ أَهْلِهِ وَزَوْجًا خَيْرًا مِنْ زَوْجِهِ)). \nމާނައީ: “އޭނާގެ ގޮވަތިގެދޮރަށް ވުރެ ހެޔޮ ގޮވަތިގެދޮރަށް އޭނާ ބަދަލު ކުރައްވާނދޭވެ! އަދި އޭނާގެ އަހުލުވެރީންނަށް ވުރެ ހެޔޮ އަހުލުވެރީންގެ (ގާތަށް) އޭނާ ބަދަލު ކުރައްވާނދޭވެ! އަދި އޭނާގެ އަނބިމީހާއަށް ވުރެ ހެޔޮ އަނތްބެއް (ގާތަށް) އޭނާ ބަދަލު ކުރައްވާނދޭވެ!”\nމި ދުޢާގައި ބަޔާންވެގެން މިވާ ‘ބަދަލު ކުރެއްވުން’ ވަނީ ދެ ގޮތަކަށް ކަމަށް ބެލެވިދާނެއެވެ.\nފުރަތަމައީ: ދެމަފިރިންކުރެ މީހަކަށް ސުވަރުގެއަށް ނުވަދެވުނު ނަމައެވެ. މިފަދަ ޙާލަތެއްގައި ދުނިޔެމަތީގައި އެކުގައި އުޅުނު މީހާ ނޫން މީހަކާ އޭނާގެ ކައިވެނި ކުރެވޭނެތެވެ.\nދެވަނައީ: އެ މީހެއްގެ ކިބައިގައިވާ ޞިފަތަކެއް ބަދަލު ކުރެއްވުމެވެ. އެއީ އޭނާގެ ކިބައިގައި މީސްތަކުން އެ ޞިފަތަކަކަށް ލޯބި ކުރާ ހުރިހާ ޞިފަތަކެއް ލެއްވިގެންނެވެ. އަދި މީސްތަކުން އެ ޞިފަތަކަކަށް ނުރުހިގެންވާ ހުރިހާ ޞިފަތަކަކެއް އެ މީހެއްގެ ކިބައިން ދުރުކުރެވިގެންނެވެ. އަދި މުޅީން އެހެން މީހަކަށް އެ މީހާގެ އަނބިމީހާ ނުވަތަ ފިރިމީހާ ބަދަލު ކުރެވިދާނޭވެސް ބުނެވިދާނެއެވެ. އެއީ ޤުރުއާނުގައި ސުވަރުގޭގެ ނިޢުމަތްތަކުގެ ވާހަކަ އައިސްފައި ވާލެއް ފުޅާ ކަމުންނެވެ. ﷲ ތަޢާލާ ވަޙީކުރައްވައިފައި ވެއެވެ:\n﴿لَهُمْ مَا يَشَاءُونَ فِيهَا وَلَدَيْنَا مَزِيدٌ﴾ [سورة ق 35]\nމާނައީ: “އެ ސުވަރުގޭގައި އެއުރެންނަށް އެއުރެން އެދޭހާކަމެއް ވެއެވެ. އަދި ތިމަން އިލާހުގެ ޙަޟުރަތުގައި އިތުރު ނިޢުމަތްތައްވެސް ވެއެވެ. “\nއަދިވެސް އެކަލާނގެ ވަޙީ ކުރައްވައިފައި ވެއެވެ:\n﴿وَفِيهَا مَا تَشْتَهِيهِ الْأَنْفُسُ وَتَلَذُّ الْأَعْيُنُ وَأَنْتُمْ فِيهَا خَالِدُونَ﴾ [سورة الزخرف 71]\nމާނައީ: ” އަދި އެތަނުގައި ހިތް އެދޭ އަދި ލޯތަކަށް އަރާމު ލިބިދޭ ހުރިހާ ތަކެތި ވެއެވެ. އަދި ތިޔަބައިމީހުން އެތަނުގައި ދެމިތިބޭނެތެވެ.”\nއަދިވެސް ވަޙީކުރައްވައިފައި ވެއެވެ:\n﴿وَلَكُمْ فِيهَا مَا تَشْتَهِي أَنْفُسُكُمْ وَلَكُمْ فِيهَا مَا تَدَّعُونَ﴾ [سورة فصلت 31]\nމާނައީ: “ތިޔަބައިމީހުންގެ ނަފުސުތައް އެދޭހާކަމެއް އެދުވަހުން، ތިޔަބައިމީހުންނަށްޓަކައިވެއެވެ. އަދި (އުފަލާއި، އަރާމުގެ ތެރެއިން) ތިޔަބައިމީހުން ދަންނަވާހާކަމެއް ތިޔަބައިމީހުންނަށް ވެއެވެ. “\nހަމައެހެންމެ، ‘ބަދަލުކުރެއްވުން’ މިފަދައިން އޮތް ބަހުގެ މުރާދަކީ އަނބިމީހާ ނުވަތަ ފިރިމީހާ މުޅީން އެހެން މީހަކަށް ބަދަލު ކުރެއްވުންކަމުގައި ބުނެވޭ ބަހަށް ލިބޭ އިތުރު ބާރަކީ ޤުރުއާނުގައި ނުވަތަ އިތުރުއެކަލޭގެފާނުގެ ސުންނަތުގައި މިކަން މަނާ ކުރާނޭ ދަލީލެއް ނެތުމުން، އިސްވެދިޔަ އާޔަތްތަކުން އޭގެ ޢާންމު އަދި ފުޅާ މާނައިގައި ދަލީލު ލިބުމެވެ. އަދި އަލްމުޢްޖަމުލްއައުސަޠުގެ 3130ވަނަ ޙަދީޘުގައި އުންމުއްދަރްދާއު އަބުއްދަރްދާއުގެ ކިބައިން ރަސޫލާ صَلَّىٰ اللهُ عَلَيْهِ وَسَلَّمَ އާ ހަމައަށް އުފުލައިފައިވާ ޙަދީޘަކީ ބަލިކަށި ޙަދީޘެކެވެ. އެ ޙަދީޘްގައި އައިސްފައި ވެއެވެ:\n“އެ މީހެއްގެ ފިރިމީހާ މަރުވުމުން ކައިވެންޏެއް ކޮށްފި އަންހެނާ (ސުވަރުގޭގައި)ވަނީ އޭނާގެ ފަހުގެ ފިރިމީހާއަށެވެ.” \n މިއީ ކަށުނަމާދުގައި ކިޔުމަށް ވާރިދު ވެގެން އައިސްފައި ވާ ދުޢާތަކުގެ ތެރެއިން އެއް ދުޢާގެ ފަހު ބައެވެ. މި ދުޢާއަކީ: ((اللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ وَأَكْرِمْ نُزُلَهُ وَوَسِّعْ مُدْخَلَهُ وَاغْسِلْهُ بِالْمَاءِ وَالثَّلْجِ وَالْبَرَدِ وَنَقِّهِ مِنَ الْخَطَايَا كَمَا نَقَّيْتَ الثَّوْبَ الأَبْيَضَ مِنَ الدَّنَسِ وَأَبْدِلْهُ دَارًا خَيْرًا مِنْ دَارِهِ وَأَهْلاً خَيْرًا مِنْ أَهْلِهِ وَزَوْجًا خَيْرًا مِنْ زَوْجِهِ وَأَدْخِلْهُ الْجَنَّةَ وَأَعِذْهُ مِنْ عَذَابِ الْقَبْرِ [وَمِنْ عَذَابِ النَّارِ] )) މި އެވެ. (ޞަޙީޙު މުސްލިމް 963)\n ބައެއް ޢިލްމުވެރިން މި ޙަދީޘް ޞައްޙަ ކުރައްވައެވެ. (ބައްލަވާ: سلسلة الأحاديث الصحيحة للألباني (1281)).


Veccine dheyn dhekolhu hadhaa meehunnah elheyne fiyavalhu balanee\nވެކްސިން ދޭން ދެކޮޅު ހަދާ މީހުންނަށް އެޅޭނެ ފިޔަވަޅުތައް ބަލަނީ\nވެކްސިން ދިނުމުން ބޮޑެތި އެތައް ބަލިތަަކުން ސަލާމަތް ކޮށްދޭ --\nވެކްސިން ދޭން ދެކޮޅު ހަދާ މީހުންނަށް މިވަގުތު އެޅޭނެ ފިޔަވަޅުތަކަކީ ކޮބައިތޯ ބަލަމުންދާ ކަމަށް ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވެއްޖެ އެވެ.\nޝަމީމް މިހެން ވިދާޅުވީ ވެކްސިންދޭން ދެކޮޅު ހަދާ ބައެއް މީހުންގެ މައްސަލަ ރާއްޖޭގައި ބޮޑުވެފައިވަނިކޮށް، ރާއްޖެއިން ނައްތާލާފައިވާ ހިމަބިހި އަލުން ފެތުރެން ފަށާފައިވާތީ ވެކްސިން ދޭން ދެކޮޅު ހަދާ މީހުންނަށް އެޅޭނެ ގާނޫނީ ފިޔަވަޅުތަކާ ގުޅޭގޮތުން ކުރީގެ ހެލްތު މިނިސްޓަރު ޑރ އަހުމަދު ޖަމްޝީދު ކުރެއްވި ސުވާލަކާއި ގުޅިގެންނެވެ.\nޑރ. ޖަމްޝީދު ވަނީ ދާދިފަހުން ރައީސް ސޯލިހް ތަސްދީގު ކުރެއްވި ކުޑަކުދިންގެ ހައްގުތައް ރައްކާތެރިކުރުމުގެ ގާނޫނު ބައެއްގެ މާއްދާތައް ޓްވިޓާގައި ހިއްސާ ކުރައްވާފައެވެ.\nމި ގާނޫނުގެ ނ ގައި ބުނެފައިވަނީ ކޮންމެ ކުއްޖަކަށް މައިމީހާގެ ބަނޑުގައި ގަރުބަގަތީއްސުރެ ވިހެއުމަށްފަހު ބޭނުންވާ ސިއްހީ ފަރުވާއާއި، ހިދުމަތްތައް ލިބިދިނުމުގައި އަދި އެފަދަ ހިދުމަތްތަކަށް ވާސިލްވެވޭނެ މަގު ފަހިކޮށްދިނުމަކީ އެ ކުއްޖާގެ މައިންބަފައިންނާއި ދައުލަތުގެ ޒިންމާއެއް ކަމަށެވެ. އަދި އެ ގާނޫނުގެ ރ ގައި ބުނެފައިވަނީ އެ މާއްދާގެ ނ ގައި ބަޔާންކުރާ ސިއްހީ ފަރުވާއާއި ހިދުމަތްތައް ލިބިދިނުމުގައި، ބަލިތަކުން ސަލާމަތްވުމަށް ދޭންޖެހޭ ވެކްސިން ދިނުމަކީ މައިންބަފައިގެންގެ ޒިންމާއެއް ކަމަށެވެ. އަދި އެ ވެކްސިން ޖެހުމަށް އިއުތިރާޒުކުރުމުގެ ހައްގު މައިންބަފައިންނަށް ލިބިގެން ނުވާ ކަމަށް ވަނީ ބަޔާންކޮށްފައެވެ.\nއެހެން ކަމުން ޖަމްޝީދު ވަނީ އެ ގާނޫނުގެ ދަށުން އެޅޭނެ ފިޔަވަޅު ތަކަކީ ކޮބައިތޯ ސުވާލު ކުރައްވާފައެވެ. އަދި ދައުލަތާއި ރައްޔިތުންގެ ބުރަ މަސައްކަތުން ރާއްޖެއިން ނައްތާލެވުނު ބައްޔެއް އަލުން ފެތުރެން ފެށުމަކީ ކަންބޮޑުވާ ކަމެއް ކަމަށް ވިދާޅުވެ، އެކަންކަމަށް މަގުފަހިވާ ކަންކަން ނައްތާލަންޖެހޭ ކަމަށެވެ.\nޖަމްޝީދުގެ އެ ޓްވީޓަށް ޖަވާބު ދެއްވަމުން ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވީ ކުޑަކުދިންގެ ހައްގުތައް ރައްކާތެރިކުރުމުގެ ގާނޫނަށް އަމަލު ކުރަން އަދި ނުފަށާ ކަމަށެވެ. އެ ގާނޫނަށް އަމަލު ކުރަން ފަށާނީ ތަސްދީގު ކުރިތާ ތިން މަސްދުވަސް ފަހުން ކަމަށެވެ. އެ މުއްދަތަކީ ފެބްރުއަރީ 20، 2020 އެވެ.\nނަމަވެސް އޭގެ ކުރިންވެސް ވެކްސިން ދޭން ދެކޮޅު ހަދާ މީހުންނަށް މިހާރު އެޅެން ހުރި ފިޔަވަޅުތަކަކީ ކޮބައިތޯ ބައްލަވާނެ ކަމަށް ވިދާޅުވިއެވެ.\nނައްތާލާފައިވަނިކޮށް އަލުން ފެތުރެން ފަށާފައިވާ ހިމަބިހި ކޮންޓުރޯލް ކުރެވޭނެ ހަމައެކަނި ގޮތަކީ މީސްލްސް، އެމްއެމްއާރު އަދި އެމްއާރު މިއިން ކޮންމެވެސް އެއްޗެއްގެ2ޑޯޒް ހަމަކޮށްފައި ހުރުމެވެ.\nއެހެން ކަމުން ވެކްސިން ޖަހަން އިންކާރު ކުރާ މީހުންގެ ދަރިންނަށް ވެސް ވެކްސިން ދޭނެ ކަމަށް ހެލްތު މިނިސްޓަރު އަބްދުﷲ އަމީން ދާދި ފަހުން ވަނީ ވިދާޅުވެފައެވެ.\nމިނިސްޓަރު އަމީން ވިދާޅުވީ ވެކްސިން ނުދީހުރި އެއްވެސް ކުއްޖަކަށް ސަރުކާރުގެ ތައުލީމީ ނިޒާމުގެ ތެރެއަށް ނުވަދެވޭނެ ކަމަށެވެ. އަދި ވިދާޅުވީ އަމިއްލަ ފަރާތްތަކުން ހިންގާ ބައެއް ސުކޫލްތަކަށް ވެކްސިން ނުދޭ ކުދިން ވައްދަމުންދާ ކަމަށާ އެކަމުގެ މައުލޫމާތު އެ މިނިސްޓްރީއަށް ވެސް ލިބިފައިވާ ކަމަށެވެ.\nއަދި ވެކްސިން ދިނުމަށް އިންކާރު ކުރާ މީހުންގެ މައުލޫމާތު ސަރުކާރުގައި އެބަހުރި ކަމަށް ވެސް އޭނާ ވިދާޅުވި އެވެ.\n"ސަރުކާރުގެ އެއްވެސް ސުކޫލަކަށް، ސަރުކާރުގެ ތައުލީމުދޭ އެއްވެސް ނިޒާމެއްގެ ތެރެއަށް ވެކްސިން ނުދޭ ކުއްޖަކަށް ވެދެވޭނީ ވެކްސިން ދިނުމަށް ފަހު. ފާހަގަ ކުރެވިފައި އެބަހުރި، ވެކްސިން ނުޖަހާ ކުދިން އަމިއްލަ ފަރާތްތަކުގެ ސުކޫލްތަކަށް ވަދެފައި ހުރި ކަމަށް... ވެކްސިން ނުޖަހާ މީހުން، އެކަމަށް އިންކާރު ކުރާ މީހުންގެ މައުލޫމާތު އެބަހުރި. މިހާތަނަށް ވެކްސިން ނުޖަހާ ފަރާތްތަކާމެދުގައި ގާނޫނީ ގޮތުން ހުރި ހުރަސްތަކެއްގެ ސަަބަބުން ވެކްސިން ނުޖަހާ ފަރާތްތައް އެ ގޮތުގައި ދެމި ތިބީ." މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ރާއްޖެއިން ނައްތާލާފައިވާ ބައްޔެއް އަލުން ފެތުރެން ފަށާފައިވާއިރު، ކުރިން ތިބި ގޮތުގައި ސަރުކާރަށް ތިބެވެން ނޯންނާނެ ކަމަށެވެ. އެހެން ކަމުން އިންކާރު ކުރި ނަމަވެސް ވެކްސިން ޖަހަން ޖެހޭނެ ކަމަށެވެ.\n"އެހެންވީމަ މި ހާލަތުގައި އަޅުގަނޑުމެންނަށް މިވަގުތު މަޑު ކުރެވޭކަށް ނެތް." ވެކްސިން ޖަހަން ބެލެނިވެރިން ދެކޮޅު ހެދި ނަމަވެސް ސަރުކާރުން އެމީހުންގެ ދަރިންނަށް ވެކްސިން ދޭނެ ކަން ހާމަކުރައްވާ މިނިސްޓަރު ވިދާޅުވި އެވެ.\nހުސައިން ޝަމީމް ހިމަ ބިހި ހިމަބިހި ފެތުރުން\nވެކްސިން ދޭން ދެކޮޅު ހެދި މީހުންނަށް ދައުވާ ކުރާނަން: ޕީޖީ


Europe ge molhu kulhuntheriyaage magaamu Van Dijk ah | Mihaaru\nޔޫރަޕްގެ މޮޅު ކުޅުންތެރިޔާގެ މަގާމު ވެން ޑައިކަށް\n29 އޯގަސްޓް 2019 - 23:02 15 comments\nމޮނާކޯ (އޮގަސްޓް 29) - މިިދިޔަ ސީޒަނުގެ ޔޫރަޕްގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމު ލިވަޕޫލުގެ ނެދަލެންޑްސްގެ ޑިފެންޑަރު ވާޖިލް ވެން ޑައިކް ހޯދައިފި އެވެ.\nއެންމެ މޮޅު ކުޅުންތެރިޔާ އަށް އަށް ވެން ޑައިކާ ވާދަކުރީ ޗެމްޕިއަންސް ލީގުގެ އެންމެ މޮޅު ފޯވާޑްގެ މަގާމު ހޯދި ބާސެލޯނާގެ ލިއޮނަލް މެސީ އާއި ޔުވެންޓަސްއާ އެކު އިޓާލިއަން ލީގު ކާމިޔާބުކުރުމުގެ އިތުރުން ޕޯޗުގަލްއާ އެކު ނޭޝަންސް ލީގުގެ ތަށި އުފުލާލި ކްރިސްޓިއާނޯ ރޮނާލްޑޯ އެވެ. މިއީ ރޮނާލްޑޯ އާއި މެސީ އަށް މި އެވޯޑް ނުލިބި ދިޔަ ޖެހިޖެހިގެން ދެ ވަނަ ފަހަރެވެ. މިދިޔަ އަހަރުގެ މޮޅު ކުޅުންތެރިޔަކީ ރެއާލް މެޑްރިޑްގެ ލޫކަ މޮޑްރިޗް އެވެ.\nއުމުރުން 28 އަހަރުގެ ވެން ޑައިކް އެއް ވަނަ އަށް ދިޔައީ 305 ޕޮއިންޓް ހޯދައިގެންނެވެ. ދެ ވަނަ އަށް ދިޔައީ 207 ޕޮއިންޓާ އެކު މެސީ އެވެ. އަދި ތިން ވަނަ ހޯދީ 74 ޕޮއިންޓާ އެކު ރޮނާލްޑޯ އެވެ.\nމިދިޔަ ސީޒަނުގައި އެންމެ މޮޅު އަންހެން ކުޅުންތެރިޔަކަށް ހޮވުނީ ފްރާންސްގެ ލިޔޯނަށް ކުޅޭ އިނގިރޭސި ކުޅުންތެރިޔާ ލޫސީ ބްރޯންޒް އަށެވެ.\nމިދިޔަ އަހަރުގެ އެންމެ މޮޅު ޑިފެންޑަރުގެ މަގާމު ވެސް ހޯދި ވެން ޑައިކް އެންމެ މޮޅު ކުޅުންތެރިޔާގެ މަގާމު ހޯދީ މިދިޔަ އަހަރު ލިވަޕޫލްގެ އިތުރުން ނެދަލެންޑްސްގައި ދެއްކި މޮޅު ކުޅުމުގެ ސަބަބުންނެވެ. ވެން ޑައިކް ވަނީ ލިވަޕޫލަށް ހަ ވަނަ ފަހަރަށް ޗެމްޕިއަންސް ލީގު ހޯދައިދިނުމުގައި އެހީތެރިވެ ފައިނަލުގައި ޓޮޓެންހަމް އަތުން 2-0 އިން މޮޅުވި މެޗުގެ މޮޅު ކުޅުންތެރިޔާގެ މަގާމު ހޯދައިފަ އެވެ. އަދި އޭނާ ވަނީ ނެދަލެންޑްސްއާ އެކު ޔުއެފާ ނޭޝަންސް ލީގުގެ ފައިނަލުގައި ވެސް ކުޅެފަ އެވެ.\nވެން ޑައިކް މިދިޔަ އަހަރު ޖެނުއަރީ މަހު ލިވަޕޫލަށް ބަދަލުވީ އޭރު ދުނިޔޭގެ އެންމެ އަގުބޮޑު ޑިފެންޑަރުގެ ގޮތުގައި 75 މިލިއަން ޑޮލަރުގެ ޓްރާންސްފާ ފީ އަކަށެވެ. އޭގެ ފަހުން އޭނާ އަންނަނީ އެ ޓީމުގައި ފާހަގަކޮށްލެވޭ މޮޅު ކުޅުމެއް ދައްކަމުންނެވެ. ޖެހިޖެހިގެން ދެ ފަހަރު ލިވަޕޫލުން ޗެމްޕިއަންސް ލީގުގެ ފައިނަލުގައި ކުޅުނުއިރު ވެން ޑައިކްގެ ދައުރު ބޮޑެވެ.\n"އަހަންނަށް 18 އަހަރު ވެސް ނުފުރޭއިރު އެންމެ މަތީ ފަންތީގައި ކުޅެން ނުފެށޭ. ކޮންމެ ދުވަހަކު އަހަންނަށް ޖެހުނީ އެންމެ ބުރަކޮށް މަސައްކަތްކުރަން. އަހަންނަށް މި ހިސާބަށް އާދެވުމުގައި ސަޕޯޓަރުންނާއި ކްލަބްގެ ކުޅުންތެރިން ކޮށްދިން މަސައްކަތް ފާހަގަކުރަން. މިއީ އަހަންނަށް ލިބިގެންދިޔަ ވަރަށް ޝަރަފްވެރި ކާމިޔާބެއް،" މޮޅު ކުޅުންތެރިޔާގެ އެވޯޑް ލިބުމުން ވެން ޑައިކް ބުންޏެވެ.\n"އަހަރެން ކުޑައިރުގައި އެންމެ ބޮޑަށް ބެލީ ރޮނާލްޑީނިއޯ ކުޅުނު ތަން. އޭނަ ވަރަށް އުފާވެރިކަމާ އެކީ ފުޓްބޯޅަ ކުޅެމުންދިޔައީ. ވަރަށް އުފާވޭ އޭނާ ފުޓްބޯޅައިން ޖާދޫ ދައްކާ ކުޅޭ މަންޒަރު ފެނުމުން."\nމިދިޔަ އަހަރުގެ އެންމެ މޮޅު ކީޕަރަކަށް ހޮވުނީ ލިވަޕޫލަށް ކުޅޭ ބްރެޒިލްގެ ގޯލްކީޕަރު އެލިސަން ބެކާ އެވެ. މި ވަގުތު އަނިޔާއެއްގެ ސަބަބުން ކުޅުމާ ދުރުގައި ހުރި އެލިސަން ވަނީ މިިދިޔަ އަހަރު ލިވަޕޫލަށް ބަދަލުވެ އެ ޓީމުގައި އާދަޔާހިލާފު މޮޅު ކުޅުމެއް ދައްކައިފަ އެވެ. އަދި ބްރެޒިލާ އެކު ކޮޕަ އެމެރިކާ ފުޓްބޯޅަ މުބާރާތް ކާމިޔާބުކޮށް އެ މުބާރާތުގެ މޮޅު ކީޕަރުގެ މަގާމު ވެސް ހޯދި އެވެ.\nމި ފަހަރު ޔުއެފާ ރައީސް އަލެކްސަންޑަ ކެފެރިންގެ އެވޯޑް ލިބުނީ މެންޗެސްޓާ ޔުނައިޓެޑްގެ ކުރީގެ ކުޅުންތެރިޔާ އެރިކް ކެންޓޮނާ އަށެވެ. އަދި އީކުއަލް ގޭމް އެވޯޑް ހޯދީ ބޮރޫޝިއާ ޑޯޓްމަންޑް އެވެ.\nޔުއެފާ އެވޯޑްގައި ވޯޓުލާނީ ކްލަބްތަކުގެ ކޯޗުންނާއި ކުޅުންތެރިންގެ އިތުރުން ޔުއެފާ އިން ހިޔާރުކޮށްފައިވާ މަތީ ފަންތީގެ ނޫސްވެރިންނެވެ.\nއިތުރު ލިޔުންތައް ލިވަޕޫލް ޔުއެފާ


Vazeefaa gai libey aniyaa ah qaanoonee faruvaa eh beynun\nއަލިފާން ރޯވެ އަނދާ ހުލިވި ތަނެއް ސާފުކުރުމަށް ބަޔަކު މަސައްކަތް ކުރަނީ -- ފޮޓޯ: އަވަސް\nއިގްތިސޯދު ފުޅާވަމުންދާ ވަރަކަށް ރާއްޖޭގައި ކުރެވޭ މަސައްކަތްތައް މިދަނީ އިތުރުވަމުންނެވެ. އެއާ އެކު މަސައްކަތުގެ މާހައުލުގައި ހިނގާ ނުރައްކާތެރި ހާދިސާތައް ވެސް ދަނީ އިތުރުވަމުންނެވެ. މިފަދަ ހާދިސާތަކުގައި އެކި ކަހަލަ އަނިޔާ ލިބި، އެކި ކަހަލަ އުދަނގޫތައް ތަހައްމަލް ކުރަމުންދާ އެތައް ބަޔަކު އެބަތިއްބެވެ.\nމީގެތެރެއިން އެއް ބަޔަކީ ދާއިމީ ނުކުޅެދުންތެރިކަމެއް ވެސް ތަހައްމަލް ކުރަންޖެހިފައި ތިބި މީހުންނެވެ. އަދި މަސައްކަތުގެ މާހައުލުގައި އަނިޔާ ލިބި އެކަށީގެންވާ ސިއްހީ ފަރުވާ ނުލިބުމުގެ ސަބަބުން ނުވަތަ ސިއްހީ ފަރުވާ ކުރެވޭނެ ގޮތެއް ނެތިގެން ބައެއް މީހުން ދުނިޔެ ދޫކޮށްފައިވެސްވެ އެވެ.\nއެހެންކަމުން މިމައްސަލައަށް އޮތް ހައްލަކީ ކަމާ ގުޅޭ ގާނޫނެއް ވުޖޫދު ކުރުމެވެ. އަދި މިއީ ރާއްޖެއަށް މިވަގުތު ކޮންމެހެން ބޭނުންވެފައި އޮތް ގާނޫނެކެވެ. އެކަމަކު އެންމެ ބޮޑު ގޮންޖެހުމަކީ މިފަދަ ގާނޫނަކަށް ވަޒީފާދޭ ފަރާތްތަކުން އަހުލުވެރިވެފައި ނުވުމާއި، އެކަމަށް ތައްޔާރުވެފައި ނެތުމެވެ. ރާއްޖޭގެ އަމިއްލަ ޖަމިއްޔާއެއް ކަމަށްވާ ޕަބްލިކް އިންޓަރެސްޓް ލޯ ސެންޓަރުން ގެންދަނީ ކަމާ ގުޅޭ ދާއިރާ އިން މުއައްސަސާތަކާއި އާންމުން ހޭލުންތެރިކޮށް ގާނޫނު ވުޖޫދަށް ގެނައުމަށްޓަކައި މުހިއްމު މަސައްކަތްތަކެއް ކުރަމުންނެވެ. އަދި "މަސައްކަތު މާހައުލުގެ ސަލާމަތާއި ސިއްހީ ރައްކާތެރިކަމާއި ބެހޭ ގާނޫނު"ގެ ނަމުގައި މިހާރު ވަނީ ބިލެއް ވެސް ޑްރާފްޓް ކޮށްފަ އެވެ.\nއިމާރާތް ކުރުމުގެ މަސައްކަތް ކުރިއަށްދާ ސައިޓެއްގައި ސަލާމަތީ ބައެއް ފިޔަވަޅުތައް އަޅާފައި -- ފޮޓޯ: އަވަސް\nމައިގަނޑު މަގުސަދާއި ދާއިރާ\nބިލްގެ މަގުސަދުތަކުގެ ތެރޭގައި ދިވެހިރާއްޖޭގައި މަސައްކަތް ކުރާ މީހުންގެ ސަލާމަތާއި ސިއްހީ ރައްކާތެރިކަން ކަށަވަރުކުރުމުގެ މައިގަނޑު އުސޫލުތައް ކަނޑައަޅައި، ދެމެހެއްޓެނިވި ނިޒާމެއް ގާއިމުކުރުން ހިމެނެ އެވެ. ކަމާ ގުޅޭ ގައުމީ ސިޔާސަތެއް އެކުލަވާލުމާއި، މަސައްކަތުގެ މާހައުލާއި ގުޅިފައިވާ ބަލިތައް ކަނޑައެޅުމާއި، އެކްސިޑެންޓްތަކާއި އަނިޔާތައް ރިޕޯޓް ކުރުމާއި، ރެކޯޑް ބަލަހައްޓާނެ އުސޫލު ކަނޑައަޅައިދޭނެ އެވެ. މަސައްކަތްތެރިންގެ ސަލާމަތާއި ސިއްހީ ރައްކާތެރިކަން ކަށަވަރުކުރުމުގެ ޒިންމާ އުފުލާނެ ފަރާތްތައް ކަނޑައެޅުމާއި، އެފަރާތްތައް ތަރުތީބު ވެގެންވާ ގޮތުގެ އޮނިގަނޑު އެކުލަވާލުމާއި މަސްއޫލިއްޔަތުތައް އެކަށައަޅާނެ އެވެ.\nމީގެއިތުރުން މަސައްކަތުގެ މާހައުލުގައި މަސައްކަތްތެރިންނަށް ދިމާވާ ސިއްހީ މައްސަލަތަކާއި އަދި އެއްވެސް ބާވަތެއްގެ އަނިޔާއެއް ލިބިއްޖެނަމަ ބޭސްފަރުވާ ކުރުމާއި ބަދަލު ދިނުމާއި އަލުން އަނބުރާ މަސައްކަތަށް ރުޖޫއަވުމުގެ އުސޫލުތައް ކަނޑައަޅައިދޭނެ އެވެ. މަސައްކަތްތެރިންގެ ސިއްހީ ރައްކާތެރިކަން ދެމެހެއްޓުމަށްޓަކައި ލޯކަލް ކައުންސިލްތަކަށް ޒިންމާތަކެއް ހަވާލުކުރެވިގެންދާނެ އެވެ. މަސައްކަތުގެ މާހައުލު ރައްކާތެރި ތަންތަނަށް ހެދުމުގައި މަސައްކަތްތެރިންނާއި މަސައްކަތް ކުރުވާ ފަރާތްތައް ޒިންމާދާރުކުރުވާނެ އެވެ. އަދި މާހައުލުގެ ރައްކާތެރިކަމާއި މަސައްކަތްތެރިންގެ ދުޅަހެޔޮ ކަމަށްޓަކައި ފިޔަވަޅުތައް ނާޅައިފިނަމަ ކުށަކަށް ވެގެންދާ ގޮތާއި ކުށުގެ އަދަބު ވެސް މިފަދަ ގާނޫނެއްގައި ކަނޑައަޅައިދޭނެ އެވެ.\nވަޒީފާގެ އެއްބަސްވުމެއްގެ ދަށުން މަސައްކަތް ކުރާ ކޮންމެ ތަނަކާއި، މީހަކު އަމިއްލަ މަސައްކަތް ކުރާ ކޮންމެ ތަނެއްގެ އިތުރުން ކޮންޓްރެކްޓަރެއް މަސައްކަތް ކުރާ ކޮންމެ ތަނަކަށް މި ގާނޫނު ތަންފީޒުކުރެވޭނެ އެވެ.\nއަލިފާން ރޯވެފައި އޮތް ލޯންޗެއްގައި ރޯވެފައި އޮތް އަލިފާންގަނޑު ނިއްވާލުމުގެ މަސައްކަތް ކުރަނީ -- ފޮޓޯ: އަވަސް\nމަސައްކަތު މާހައުލުގެ ސަލާމަތާއި ސިއްހީ ރައްކާތެރިކަމާއި ބެހޭ ގާނޫނެއްގައި މަސައްކަތް ކުރާ އަދި މަސައްކަތް ކުރުވާ އެކި ފަރާތްތަކުގެ ޒިންމާތައް ހުންނާނީ ކަނޑައެޅި ބަޔާންކޮށްފަ އެވެ. އެއް ފަހަރާއި ގިނަ މަސްއޫލިއްޔަތުތަކަކާއި ޒިންމާތަކަކާއި އަދި ހައިސިއްޔަތުތަކެއް ވެސް ކަނޑައަޅާފައި ހުރެދާނެ އެވެ. ވަޒީފާ ދޭ ފަރާތުން މަސައްކަތް ކުރަން އަންގާ ތަނެއްގައި ހުރެދާނެ ނުރައްކާތައް "އެކަށީގެންވާ މިންވަރަކަށް" ނައްތާލަން ޖެހޭނެ އެވެ. ނޫނީ ކުޑަކޮށްދޭނެ ޖެހެ އެވެ. އެކަން ކުރަން މިފަދަ ގާނޫނެއްގައި ލާޒިމު ކުރާނެ އެވެ.\nމަސައްކަތުގެ މާހައުލާއި، އެ މާހައުލަށް ވަނުމާއި ނިކުތުމަށް ބޭނުންކުރާ ހުރިހާ ތަންތަނާއި، ތަކެއްޗާއި، މެޝިނަރީތަކާއި، އިކުއިޕްމަންޓްތަކާއި ބޭނުން ކުރާ ތަކެތި ފޯރުކޮށްދީފައި ރައްކާތެރިކޮށް ބެހެއްޓުމަށް ފިޔަވަޅު އެޅުމަކީ ވަޒީފާ ދޭ ފަރާތުގެ ޒިންމާ އެކެވެ. މަސައްކަތް ކުރާއިރު މުވައްޒިފުންގެ ރައްކާތެރިކަމާއި ސިއްހީ ދުޅަހެޔޮކަން ދެމެހެއްޓުމަށްޓަކައި ބޭނުންވާ މައުލޫމާތާއި، އިރުޝާދާއި، ތަމްރީން ދިނުމާއި އަދި ސުޕަވައިޒް ކުރަންޖެހެ އެވެ.\nއަލިފާން ރޯވެ އަނދާ ހުލިވި ތަނެއް ސާފުކުރުމަށް ބަޔަކު މަސައްކަތް ކުރަނީ -- ފޮޓޯ: އަވަސް -- ފޮޓޯ: އަވަސް\nވަޒީފާދޭ ފަރާތުގެ ވަޒީފާއެއްގައި މަސައްކަތް ނުކުރާ އެހެން މީހުންގެ ރައްކާތެރިކަމަށް ނުވަތަ ސިއްހަތަށް އެއްވެސް ރިސްކެއް ނެތްކަން ވެސް ކަށަވަރު ކުރަންޖެހެ އެވެ. މަސައްކަތުގެ މާހައުލުގައި އަޅާ ފިޔަވަޅުތަކުގެ ހަރުދަނާ ކަން ބެލުމަށް "ސޭފްޓީ އެންޑް ހެލްތު ކޮމިޓީ"ގެ ނަމުގައި ކޮމިޓީއެއް އުފައްދަން ޖެހެ އެވެ. އަދި އަހަރަކު އެއް ފަހަރު ސޭފްޓީ އޮޑިޓް ހަދައި ރިސްކް ހުރި ކަންކަން އިސްލާހު ކުރަންޖެހޭނެ އެވެ. ސޭފްޓީ އޮޑިޓް ހެދުމުގެ ހުއްދަ ވެސް ގާނޫނުގެ ދަށުން ލިބޭނީ ވަކި ހާއްސަ ސިފަތަކެއް ލިބިގެންވާ ވަކި ހާއްސަ ބަޔަކަށެވެ.\nމަސައްކަތު މާހައުލުގެ ސަލާމަތާއި ސިއްހީ ރައްކާތެރިކަމާއި ބެހޭ ގާނޫނެއްގައި މަސައްކަތް ކުރާ މީހުންގެ ޒިންމާތަކެއް ވެސް ވެއެވެ. އެގޮތުން މަސައްކަތްތެރިންގެ ޒިންމާތަކުގެ ތެރޭގައި ތިމާގެ އިހްމާލުން ނުވަތަ ކުރެވޭ ކަމަކުން ދިމާވެދާނެ ކަމަކަށް، ތިމާއާއި އެކުގައި މަސައްކަތް ކުރާ މީހުންގެ ސިއްހީ ރައްކާތެރިކަމަށްޓަކައި ފިޔަވަޅު އަޅަންޖެހެ އެވެ. އެމީހެއްގެ އަމިއްލަ ސަލާމަތާއި ސިއްހީ ރައްކާތެރިކަމަށް ނުރައްކަލެއް އޮތް ނަމަ ނުވަތަ ހަށިގަނޑަށް ގެއްލުމެއް ލިބިއްޖެނަމަ އެކަމެއް ވަޒީފާދޭ ފަރާތަކަށް ރިޕޯޓް ކުރުމަކީ ވަޒީފާ އަދާކުރާ ފަރާތުގެ ޒިންމާ އެކެވެ. މިފަދަ ގާނޫނެއްގެ ދަށުން ވަޒީފާ ދޭ ފަރާތުން އަޅައި ފިޔަވަޅުތައް ތަންފީޒު ކުރުމަށް އެއްބާރުލުން ދިނުމާއި ސަލާމަތީ ވަސީލަތްތައް ހާލަތާ ގުޅޭގޮތުން އަބަދުވެސް އެންމެ ރަނގަޅަށް ބޭނުންކުރަން ޖެހެ އެވެ.\nއިމާރާތް ކުރުމުގެ މަސައްކަތްތައް ކުރިއަށްދާ ސައިޓެއްގައި ބަޔަކު މަސައްކަތް ކުރަނީ -- ފޮޓޯ: އަވަސް\nގާނޫނު ހިންގާ ފަރާތް\nތަރައްގީވެފައިވާ ގައުމުތަކުގައި މަސައްކަތުގެ މާހައުލުގެ ސަލާމަތާއި ސިއްހީ ރައްކާތެރިކަން ކަށަވަރުކުރުމަށްޓަކައި ބޮޑެތި ބާރުތައް ލިބޭ ގޮތަށް މިނިވަން އޮތޯރިޓީތައް ހަދާފައި ހުރެ އެވެ. ރާއްޖޭގައި ޑްރާފްޓްކޮށްފައި އޮތް ބިލްގައި ގާނޫނު ތަންފީޒުކުރުމާއި ހިންގުމާއި ގާނޫނުގައި ބުނާ ކަންކަން ކުރުމުގެ އެންމެ އިސް ފަރާތަކީ ގާނޫނު ހިންގަން ހަވާލުކުރާ ވުޒާރާ އެއްގައި ހުންނަވާ ވަޒީރެވެ. ރާއްޖޭގައި މަސައްކަތް ކުރާ މަސައްކަތްތެރިންގެ ސަލާމަތާއި ސިއްހީ ރައްކާތެރިކަން ދެމެހެއްޓުމަށްޓަކައި އަދި ގާނޫނުގައި ބުނާ އަސާސީ ޒިންމާތައް އުފުލުމަށްޓަކައި އޮކިއުޕޭޝަނަލް ހެލްތު އެންޑް ސޭފްޓީ ކޮމްޕްލަޔަންސް އޮތޯރިޓީގެ ނަމުގައި އިދާރާއެއް އުފައްދާނެ އެވެ. އަދި އެތަނުގެ އެންމެ އިސް ވެރިޔަކަށް ހުންނަވާ ޑިރެކްޓާ ޖެނަރަލް އަކީ ސިވިލް ސާވިސް އިން ކަނޑައަޅާ ބޭފުޅަކަށް ހެދުމަށް ބިލްގައި ހިމަނާފައިވެ އެވެ.\nމަސް މާރުކޭޓުގައި ބަޔަކު މަސް ކަނޑަން ތިބޭއިރު ތަނުގައި އެތައް ބަޔަކު ޖަމާވެ -- ފޮޓޯ: އަވަސް\nޑިރެކްޓާ ޖެނަރަލަށް ބޮޑެތި ބާރުތަކެއް ވެސް ދިނުމަށް ހުށަހަޅާފައިވެ އެވެ. އެގޮތުން ގާނޫނު ހިންގުމަށް ބޭނުންވާ ލަފައާއި އިރުޝާދު ވަޒީރަށް ދިނުމާއި، ދުވާލުގެ ވަގުތުތަކުގައި ވަޒީފާ އަދާ ކުރާ ތަންތަނަށް ވަދެ އެތަންތަން ހުރި ހާލަތު ބެލުމާއި، ކަންކަން އިސްލާހުކުރަން އެންގުމާއި، މަސައްކަތްތެރިންނަށް ބޭނުންވާ މައުލޫމާތާއި އިރުޝާދު ދިނުމާއި، މަސައްކަތުގެ މާހައުލުގައި ސިއްހީ ރައްކާތެރިކަން ގެއްލޭ ގޮތަށް ހުންނަ ކަންކަން ބަލައި ރިޕޯޓްތައް ނެރުން ހިމެނެ އެވެ.\nމީގެއިތުރުން ގާނޫނު ތަންފީޒު ކުރާ މިންވަރު މޮނިޓާކުރުމާއި، ކަމާ ގުޅޭ ފަރާތްތަކުން ގާނޫނަށް އަމަލުކުރޭތޯ ބެލުމާއި، އެއްވެސް ފަރާތަކުން ގާނޫނާ ހިލާފު ވެއްޖެނަމަ އެ މައްސަލައެއް ކޯޓަށް ހުށަހެޅުމާއި، ދިފާއުވުމުގެ ގޮތުން ވަކާލާތު ކުރުމުގެ އިންތިޒާމު ހަމަޖެއްސުމަކީ ވެސް ޑިރެކްޓާ ޖެނަރަލަށް ލިބިގެންވާ ބާރެކެވެ.\nޝަރުއީ މަރުހަލާއާއި ކުށުގެ އަދަބުތައް\nމަސައްކަތް ކުރުމުގައި އެއްވެސް މީހަކު ގަސްދުގައި ނުވަތަ އިހްމާލުން ގަބޫލުކުރެވޭ އެއްވެސް ސަބަބެއް ނެތި ތިމާގެ އަމިއްލަ ނުވަތަ އެހެންވެސް މީހެއްގެ ސަލާމަތާއި ސިއްހީ ރައްކާތެރިކަމަށް ނުރައްކަލެއް ކުރިމަތިވެދާނެ އެއްވެސް ކަމެއް ކުރުމަކީ ގާނޫނީ ކުށެކެވެ.\nތަހުޒީބީ މުޖުތަމައުތަކުގައި އަމަލުކުރާ އުސޫލުން އަމަލުކުރުމަށްޓަކައި ކުށުގެ ބާވަތްތައް ދެ ބާވަތަކަށް ބަހާލާފައިވެ އެވެ. ފުރަތަމަ ބާވަތަކީ ފަރުވާކުޑަކުރުން، ފުރާނަ އަށް ނުރައްކާވާ ފަދަ ކަމެއް ކުރުމެވެ. ދެވަނަ ބަޔަކީ ގާނޫނުގައި ބަޔާންކޮށްފައިވާ ސަލާމަތާއި ސިއްހީ ރައްކާތެރިކަމުގެ ޒިންމާ އަދާނުކުރެވުމެވެ.\nގާނޫނުގެ ދަށުން މަސައްކަތް ކުރާ އަދި މަސައްކަތް ކުރުވާ އެއްވެސް ފަރާތަކުން ގާނޫނާ ނުވަތަ ގާނޫނުގެ ދަށުން ހަދާ ގަވައިދަކާ ޚިލާފުވުމަކީ ވެސް ކުށެކެވެ. ފުރަތަމަ ފަހަރަށް ގާނޫނާ ހިލާފުވި ނަމަ ކުށުގެ ކުޑަ ބޮޑު މިނަށް ބަލައި އިސްލާހު ކުރަން އެންގުމާ އެކު އިތުރު ފިޔަވަޅެއް ނާޅައި ދޫކޮށްލެވިދާނެ އެވެ. ނަމަވެސް ކުށް ތަކުރާރުކުރާނަމަ އަދި ކުށުގެ މިންވަރަށް ބަލައި ޖޫރިމަނާކުރުމާއި، ހުއްދަތައް ސަސްޕެންޑް ކުރުމާއި، ޖަލަށްލުން ފަދަ އަދަބުތައް ވެސް ކަނޑައެޅިފައިވެ އެވެ.\nދަނޑުވެރިޔަކު ގަސްތަކަކަށް ފެންދިނުމުގެ މަސައްކަތް ކުރަނީ -- ފޮޓޯ: އަވަސް\nގާނޫނު ހިންގާ ފަރާތުން ބޭނުންވާނަމަ އެ ފަރާތަކަށް ރަސްމީ ތަހުގީގު ހިންގުމާއި، ޕްރޮސެކިއުޓާ ޖެނަރަލަށް އެންގުމަށްފަހު ދައުވާ ކުރަންޖެހޭ ހާލަތުގައި މައްސަލަ ކޯޓަށް ހުށަހެޅުމަށް ފުރުސަތު ދިނުމަށްވެސް ބިލްގައި ހިމަނާފައިވެ އެވެ. ކުންފުންޏަކުން ނުވަތަ ބޮޑީ ކޯޕަރޭޓް ނުވަތަ މަސައްކަތް ކުރާ ފަރާތެއް ނަމަވެސް އެފަރާތެއްގެ މައްޗަށް މައްސަލައެއް ހުށަހެޅިއްޖެނަމަ ދިފާއުގައި ހެކި ހުށަހަޅާ އެމީހަކު ނުވަތަ އެ ފަރާތެއް މަސައްކަތް ކޮށްފައިވަނީ އެންމެ ރަނގަޅަށް އެކަމެއް ކުރަން އޮންނަ ގޮތަށް ކަން ބަޔާންކޮށް ކުރެވޭ ތުހުމަތުން ބަރީއަވުމުގެ ހައްގު ފުޅާކޮށް ހުޅުވިފައި އޮވެ އެވެ.\nމިގާނޫނަށް އަމަލުކުރަން ފެށުމާއެކު މަސައްކަތްތެރިންގެ ސަލާމަތާއި ސިއްހީ ރައްކާތެރިކަމާ ގުޅޭގޮތުން އެހެން ގާނޫނެއްގެ ބަޔަކާއި މިގާނޫނުގެ އެއްވެސް ބައެއް ފުށުއަރާނަމަ ފުށުއަރާ ގާނޫނެއްގެ އެބައި ބާތިލްވެގެންދާނެ އެވެ. އަދި ގާނޫނު ހިންގާ ފަރާތުން ނިންމާ ނިންމުމެއް މައްސަލަ ރައްދުވާ ފަރާތުން އިސްތިއުނާފް ކުރަން ބޭނުންވާނަމަ ގާނޫނުގެ ދަށުން ހުށަހަޅާ އިސްތިއުނާފް ކޮމިޓީއަކަށް މައްސަލަ ހުށަހަޅައިގެން އިންސާފް ހޯދަން ފުރުސަތު ލިބޭނެ އެވެ. އަދި ކޯޓުން ނިންމާ މައްސަލައެއްގައި ހިތްހަމަނުޖެހޭނަމަ ހުކުމް ކުރާތާ ވަކި މުއްދަތެއްގެ ތެރޭގައި މަތީ ކޯޓުގައި އިސްތިއުނާފް ކުރަން ފުރުސަތު ލިބޭ ގޮތަށްވެސް ބިލްގައި ވަނީ ހިމަނާފަ އެވެ.\nޕަބްލިކް އިންޓަރެސްޓް ލޯ ސެންޓަރުން ގެންދަނީ މަސައްކަތު މާހައުލުގެ ސަލާމަތާއި ސިއްހީ ރައްކާތެރިކަމާއި ބެހޭ ބިލެއް މަޖިލީހަށް ހުށަހެޅުމުގެ ކުރިން އެފަދަ ބިލެއްގައި ހުންނާނެ މުހިއްމު ބައިތައް މެންބަރުންނަށް އޮޅުންފިލުވައިދީ އަހުލުވެރިކުރުވުމަށް މަސައްކަތްތަކެއް ކުރަމުންނެވެ. ވަޒީފާގެ މާހައުލުގައި ލިބޭ އަނިޔާތަކަށް ގާނޫނީ ފަރުވާ ލިބޭނެ ބިލެއް އަވަހަށް މަޖިލީހަށް ހުށަހަޅައިގެން ގާނޫނެއްގެ ގޮތުގައި ވުޖޫދުވެ ތަންފީޒު ކުރުން އަވަސް ކުރުމަކީ ޕަބްލިކް އިންޓަރެސްޓް ލޯ ސެންޓަރުން މިވަގުތު އެންމެ އިސްކަންދޭ މަސައްކަތްތަކުގެ ތެރޭގައި ހިމެނޭ ކަމެކެވެ.\nހައުސިން މިނިސްޓްރީ މަސީ އިމާރާތް ކުރުން + މިނިސްޓްރީ އޮފް ހެލްތު މަސައްކަތު ދާއިރާގެ އެކްސިޑެންޓްތައް މަސައްކަތު މާހައުލުގެ އެކްސިޑެންޓް އެޑިޓޯރިއަލް


Maafaru Airport: Noonah anna ranuge badhaleh!\nމާފަރު އެއާޕޯޓުގެ މަސައްކަތް ހިނގާ ގޮތް ޓޫރިޒަމް މިނިސްޓަރު މޫސާ ޒަމީރު ބައްލަވައިލައްވަން ކުރެއްވި ކުރެއްވި ދަތުރުފުޅުގެ ތެރެއިން: އެއާޕޯޓްގެ މަސައްކަތުގެ ބޮޑު ބައި ވަނީ ފުރިހަމަވެފައި -- ފޮޓޯ: މުހައްމަދު އަފްރާހު | އަވަސް\nދުނިޔޭގެ އެންމެ ފެންވަރު މަތީ ރިސޯޓްތައް ހިންގަނީ ކޮން އަތޮޅެއްގައިހޭ ބުނެފިނަމަ ޖަވާބަކީ މި ނ. އަތޮޅެވެ. މި އަތޮޅުގައި ހިންގާ ވެލާ ޕްރައިވެޓް އައިލެންޑާއި ސޮނޭވާ ޖާނީ އަދި ޝެވަލް ބްލޮންކް ރަންދެލި ރިސޯޓަކީ ދުނިޔޭގެ އެންމެ މަގުބޫލު ރިސޯޓް ތަކެވެ. ރާއްޖޭގެ ވެސް އެންމެ މަތީ ފަންތީގެ ތަންތަނެވެ. ނަމަވެސް މި އަތޮޅަކީ ރާއްޖޭގައި ދަތުރުފަތުރުގެ ކަންކަން އެންމެ ދަތި އެއް އަތޮޅަށް ވާނެ އެވެ.\nމި އަތޮޅުގެ ރިސޯޓަކަށް ސީޕްލޭންގައި އަންނަ ނަމަ 40 މިނެޓް ހޭދަވެ އެވެ. އެހެންވެ، މި އަތޮޅުގައި އެއާޕޯޓެއް ހެދޭނެ ދުވަހަކަށް މުޅި އަތޮޅުގެ ރައްޔިތުން ނާއި ވިޔަފާރިވެރިން އިންތިޒާރު ކުރެ އެވެ. ހާއްސޮށް ޓޫރިޒަމް ސިނާއަތަށް މިފަދަ އެއާޕޯޓެއްގެ މުހިންމުކަން އޮތީ ބޮޑުވެފަ އެވެ. މިކަން މިގޮތަށް އޮއްވާ އުންމީދުގެ ހުޅުކޮޅު ފެނިގެން ދިޔައީ، މި ދައުރުގަ އެވެ. ރައީސް އަބްދުﷲ ޔާމީން، ޔުނައިޓެޑް އެރަބް އެމިރޭޓްސް (ޔޫއޭއީ) އަށް ކުރެއްވި ދަތުރުފުޅުގެ ތެރެއިންނެވެ. ޔޫއޭއީ ސަރުކާރުން ދިވެހިންނަށް ހަދިޔާއެއްގެ ގޮތުގައި އެއާޕޯޓެއް އަޅައި ދެއްވާ ވާހަކަ ހިއްސާ ކުރުމާ އެކު އެވެ. އެއާއެކު ފެނިގެން ދިޔައީ، އަބޫދާބީ ފަންޑުގެ ހިލޭ އެހީގެ ގޮތުގައި އަޅާ އެއާޕޯޓުގެ މަސައްކަތް ފެށިގެން ދިޔަ ތަނެވެ. އެއާޕޯޓުގެ މަސައްކަތް ފެށި، ނިމުމަކާ ކައިރިވަމުން އަންނައިރު މި އެއާޕޯތް ވެގެންދަނީ މަތީ ފަންތީގެ ޓޫރިޒަމްގެ ފައިދާ އަތޮޅަށް ލިބޭނެ ރަނެއް ފަދަ ހަދިޔާ އަކަށެވެ.\n"ވަރަށް ދުވަސްވެއްޖެ އުންމީދެއް މިއީ. އަޅުގަނޑުމެންގެ [އަތޮޅުގެ] ދަތުރުފަތުރުގެ ކަންތައް މިއޮތީ ވަަރަށް ފަހަތުގައި ހަގީގަތުގައި. ނަމަވެސް މި ހަދާ އެއާޕޯޓުގެ ސަބަބުން މުޅި ނ. އަތޮޅަށް ތަރައްގީ ލިބިގެންދާނެ. އެއާޕޯޓުގެ ސަބަބުން މާފަރުގެ ރައްޔިތުންނަށް ވަރަށް ބައިވަރު ލުއިތަކެއް ލިބިގެންދާނެ،" މާފަރު ކައުންސިލްގެ ރައީސް އަބްދުލް މާޖިދު އަލީ ރަށުގައި ހުންނަވައިގެން ވިދާޅުވި އެވެ.\nމި އަތޮޅުގައި މީހުން ދިރިއުޅެނީ 13 ރަށުގަ އެވެ. އަދި މުޅި އަތޮޅުގެ އާބާދީއަކީ ގާތްގަނޑަކަށް 25،000 މީހުންނެވެ. މި އަތޮޅުގައި އެއާޕޯޓު ތަރައްގީކުރާ މާފަރަކީ އަތޮޅުގެ މެދުތެރޭގައި އޮންނަ ރަށެކެވެ. މިރަށުގެ އިތުރުން މި އަތޮޅުގައި ދެން ހިމެނެނީ ހެނބަދޫ އާއި ކެނދިކުޅުދޫ އާއި ލަންދޫ އާއި ކުޑަފަރީ އާއި ޅޮއްސާއި މިލަދޫ އާއި މަގޫދޫ އާއި މަނަދޫ އާއި ވެލިދޫ އާއި ފޮއްދޫ އަދި ހޮޅުދޫ އެވެ. މި ހުރިހާ ރަށެއްގެ ރައްޔިތުންވެސް އުންމީދަކީ މި އެއާޕޯޓް ވަރަށް އަވަހަށް ހުޅުވުމެވެ.\nއަތޮޅުގެ ރައްޔިތުންގެ އުންމީދަކީ\nމި ރަށަށް ސީޕްލޭން ޖެއްސިއިރު ގިނަ ބަޔަކު މަންޒަރު ބަލަން ތިއްބެވެ. ރަށުގެ ބަނދަރު ފެންވަރު ރަނގަޅުކޮށް ހަދާފައި އޮތް ނަަވެސް ސީޕްލޭނަކުން މީހުން ފޭބުމަކީ މިރަށުގައި ވަރަށް ދަތިކަމެވެ. އެހެންވެ، އެކަމަށް ހައްލު ގެނެސްދޭން ވަނީ ދަގަނޑު ހޮޅި އާއި ފިލައިގެ ފާލަމެއް ހަދާފަ އެވެ. ބޯޓުގެ ދޮރު ހުޅުވުމާއެކު މީހުން ފޭބީ އޭގެ މައްޗަށެވެ.\nސީޕްލޭން ކައިރީގައި މަޑުކޮށްލައިގެން ހުރި ބުނި ގޮތުގައި އުންމީދަކީ ދެން ސީޕްލޭންގެ ބަދަލުގައި އެއާޕޯޓަށް ފްލައިޓް ޖައްސާ މަންޒަރު ފެނުމެވެ. އެ މަންޒަރު އޮތީ ވަރަށް ކައިރީގަ އެވެ.\n"ދެން ތިޔަ ފިލާ މަތިން ރަށަށް ފައިބަން ނުޖެހުން އަހަރެމެންގެ އުންމީދަކީ. އަދި މި އަހަރު އެއާޕޯޓު ހުޅުވުން އުންމީދަކީ،" ފްލައިޓުން ފޭބި މީހަކު ވެސް ބުނެލި އެވެ.\nމުޅިން އާ އިންޓަނޭޝަނަލް އެއާޕޯޓެއް\nރާއްޖޭގައި މިހާރު ތިން އިންޓަނޭޝަނަލް އެއާޕޯޓެއް ހިންގަ އެވެ. މިއީ ރާއްޖޭގައި ހަދާ ހަތަރު ވަނަ އިންޓަނޭޝަަނަލް އެއާޕޯޓަށް ވާނެ އެވެ. ޓޫރިޒަމް މިނިސްޓަރު މޫސާ ޒަމީރު ވިދާޅުވި ގޮތުގައި އަބޫދާބީ ފަންޑުގެ 60 މިލިއަން ޑޮލަރުގެ ހިލޭ އެހީއެއްގެ ދަށުން ހަދާ މި އެއާޕޯޓު ނިމޭއިރު، މިތަނުގައި އެންމެ ބޮޑެތި މަތިންދާ ބޯޓްތައް ކަމަށްވާ އެއާބަސް އޭ 320 އާއި ބޮއިން 737 މަރުކާގެ ބޯޓު ފަހަރު ވެސް ޖެއްސޭނެ އެވެ.\nމި ރަށުގެ އެއާޕޯޓްގައި އަޅަނީ 2،200 މީޓަރުގެ ރަންވޭ އެކެވެ. އަދި ރަންވޭ އާއެކު ހިތްގައިމު ޓާމިނަލް އަކާއި ވީއައިޕީ ލައުންޖެއް ވެސް އަޅާނެ އެވެ.\nޒަމީރު ވިދާޅުވި ގޮތުގައި އެއާޕޯޓުގެ މަސައްކަތް މިހާރު ދާ ގޮތަށް ބަދަލެއް ނައިސް ކުރިއަށް ދާނަމަ އަންނަ މަހުގެ ފަހުކޮޅުގައި ޓެސްޓް ފްލައިޓް ޖެއްސޭނެ އެވެ.\n"ދެން އެންމެ ފުރަތަމަ ނިންމާނީ ރަންވޭ، ރަންވޭގެ ސަބް ފޭސް ނިންމިފައި މިވަނީ. ތާރު އަޅަން ފެށޭނެ ކަމަށް ބެލެވެނީ މިމަހުގެ 25 ނޫނީ 27 ގައި. މިހާރު ތާވަލް ކޮށްފައިވާ ގޮތަށް ކުރިއަށްދާނަމަ ކޮންސެލްޓެންޓުން މި ބުނަނީ 13 ދުވަހުން ތާރުގެ މަސައްކަތް ނިންމާލެވޭނެ ކަމަށް،" އެއާޕޯޓުގެ ކޮންޓްރެކްޓެއްގެ ގޮތުގައި މަސައްކަތް ކުރާ ސިންގަޕޫގެ ޓަފް އިންފްރާ ކުންފުންޏާއެކު ބޭއްވި ބައްދަލުވުމަށްފަހު އަވަސް ދެއްވި އިންޓަވިއުއެއްގައި މިނިސްޓަރު ޒަމީރު ވިދާޅުވި އެވެ.\nޒަމީރު ވިދާޅުވި ގޮތުގައި އެއާޕޯޓުގެ ރަންވޭގައި ބޯޓު ފަހަރު ޖެއްސުމުގެ ކުރިން ޖުލައި މަހުގެ މެދުތެރޭގައި ސިވިލް އޭވިއޭޝަންގެ ފުރަތަމަ އިންސްޕެކްޝަން ވެސް ހަދާނެ އެވެ.\n"އިމާރާތްތައް އެޅުމުގެ މަސައްކަތް ވެސް ޕްލޭނާ އެއް ގޮތަށް ކުރިއަށް ދޭ. އަޅުގަނޑުމެން މި ބަލަނީ އަންނަ އޯގަސްޓް މަހުގެ ތެރޭގައި ރައްޔިތުންނަށް އެއާޕޯޓްގެ ހިދުމަތް ލިބޭނެ ގޮތް ހެދުން. މިއީ ވަރަށް ޒަމާންވެފައި އޮތް އުންމީދެއް އަދި މަސައްކަތެއް،" ޒަމީރު ވިދާޅުވި އެވެ.\nމިއީ ހަމައެކަނި އެއާޕޯޓެއް ނޫން\nމުޅި ރާއްޖެ އަށް ލޯކަލް ޓޫރިޒަމް ފުޅާވި ނަމަވެސް މި އަތޮޅުގައި މިކަން ނުވެ އޮތް ސަބަބަކީ ދަތުރު ފަތުރުގެ ދަތި ކަމެވެ. މި އަތޮޅުގައި މިހާރު ހިންގަމުން ދަނީ ތިން ގެސްޓްހައުސް އެކެވެ. ރައްޔިތު މީހާގެ ޖީބަށް ސީދާ ފައިދާވާ މި ވިޔަފާރި މި އަތޮޅުގައި ފުޅާ ކުރުމުގައި އޮތް ގޮންޖެހުނަކީ ދަތުރުފަތުރު ފުޅާ ނުވުމެވެ. އެހެންކަމުން މި އެއާޕޯޓުގެ ސަބަބުން ގެސްޓްހައުސް ވިޔަފާރި ވެސް މި އަތޮޅުގައި ފުޅާވުމުގައި ފަހި ފުރުސަތެއް އެބައޮތެވެ.\nމިއާއެކު މި އެއާޕޯޓް ހަދާ މާފަރަށްވެސް އިގްތިސޯދީ ގޮތުން އާ މަގުތަކެއް ކޮށިގެން ދާނެ އެވެ. މިހާރު ވެސް އެކަންވަނީ ފެންނަން ފަށާފަ އެވެ. މި އެއާޕޯޓާއެކު ސިޓީ ހޮޓަލެއް އަޅަން ނިންމާފައިވުމުން މި ރަށަށްވެސް ޓޫރިޒަމްގެ ސީދާ ނަފާ ލިބިގެންދާނެ އެވެ. އިތުރަށް ފުރަތަމަ އެއާޕޯޓު ހުޅުވާއިރުވެސް 100 އަށްވުރެ ގިނަ ވަޒީފާ އުފެދޭނެ އެވެ. އަދި މުޅި އިންޓަނޭޝަނަލް އެއާޕޯޓު އެއްކޮށް އޮޕަރޭޝަނަށް އަންނަ އިރު 300 އާ ވަޒީފާ އުފެދިގެން އަންނާނެ އެވެ.\nއާބާދީގައި 1،500 އެއްހާ މީހުން އުޅޭ މާފަރުގެ ފިހާރަތަކުން ކުރިން ފެންނަނީ ފަޅު ކަމެވެ. ރަށުގައި އާމްދަނީ ލިބޭނެ މާކަގިނަ ގޮތްތަކެއް ނެތެވެ. ނަމަވެސް މިހާރު އެރަށުގައި ފައިސާ ދަތުރުވާ އަދަދު ވަނީ އިތުރުވެގެން ގޮސްފަ އެވެ. އެއާޕޯޓު އެޅުމުގެ މަސައްކަތުގައި 2،000 މީހުން މަސައްކަތް ކުރާއިރު، މި މަސައްކަތުގައި އުޅޭ މީހުންގެ ގިނަ ބަޔަކު ތިބެނީ ރަށުގެ ގޭގެއިން ކޮޓަރި ކުއްޔަށް ނަގައިގެނެވެ. އަދި ރަށުގެ ފިހާރަތަކުން މި މަސައްކަތުގައި އުޅޭ މީހުން ވިޔަފާރި ކުރެ އެވެ. އެހެންވެ މި މަސައްކަތް ފެށުމާއެކު ވެސް މާފަރުގެ އިގްތިސޯދަށް ދަނީ ރަނގަޅު ފައިދާ ކުރަމުންނެވެ.\nކެނދިކުޅުދޫ ދާއިރާގެ މެންބަރު އަލީ މައުރޫފު ވިދާޅުވި ގޮތުގައި މާފަރުގައި އެއާޕޯޓު ހެދުމުގެ ވާހަކަ 2002 ވަނަ އަހަރުން ފެށިގެން އޮވެ އެވެ. ނަމަވެސް މިހާތަނަށް ވެސް އެއީ ނުވެ އޮތް ކަމަކަށް ވެފައި ރައީސް ޔާމީންގެ ސަރުކާރުގައި އެކަން ފުރިހަމަވާން ދާއިރު އަތޮޅުގެ ރައްޔިތުން ތިބީ ދުވަސްވީ އެ ވާހަކައިގައި ކުލަ ޖެހޭތީ ހިތްހަމަޖެހިގެނެވެ.\n"މި އެއާޕޯޓް ހުޅުވިގެން ދިއުމުން ނ. އަތޮޅުގެ ރައްޔިތުންނަށް ވަރަށް ބޮޑެތި ފައިދާތަކެއް ކުރާނެ. މި އަތޮޅަށް އިގްތިސޯދީ ގޮތުން ގިނަ ކުރިއެރުންތަކެއް ވެސް ލިބިގެންދާނެ،" މައުރޫފު ވިދާޅުވި އެވެ.\nޓަފް ކުންފުންޏަކަށް ޓަފް ޖޮބެއް\nއެއާޕޯޓު އެޅުމުގެ މަސައްކަތް ކުރަނީ ސިންގަޕޫގެ ޓަފް އިންފްރާ ކުންފުނިންނެވެ. އެ ކުންފުނިން މި މަސައްކަތް ފެށިތާ އަހަރެއް ހަމަވާނީ އަންނަ ޖުލައިގެ ނިޔަލަށެވެ. ގާތްގަނޑަކަށް އަހަރެއްވެފައިވާއިރު، އެ ކުންފުނިން ވަނީ "ޓަފް" މަސައްކަތްތަކެއް ކޮށްފަ އެވެ. އެ ކުންފުންޏަށް ވެސް ކުރިމަތިވި އެންމެ ބޮޑު އެއް ގޮންޖެހުމަކީ ރާއްޖެ ގުދުރަތީ ގޮތުން އުފެދިފައިވާ ގޮތުގެ ސަބަބުން އަންނަ ދަތިތަކެވެ.\nމާފަރުގެ އެއާޕޯޓް މަސައްކަތް ދައްކުވައިދޭ ފޮޓޯ ގެލެރީއެއް -- އަވަސް\nމިކަމަށް ހާއްސަކޮށް މުދާ ބަރުކޮށްގެން އަންނަ ބޯޓު ފަަހަރުން މުދާ ބޭލުމަކީ އެންމެ ބުރަ އެއް މަސައްކަތެވެ. އެ މަސައްކަތް ފުރިހަމަ ކުރުމަށް ޓަފް ކުންފުނިން ވަނީ ހިއްކައިގެން ދިގު ފާލަމެއް އަޅާފަ އެވެ. މުދާ ހިފައިގެން ރާއްޖޭން ބޭރުން އަންނަ 6،000 ޓަނުގެ އާގު ބޯޓު ފަހަރުން މުދާ ބާލަނީ މި ފާލަމަށެވެ. އެކަމަކު މި ފާލަމަށް މުދާ ބާލަން ޖެހެނީ ކޮޅު ވެއްޓި ބޭނުން ކޮށްގެނެވެ. މިއީ ބުރަ އަދި އެހާ ވަގުތު ނަގާ މަސައްކަތެކެވެ.\nބުރަ އަދި ބޮޑު މަސައްކަތް މިވަނީ ނިންމާ އަތް ދޫކޮށްލުމާ ހަމައަށް ދެވިފަ އެވެ. މިއާއެކު މުޅި ނ. އަތޮޅުގެ ރައްޔިތުން ތިބީ އުންމީދާއި އުފަލުންނެވެ. ހާއްސަކޮށް މަތީ ފަންތީގެ ޓޫރިޒަމް އޮތް އަތޮޅުގެ ޓޫރިޒަމް ސިނާއަތު މިކަމަށް ކުރާ އުންމީދު ބޮޑެވެ. އެހެން މި އަތޮޅުގެ ބައެއް މީހުން ސިފަ ކުރާ ގޮތަށް މި އެއާޕޯޓް ވާނީ މި އަތޮޅަށް ލިބޭ ރަނުގެ ތަރައްގީއަކަށެވެ.


Fuluhunge vazeefaa in Riyaz vakikuran nimmaifi | Mihaaru\nރިޔާޒް ނޫސްވެރިންނާ ވާހަކަ ދައްކަވަނީ.---މިހާރު ފައިލް ފޮޓޯ: ނިޝާން އަލީ\nފުލުހުންގެ ވަޒީފާއިން ރިޔާޒް ވަކިކުރަން ނިންމައިފި\n10 ސެޕްޓެމްބަރ 2017 - 11:43 81 comments\nޗީފް ސުޕްރިޓެންޑެންޓް އޮފް ޕޮލިސް މުހައްމަދު ރިޔާޒް ފުލުހުންގެ ވަޒީފާ އިން ވަކިކުރަން އެ އިދާރާގެ ޑިސިޕްލިނަރީ ބޯޑުން ނިންމައިފި އެވެ.\n"މިހާރު" އަށް އެނގިފައިވާ ގޮތުގައި ރިޔާޒް ވަކިކުރަން ޑިސިޕްލިނަރީ ބޯޑުން ނިންމީ މީގެ ހަތަރު ދުވަސް ކުރިންނެވެ. އެކަމަކު އެ ފިޔަވަޅު އެޅި ކަމެއް، މިވަގުތު ޗުއްޓީއެއްގައި ހުންނެވި ރިޔާޒަށް އަދި ރަސްމީކޮށް ނާންގަ ކަމަށް ވެ އެވެ.\nފުލުހުން ބުނީ ޑިސިޕްލިނަރީ މައްސަލަތަކާ ގުޅޭ މައުލޫމާތު ރަސްމީކޮށް މީޑިއާ އަށް އާންމު ނުކުރާ ކަމަށެވެ. އެހެންވެ ރިޔާޒްއާ ގުޅޭ ގޮތުން ޑިސިޕްލިނަރީ ބޯޑުން ބަލާ މައްސަލައެއް އަދި ސާފެއް ނުވެ އެވެ. އެނގިފައިވާ ގޮތުގައި އެ މައްސަލާގައި އޭނާ އެ ބޯޑަށް ހާޒިރުކޮށް ސުވާލުކޮށްފައިވެ އެވެ.\nރިޔާޒްގެ އިތުރުން ފުލުހުންގެ އެހެން ބައެއް އިސް އޮފިސަރުންތަކެއްގެ މައްސަލަ ވެސް ޑިސިޕްލިނަރީ ބޯޑުން ބަލަމުން އަންނަ ކަމަށް އެނގިފައިވެ އެވެ. އޭގެ ތެރެއިން ބައެއް އޮފިސަރުން ތިއްބެވީ ރާއްޖެ އިން ބޭރުގަ އެވެ.\nމިހާތަނަށް ރާއްޖޭގައި ހިންގި ބޮޑެތި ޖިނާއީ މައްސަލަތަކުގެ ތަހުގީގުގައި އެންމެ އިސްކޮށް އުޅުއްވި ރިޔާޒް ފުލުހުންގެ ވަޒީފާ އިން ވަކިކުރަން ނިންމިއިރު، އޭނާ ވަނީ މިދިޔަ އޭޕްރީލް މަހު ކޮމިޝަނާސް ބިއުރޯއަށް ބަދަލުކޮށްފަ އެވެ.\nއިތުރު ލިޔުންތައް ޕޮލިސް


Ayushman ge Kuriah oih Filmuge Nan Iulaanu Koffi\nއަޔުޝްމަންގެ ކުރިއަށް އޮތް ފިލްމުގެ ނަން އިއުލާނު ކޮށްފި\nބޮލީވުޑު އެކްޓަރ އަޔުޝްމަން ކުރާނާގެ ކުރިއަށް އޮތް ފިލްމުގެ ނަން އިއުލާނު ކޮށްފިއެވެ.\nރާޖް ޝާންދިލްޔާ ލިޔެ، ޑައިރެކްޓުކުރާ އެފިލްމުގެ ނަން ވީޑިއޯއެއް މެދުވެރިކޮށް ހިއްސާކޮށްފައިވާއިރު އެ ވީޑިއޯގައި ފެނިގެންދަނީ އަޔުޝްމަން ފިލްމެއް ހެދުމަށްޓަކައި ހިޔާލެއް ނުލިބިގެން އުޅޭ މަންޒަރެވެ. އަދި އެކިމީހުންގެ ހިޔާލު އަޑުއެހުމަށްފަހު ވެސް އޭނާއަށް ކަމުދާ ހިޔާލެއް ނުލިބެއެވެ. އެންމެ ފަހުން އޭނާއަށް ހިޔާލެއްގެ ބަދަލުގައި ފިލްމުގެ ސްކްރިޕްޓެއް ލިބޭ މަންޒަރު ފެނިގެންދެއެވެ.\nއެސުކްރިޕްޓު ކިޔާލުމަށްފަހު އެއީ އޭނާގެ ކުރިއަށް އޮތް ފިލްމުކަން ވަނީ ހާމަކޮށްފައެވެ. އެގޮތުން އެފިލްމަށް ކިޔަނީ 'ޑްރީމް ގާލް' އެވެ. އޭކްތާ ކަޕޫރު ޕްރޮޑިއުސް ކުރާ އެފިލްމުގައި އަޔުޝްމަން އާއެކު ފެނިގެންދާނީ ނުޝްނަތު ބަރޫޗާއެވެ. މިއީ އެދެތަރިން އެކުގައި މަސައްކަތް ކުރާ ފުރަތަމަ ފަހަރެވެ.\nއަޔުޝްމަން މިއަހަރު ދެ ފިލްމެއްގައި މަސައްކަތް ކޮށްފައިވާއިރު އެދެފިލްމަށް ވެސް ވަނީ ބޮޑު ކާމިޔާބެއް ލިބިފައެވެ. އެދެ ފިލްމަކީ "އަންދާދުން" އާއި "ބަދާއި ހޯ"އެވެ. ނުޝްރަތު އެންމެ ފަހުން ފެނިގެން ދިޔައީ "ސޯނު ކެ ޓީޓޫ ކި ސުވިޓީ" އިންނެވެ. އަދި އޭނާ މިހާރު ވަނީ ހަންސަލް ޑައިރެކްޓު ކުރާ ފިލްމު "ތުއްރާމް ހާން" ގައި މަސައްކަތް ކުރަން ނިންމާފައެވެ.\nނުޝްރަތް ބަރޫޗާ އެކްތާ ކަޕޫރު އަޔުޝްމަން ކުރާނާ


HRCM in Zahid vakikuran faaskohfi\nއެޗްއާރުސީއެމުން ޒާހިދު ވަކިކުރަން ފާސްކޮށްފި\nއެޗްއާރުސީއެމްގެ ނައިބު ރައީސް މުހައްމަދު ޒާހިދު: އޭނާ ވަކިކުރަން މަޖިލީހުން ފާސްކުރި\nހިއުމަން ރައިޓްސް ކޮމިޝަން (އެޗްއާރުސީއެމް) ގެ ނައިބު ރައީސް ކަމުގައި ހުންނެވި މުހައްމަދު ޒާހިދު އެ ކޮމިޝަނުން ވަކިކުރުމަށް ރައީސް އިބްރާހިމް މުހައްމަދު ސޯލިހްއަށް ލަފާ އަރުވަން ރައްޔިތުންގެ މަޖިލީހުން މިއަދު ފާސްކޮށްފި އެވެ.\nއެޗްއާރުސީއެމްގެ މެންބަރު ކަމުގެ މަގާމުން ޒާހިދު ވަކިކުރަން ރައީސްއަށް ލަފާ އަރުވަމުން މަޖިލީހުން ފާސްކުރީ މެންބަރުންގެ 61 ވޯޓުންނެވެ. ޒާހިދު ވަކިކުރަން ނުފެންނަ ކަމަށް ދެ މެންބަރަކު ވޯޓު ދެއްވި އެވެ.\nޒާހިދު އެ ކޮމިޝަނަށް އައްޔަން ކުރީ ޖޫން 15، 2017 ގަ އެވެ. އޭގެ ކުރިން ޔޫއެންޑީޕީއާއި ޔޫއެންއޯޕީއެސްގެ ތަފާތު ޕްރޮޖެކްޓްތަކުގައި އިސްކޮށް މަސައްކަތް ކުރައްވާފައިވެ އެވެ. އަދި، ސައުތު އޭޝިއާ އެލިވިއޭޝަން ޕްރޮގްރާމްގައާއި އެޓޯލް ޑިވެލޮޕްމަންޓް ފޮ ސަސްޓެއިނަބަލް އެޓޯބަލް ޑިވެލޮޕްމަންޓްގައި ވެސް އިސްކޮށް މަސައްކަތް ކުރައްވާފައިވެ އެވެ.\nއެޗްއާރުސީއެމް އިން ޒާހިދު ވަކިކުރަން މަޖިލީހުން މިއަދު ފާސްކުރިއިރު، އެ ކޮމިޝަންގެ ރައީސް ކަމުގައި ހުންނެވި އައިމިނަތު އީނާސް އާއި މެންބަރުންގެ ގޮތުގައި ތިއްބެވި މޫސާ އަލީ ކަލޭގެފާނާއި އައިޝަތު އަފްރީން ވަނީ މަގާމުން އިސްތިއުފާ ދެއްވައިފަ އެވެ.\nމިހާރު ކޮމިޝަންގައި އިންނަވާނީ މެންބަރު ނައިވީން އަބްދުﷲ އެކަންޏެވެ. ނައިވީންގެ މެންބަރު ކަމުގެ ދައުރު ވެސް އަންނަ ސެޕްޓެމްބަރު މަހަށް ހަމަވާނެ އެވެ.


Gaumee team negun insaafuverivaan jehey: Nizambe | Mihaaru\nގައުމީ ޓީމަށް ކުޅުންތެރިން ނެގުން އިންސާފުވެރިވާން ޖެހޭ: ނިޒާމްބެ\n31 އޮކްޓޯބަރ 2018 - 14:07\nއަންނަ ހޮނިހިރު ދުވަހު މެލޭޝިއާއާ ދެކޮޅަށް އެ ގައުމުގައި ކުޅޭ އެކުވެރިކަމުގެ މެޗަށް ނެގި ގައުމީ ޓީމުގެ 20 ކުޅުންތެރިންގެ ސްކޮޑުގައި ހިމެނެނީ ޓީސީ ސްޕޯޓްސް ކްލަބުން އިބްރާހިމް ވަހީދު ހަސަން (އިއްބެ) އާއި އިބްރާހިމް މަހުދީ (ފޭދޫ އިއްބެ) އެވެ. އެކަމަކު ޓީސީގައި މޮޅު ކުޅުމެއް ދައްކަމުން އަންނަ އަލީ އަޝްފާގު (ދަގަނޑޭ)، އިޝާން އިބްރާހިމް (ސައްޓު) އަދި މުހައްމަދު ސާމިރު ފަދަ ކުޅުންތެރިންނަށް ފުރުސަތު ނުލިބެ އެވެ.\n"ވަރަށް ހިތާމައާ އެކު ފާހަގަކޮށްލަން ލީގުގެ އެއް ވަނައިގައި ޓީސީ އޮތްއިރު އެ ޓީމުން ދެ ކުޅުންތެރިން އެކަމަކު ފަސް ވަނައިގައި އޮތް ޓީމުން ހަތް ކުޅުންތެރިން އަށް ކުޅުންތެރިން. މި އެއްޗެހި އެބަޖެހޭ މި އަށް ވުރެން ރަނގަޅަށް ނަގަން،" ލީގުގައި ރޭ ށ. ފޯކައިދޫ އަތުން 5-1 އިން ޓީސީ މޮޅުވި މެޗަށް ފަހު ނިޒާމްބެ ބުންޏެވެ.\nއެނގިފައިވާ ގޮތުގައި މި ފަހަރު ގައުމީ ކޯޗު ޕީޓަ ސެގާޓް މެލޭޝިއާއާ ދެކޮޅަށް ކުޅޭ މެޗަށް ސްކޮޑު ނެގިއިރު އެންމެ ބޮޑަށް އިސްކަންދިނީ ސާފް ސުޒުކީ ކަޕް ކާމިޔާބުކުރި ޓީމާއި ސާފްގެ ކުރިން އޮތް ގަތަރު ޓްރެއިނިން ކޭމްޕްގައި ބައިވެރިވި ކުޅުންތެރިންނަށް ފުރުސަތު ލިބޭ ގޮތަށެވެ.\nސާފް މުބާރާތް ކާމިޔާބުކުރި ސްކޮޑުގައި ހިމެނުނު ކުޅުންތެރިންގެ ތެރެއިން މި ފަހަރު ބާކީވީ އަނިޔާގައި ހުރި މާޒިޔާގެ ޑިފެންޑަރު މުޖުތާޒް މުހައްމަދު (މުޖޭ)، ނިއު ރޭޑިއަންޓްގެ ރިހާމް އަބްދުލް ގަނީ (ބޮބީ) އާއި ތިންް ވަނަ ކީޕަރު ހަަސަން ތޮލާލް (ޓޮޕްލަކް) އެވެ. މި ފަހަރުގެ ސްކޮޑުގައި ހިމެނެނީ ދެ ކީޕަރުންނެވެ. އެއީ ސާފްގެ މޮޅު ކުޅުންތެރިއާ މުހައްމަދު ފައިސަލް އާއި މާޒިޔާގެ ޒުވާން ކީިޕަރު ހުސެން ޝަރީފް އެވެ.\nޓީމުން އަލަށް މި ފަހަރު ފުރުސަތު ލިބުނީ ރަނގަޅު ފޯމެއްގައި ހުރި އީގަލްސް އަހުމަދު ރިޒުވާން (ރިޒޭ) އާއި މުހައްމަދު ނާއިމް އާއި ގްރީން ސްޓްރީޓްސްގެ އަބްދުﷲ ޔާމީންއަށެވެ. ޔާމީން އާއި ނާއިމް އަކީ ގަތަރު ޓްރެއިނިން ކޭމްޕަށް ފަހު ސާފްގެ ފައިނަލް ސްކޮޑުން ބާކީވި ދެ ކުޅުންތެރިންނެވެ.\nނިޒާމްބެ ބުނީ ޓީމު ނެގުމުގައި މިހާރު ކަން އޮތް ގޮތަށް ބަލާއިރު މިއީ ރަނގަޅަށް މަސައްކަތްކުރާ ކުޅުންތެރިންނަށް ކުރެވޭ މަލާމާތެއް ކަމަށެވެ.\n"އެއްވެސް ގޮތަކަށް ނުކުޅެ ޕާފޯމް ނުކޮށްތިބި ކުޅުންތެރިން ވެސް ގޮވައިގެން އެ ދަނީ. މިއީ (ރަނގަޅަށް ކުޅޭ ކުޅުންތެރިންނަށް) ކުރެވޭ ވަރަށް ބޮޑު މަލާމާތެއް. ނޫނީ ކުރެވޭ ބޭއިންސާފެއް. އެކަންކަން އެބަޖެހޭ މި އަށް ވުރެން ރަނގަޅުވާން،" ނިޒާމްބެ ބުންޏެވެ.\nބައިނަލްއަގްވާމީ މެޗުތައް ކުޅުމުގެ ބޭނުމަކީ އެ އިރެއްގައި ރަނގަޅަށް ކުޅޭ ކުޅުންތެރިން ހިމަނައިގެން އެ ކުޅުންތެރިން އިތުރަށް ތަރައްގީ ކުރުން ކަމަށާއި އެ ނޫން ވިސްނުމެއްގައި އެކަން ކޮށްގެން ހަގީގަތުގައި ހާސިލްކުރަން ބޭނުންވާ ކަންތައްތައް ނުކުރެވޭނެ ކަމަށް ނިޒާމްބެ ދެކެ އެވެ.\n"މިއީ އެއްގޮތަކަށް ވެސް ވަކި މީހަކަށް ދަތުރެއް ދިނުމުގެ ބޭނުމުގައި ކުރާ ކަމެއް ނޫން. ފްރެންޑްލީސް މި ކުޅެނީ ގައުމީ ޓީމުގައި ތިބި ކުޅުންތެރިންނަށް އެކްސްޕޯޝާދީ އެ ކުޅުންތެރިންގެ ތަޖުރިބާ އިތުރު ކުރުމަށް. ގައުމަށް އިތުރު ކުރިއެރުން ހޯދަން. އެހެންވީމަ ގަބޫލުކުރަނީ ލީގެއްގައި އެ އިރެއްގައި ރަނގަޅަށް ޕާފޯމްކުރާ ކުޅުންތެރިންނަށް ފުރުސަތު ދޭން ޖެހޭކަމަށް،" ނިޒާމްބެ ބުންޏެވެ.\nމީގެ ކުރިން ވެސް ގިނަ ކޯޗުން ވަނީ ގައުމީ ޓީމަށް ކުޅުންތެރިން ނަގާ ގޮތާ މެދު ހިތްހަމަ ނުޖެހުން ފާޅުކޮށްފަ އެވެ. ނިޒާމްބެ ބުނީ ގައުމީ ޓީމަށް ކުޅުންތެރިން ނެގުމަކީ ކޯޗުގެ ޒިންމާއެއް ކަމަށާއި އޭނާގެ ނިންމުމަށް އިހުތިރާމްކުރަން ޖެހޭނެ ކަމަށެވެ. އެކަމަކު އެ މީހަކަށް ފެންނަ ގޮތް ހާމަކޮށް އިންސާފުވެރިކޮށް ކަންތައް ކުރަން ޖެހޭނެ ކަމަށެވެ.\nބަލަ ނިޒާމްބެ ކަލޯ އަހަރުމެން މިކިޔަނީ ކީކޭ؟ ދަގޭއަށް ޕްރެކްޓިސް މެޗެއް ދީގެން އިތުރަށް ލިބޭނެ ކުރިއެރުމެއް މިހާރު މަށަކަށް ނުފެނޭ...ޒުވާން ކުޅުންތެރިންނަށް ގައުމީޓީމުން ފުރުސަތުދޭށޭ އެންމެ ގިނައިން ބުނާ އެކަކު ނިޒާމްބެތީ...މިހާރު ތިވަނީ ކިހިނެތް...ދެން އެއްވެސް ގައުމަކު އެގައުމެއްގަ ލީގެ ޗެމްޕިއަން ޓީމެއްނޫން ގައުމީޓީމަށް ނަގަނީކީ...ދަގޭ ނުނަގައިގެން އެވާހަކަ ދައްކާއިރު ޕޯޗުގަލް އަކުންވެސް މިހާވަރަކަށް ނޫޅޭ ރޮނާލްޑޯ ގައުމީޓީމަށް ނުނަގާތީ...\nލީގުގެ ކުރީގަ އޮތަށް ޓީމްގެ އެއްމެންނަށް ގައުމީޓީމުން ޖާގަ ދޭކަން ނުޖެހޭ. ތި ގޮވަނި ކޮސް.\nގައުމީޓީމަކީ އެއިރެއްގަ އެފްއޭއެމްގަ ތިބޭ ބަސްވިކޭ ދެތިންމީހަކު ބޭނުންވާ ގޮތަށް އަބުރާ ގޭސްގަޑެއް.\nނިޒާމްބެ ހަމަ ބިމަށް ފައިބަން އެބަޖެހެއެވެ. ތިޔަ އުޅެވެނީ މާމޮޅު ހެދިގެންނެވެ.\nދިވެހި ކޯޗުންނާއި، ނޫސްވެރިނާއި، ކުޅުނކުޅުންތެރިންނާއި އަދި ދިވެހި ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ ރައްޔިތުންގެ ވިސްނުން ބަދަލުކުރަން އެބަޖެހޭ. ދަގަޑޭ އެއްވެސް އަބަދަކު ނުހުންނާނެ\nއޮށްގާ ސްޓޭޑިއަމަށް ކުޅެންދާ މީހުންވެސް ގައުމީޓީމަށް ނަގަންވީނު\nދަގަޑޭ ނުނެގީމަ ތިހުރިހާވާހަކައެއް ތި ދައްކަނީ. ދަގަޑޭ ނެގިނަމަ ދެންތިބީ ކޮން ކުޅުންތެރިންނެއްތޯވެސް ބަލާނުލީސް. މިދިޔަ2އަހަރު ދަގަޑޭއަށްވުރެ މޮޅަށް ކުޅުން ކުޅުންތެރިންހުއްޓާ ދަގަޑޭ ނެގީމަ މައްސަލަ އަކައްނުވި. ނިޒާމްބެ ޓީމްނަގާނީ ގައުމީ ކޯޗައްވެވުން ދުވަހަކުން. ނިޒާމްބެ އެހާމޮޅުނަމަ ހުރީހީ ގައުމީ ކޯޗް އެހުރިމަގާމުގަ. ދަގަޑޭ ނުނަގައިގެން ކޯޗައް މަލާމާތްކޮށް ކޮށް ހުއްޓާ އެއައީ ތަށިހިފައިގެން އެކަމުވެސް އޭނަޔައް ރެސްޕެކްޓް ކުރާކައްނުވޭ\nނިޒާމްގެ ވާހަކައަށް ތާއީދު. ނިއު ރޭޑިއަންޓުން ނަގާފަ އެތިބީ ޙައްޤު ކުޅުންތެރިން. ޓީސީއިން ސައްޓުއާއި ދަނގަޑޭއަށް ޖާގަދިނުން މުހިންމު. މާޒިޔާގެ އިމާޒު އަދި އަސަދު ﷲ އަށް ފުރުސަތު ލިބުނުގޮތެއް ނޭންގުނު. ދެން ވިކްޓްރީއިން ނަގާފައި އިން ސޮރާއި ގްރީންގެ ޔާމިނަށް ފުރުސަތު ދޭން ޖެހޭކަމަށް ނުފެނޭ. ޤައުމީ ކޯޗުގެ އެގާރައަށްވުރެ ބޮޑަށް ސާންތިގެ އެގާރައަކާއި ވައްތަރީ. އުންމީދުކުރަން މެލޭޝިޔާ މެޗުގައި ރަނގަޅު ފައިޓެއްދީގެން މެޗު ކާމިޔާބު ކުރާނެކަމަށް.\nސިޔާސީމީހުން އަދި ކޯޓަށް ފަހު މިއޮތީ ގައުމީޓީމު. ބަލަ މިގައުމުގައި ރަގަޅަށް އޮތީ ކޮންކަމެއް.\nތީ ސާންތި ޖަހާ ސަކަރާތެއް. މުޅި އެތި ގަޑުބަޑު ކޮށްފި. ލީގް ލީޑަރ ޓީސީން2މީހުން؟ އަޖައިބު.


ދަމުނަމާދުގެ މާނައަށް ބަލައިފިނަމަ އެއީ ރޭ އަޅުކަމެވެ. ޢިޝާ ނަމާދާއި ރަވާތިބު ސުންނަތް ކުރުމަށްފަހު ފަތިސްނަމާދު ވަގުތު ޖެހެންދެން ކުރާ ކޮންމެ އަޅުކަމަކީ ވެސް ރޭ އަޅުކަމެވެ. ދިވެހިން ދަމުނަމާދުކިޔަނީ ތަހައްޖުދު ނަމާޑު ކުރުމަށެވެ. އެ ނަމާދަކީވެސް ހަމަ ޢިޝާ ނަމާދަށްފަހުގައިވެސް ކުރެވިދާނެ ނަމާދކެވެ. ނަމަވެސް މޮޅު އިތުރުވެގެންވަނީ ރޭގަނޑުގެ ތިންބައިން ފަހުބައިގައި ކުރުމެވެ.\nއެހެންކަމުން ރޭގަނޑުގެ ތިންބައިން ފަހުބައި ބަލާނީ ކިހިނެއް ކަމާއިމެދު ބައެއް މީހުން ސުވާލު އުފައްދައެވެ. މިއީ މިވެނި ގަޑިއަކުން މިވެނި ގަޑިއަކަށް ކަމަށް ސީދާ ބުނުމަކީ ފަސޭހަ ކަމެއް ނޫނެވެ. ސަބަބަކީ އިރުއޮއްސި ރޭގަނޑަށް ފެށޭވަގުތު ތަފާތު ވަމުން އަންނާތީއެވެ.\nރާއްޖެ ފަދަ ރޭގަނޑަކީ ޢާންގޮތެއގައި 12 ގަޑިއިރު ކަމަށްވެފައިވާ ޤައުމުތަކުގައި މިކަން ބަލާނަމަ އިރުއޮއްސުނު ވަގުތުން ފެށިގެން ރޭގަނޑު3ބައަށް ބަހައިލާށެވެ. އެތަނުން ފަހުބައަށް ފެށުމުން އެއޮތީ ރޭގަނޑުގެ3ވަނަ ބައަށް ފެށިފައެވެ. މިސާލަކަށް6ޖެހިއިރު އިރު އޮއްސިއްޖެނަމަ3ވަނަ ބައި ފެށޭނީ2ޖަހާއިރުއެވެ. 6.30 ގައި އިރުއޮއްސިއްޖެނަމަ3ވަނަ ބައި ފެށޭނީ 2.30 ގައެވެ.\nއެހެންކަމުން އެވްރެޖް ގޮތަކަށް ބަލައިފިނަމަ ދަންވަރު2ޖެހުމުން އެއޮތީ3ވަނަ ބައަށް ފެށިފައެވެ. ނަމަވެސް ސީދާ ބަލާނަމަ ޖެހޭނީ އިރު އޮއްސުނު ވަގުތުން ފެށިގެން ފަޖުރުލުމާއި ދެމެދުގެ ވަގުތުތައް3ބައަށް ބަހައި ފަހުބައި ފޭށޭ ވަގުތު ބަލާށެވެ.\nބައެއް ޤައުމުތަކުގައި އަދި ރާއްޖޭގެ ވެސް ބައެއް މިސްކިތްތަކުގައި ރަމަޟާން މަހު މެންދަމު 1 ޖަހާއިރު ދަމު ނަމާދު ފަށައެވެ. ނިމޭނީ 3.00 ހައި އިރުއެވެ. އެއިރުން ދަމުނަމާދު އެ ނިމެނީ ރޭގަނޑުގެ3ވަނަ ބައިގައެވެ. އެ ގޮތަށް ކަންތައް ކުރަނީ ހާރުކައިގެން ފަތިސް ނަމާދަށް ދިއުމަށް ފުރުޞަތު އިތުރުކުރުމަށެވެ.\nމައުލޫމާތު: ޑރ. މުޙައްމަދު އިޔާޟް ޢަބްދުއްލަޠީފް


Mi kiyai dhenee kon aailaa ehge vaahaka eh?\nމަމްސް އިން ހާލަތު ބަޔާން ކޮށްދޭ އާއިލާ ދިރިއުޅޭ ގޭގެ ކޮޓަރިއެއްގެ މަންޒަރެއް\nއޮންލައިން ޕްލެޓްފޯމެއްގައި ނުކުމެ ނިކަމެތި އާއިލާތަކަށް އެހީ ވެދޭން ފަށަފައިވާ "މަމްސް އެންޖީއޯ" އިން އަނެއްކާވެސް ނިކަމެތިވެފައި ތިބި ދިވެހި އާއިލާއަކަށް އެހީތެރި ވެދޭން އިސްނަގައި އެ އާއިލާގެ ވާހަކަތައް ހިއްސާކޮށް ކިޔައިދޭން ފަށައިފި އެވެ. އެ އެންޖީއޯގެ އޮފިޝަލުން ވިދާޅުވާ ގޮތުގައި އެއީ ދެކުނުގެ އަތޮޅަކަށް ނިސްބަތްވާ އެހީއަށް ބޭނުންވެފައިވާ ވަރަށް ނިކަމެތި އާއިލާއެކެވެ. އެ އެންޖީއޯ އިން އެ އާއިލާއަށް އެހީވެދޭން ނުކުތީ އެހެންވެ އެވެ. -- ކޮން އަތޮޅެއް ކޮން ރަށެއް ކޮން އާއިލާއެއް ކިހިނެއްވާ ކަމެއް ނޭނގެ އެވެ.\n"މި އާއިލާ ނޫނަސް މަމްސް އެންޖީއޯ އިން ކޮންމެ މަހަކުވެސް ކޮންމެވެސް އެއް އާއިލާއަށް އެހީތެރިކަން ފޯރުކޮށްދޭން މަސައްކަތް ކުރަން. އަދި މި އާއިލާގެ ހާލަތު ވަރަށް ގާތުން ބެލުމަށް ފަހު ފަންޑް ރެއިސް ކުރަން ގަސްދުކުރީ،" މަމްސްގެ އޮފިޝަލަކު ވިދާޅުވި އެވެ އަދި އޭނާ ވިދާޅުވާ ގޮތުގައި އެހީތެރިކަމަށް ބޭނުންވާ އެ އާއިލާގެ ހާލަތު ބަޔާންކޮށް އިންސްޓަގްރާމްގައި މަމްސް އެންޖީއޯ އިން އެހީގެ ޕޯސްޓެއް ވެސް އާންމުކޮށްފައި ވާނެ އެވެ.\nމަމްސް އެންޖީއޯ އިން އެހީތެރިކަން ފޯރުވުމަށް މަސައްކަތް ކުރާގޭގެ ނިދާ ކޮޓަރި ހުރި ހާލަތު\nމަމްސް އެންޖީއޯ އިން ބުނާ ގޮތުން ދެކުނުގެ ރަށެއްގައި ވަރަށް ބޮޑަށް ނިކަމެތިވެފައިވާ އެ އާއިލާ ދިރިއުޅޭ ހާލަތު ބަލައިލި އިރު އެއީ އެއް ފުރާޅެކެވެ. އެތާނގައި އެހީއަށް ބޭނުންވެފައިވާ 17 މީހުން ދިރިއުޅެ އެވެ. އެ އެއްމެނަށް ތިން ކޮޓަރި އެވެ. އޭގެ ތެރޭގައި ހާއްސަ އެހީތެރިކަން ބޭނުންވާ މީހުން ވެސް ހިމެނެ އެވެ.\nއޭގެ ތެރެއިން އެގޭގެ ނަފީސާ އަކީ އުފަންވި އިރުވެސް ނަފްސާނީ މައްސަލަ ހުންނަ މީހެެކެވެ. ނަފީސާގެ މަންމަ އާއި ބައްޕަ އަށް ލިބިފައިވާ ނުވަ ކުދިންގެ ތެރެއިން ހަ ކުދިންނަކީ ވެސް ނަފީސާ ގޮތަށް ނަފްސާނީ ބަލި ތަހައްމަލު ކުރުމުގެ ސަބަބުން ދިރިއުޅުމުގައި ކުރިޔަށް ދިޔުމަށް ހުރަސް އެޅިފައިވާ ކުދިންނެވެ.\nއެންޖީއޯއިން ކިޔައިދޭ ގޮތުގައި ނަފީސާ ހަނދާން ހުންނަން ފެށީންސުރެ ވެސް އެ އާއިލާ އުޅެމުން އައީ ވަރަށް ނިކަމެތި ފަގީރު ދިރިއުޅުމެކެވެ. އެއްފަހަރު ކައިފިއްޔާ އަނެއް ފަހަރު ނުކަ އެވެ.\n"އެ ގޭ ތެރެއަށް ވަދެލުމުން ފެނިގެން ދިޔައީ ވަރަށް ބޮޑަށް ވީރާނާ ވެފައިވާ މަންޒަރެވެ. ވަރަށް ދުވަސްވެފައިވާ ގެއެއް. ކާއެތިކޮޅު ރޯފިލުވާލަން ހުންނަ ބަދިގޭގައި ކައްކަން ހުންނަ ތަންކޮޅު ކުޑަ އެވެ. ހުރީ ހަލާކުވެ ބޭނުން ނުކުރެވޭ ވަރުވެފައިވާ ތެލިތައްޓެވެ. އަދި ބާވެފައިވާ އުނދުނެކެވެ." އެންޖީއޯއިން ކިޔައި ދެއެވެ. "އަތްމަތި ދަތިވުމުގެ ސަބަބުން ގިނަ ދުވަސް ދުވަހު، ދުވާލަކު އެންމެ ފަހަރަކު ކައިގެން ވެސް ތިބެ އެވެ. ކާއެއްޗެއް ނެތްނަމަ އެންމެން ވެސް ކަޅުސައި ތައްޓެއް ބޮއެގެނެވެ. ކޮޓަރިއާ ސިޓިންރޫމަށް ބަލާލުމުން ފެންނަނީ ތަރުތީބު ކަމެއްނެތި އުކާލެވިފައިވާ އަންނައުނުތަކެވެ. ހެދުންލާނެ ކަބަޑެއް ނުހުރެ އެވެ. ނިދަން ބޭނުންކުރާ ގޮދަޑިތަކާއި ބާލީސްތައް ވެސް ތަޅުމުގެ އެތަން މިތާނގަ އެވެ. އެ ތަކެތިވަނީ ބޭނުން ކުރަން ކަމު ނުދާ ވަރަށް ހަލާކުވެފަ އެވެ. ފާހާނަތައް ހުރީ ވަރަށް ބޮޑަށް ހަޑިވެފަ އެވެ."\nގޭގެ ގޯތި ތެރޭގައި ކުދިންތައް ވަރަށް ބާވެފައިވާ ހެދުންތަކުގައި އުޅެ އެވެ. އަރާނެ ފައިވާނެއް ވެސް ނެތުމުނޖް ހުސްފައިގަ އެވެ. އެ އާއިލާގެ އެންމެ ކުޑައަށް ހުރި ދެ އަހަރުގެ ކުއްޖާއަށް ޖައްސާނެ ނެޕީއެއް ނެތް. ގިނައިން ލައިގެން ހުންނަނީ ހަމައެކަނި ސޯޓެކެވެ. މަތިން ލާނެ އަންނައުނެއް ނުހުރެ އެވެ. ބަނޑުހައިކަން ފިލުވާން ކާނެ އެއްޗެއް ނުލިބުމުން، ބިންމަތިންނާ އެކި ތަންތަނުން ކުނި ހޮވައިގެން ކާ މަންޒަރު ފެންނަ ކަމަށް މީހުން ބުނެ އެވެ.\n"އެ މައުސޫމް ތުއްތު ކުދިންގެ މޫނުމަތިން ފެނިގެންދަނީ މާޔޫސްކަން" އެޖެންޖީއޯގެ އޮފިޝަލަކު ވިދާޅުވި އެވެ.\nމަމްސް އެންޖީއޯ އިން އެހީތެރިވުމަށް ކަނޑައަޅާފައިވާ ގޭގެ ބަދިގެ ފޮޓޯ:މަމްސް\nރަށު މީހުންގެ އެހީތެރިކަމެއް ނެތް\nމަމްސް އެންޖީއޯއިން ބުނާ ގޮތުގައި އެ އާއިލާ އޮތް ރަށުމީހުންގެ ތެރެއިން މަދު މީހެއްގެ ފަރާތުން ނޫނީ އެ އާއިލާއަށް އެހީތެރިކަމެއްވެސް އަޅާލުމެއް ވެސް ނެތެވެ.\n"ރަށުގެ ގިނަ މީހުންގެ ފަރާތުން މި އާއިލާ އަށް ދެވިފައި ވަނީ ވަރަށް ދަށު ދަރަޖަ އެކެވެ. ބޮޑެތިވެ ފުރާ ވަރަށް އަރަމުން ދިޔައިރު މި އާއިލާ ގައި ތިބި ހާއްސަ އެހީއަށް ބޭނުންވާ އަންހެން ކުދިންނަށް ރަށުގެ އެކި ފުރާގެ މީހުންގެ ކަޅިތައް ދިޔައީ އަމާޒުވަމުންނެވެ. މި ކުދިންނަށް ހެޔޮ ނުބައި ނުވިސްނޭތި ކުރިމަތި ވާންއުޅޭ ބިޔަ ބޮޑެތި ރާޅުތަކުން ރައްކާތެރިވާން ހަދަން ޖެހޭނެ ގޮތެއް ނޭނގެ އެވެ. ތައުލީމެއް ނެތި ރަނގަޅާއި ނުބައި ވިސްނައިދޭނެ މީހަކު ނެތުމުގެ ސަބަބުން 'މިނިކާވަގުތަކެއް' ފަދައިން ކަޅި އަޅަމުން ދިޔަ ބައެއް ވަކިތަކުގެ ތެރެއަށް ބޮޑަށް ތިބި އަންހެން ދެ ކުދިންނަށް ވަދެވި ދިރިއުޅުން ހަލާކު ވެގެން ދިޔައީ އެވެ."\nނަފީސާގެ އުމުރުން 19 އަހަރުގައި ފުރަތަމަ ފަހަރަށް އޭނާ ބަލިވެ އިންކަން އިނގުނު އިރު އޭނަގެ އިއްފަތްތެރިކަން ނަގާލާފައި ވަނީ ކާކު ކޮންއިރަކު އަދި ކިހިނެއް ކަން ނަފީސާ އަށް ވެސް ބުނެދޭކަށް ނޭނގެ އެވެ.\nދަރިއެއް ލިބުމުން ކަންތައް ކުރަން ވީ ކިހިނެއް ކަންވެސް ނުވިސްނޭ ހާލު އެ ކުދިންނަށް އަޅާލާނެ ގޮތެއް ވެސް ނަފީސާ އަކަށް ނޭނގެއެވެ. ބަނޑު ބޮޑު ކަންވެސް އޭނާ އަށް އެނގުނީ ބަނޑުން އިނގެން ފެށީމަ އެވެ. ފުރަތަމަ ދަރިފުޅު ބޮޑުވުމުގެ ކުރިން އަނެއްކާ ވެސް ނަފީސާގެ ނިކަމެތިކަމުގެ ފައިދާ އެހެން މީހަކު ނަގައި ދެވަނަ ދަރިފުޅަށް ވެސް ބަނޑު ބޮޑު ވީއެވެ. އޭނާގެ ތިން ކުދިން ތިބިއިރު މިހާރު އިނީ ހަތަރު ވަނަ ކުއްޖާއަށް ބަލިވެ އެވެ.\nރަށުގައި ދިރިއުޅޭ ބިދޭސީ ފިރިހެނުންގެ ފަރާތުން ވެސް މި އާއިލާއަށް މެދުކެނޑުމެއް ނެތި ގޯނާތައް ލިބެ އެބެ. އެކަމަށް ވަނީ ލުޔެއް ލިބޭ ގޮތް ނުވެފަ އެވެ. އެކަން ހުއްޓުވަން އެއްވެސް މީހެއްގެ އެހީތެރި ކަމެއް ނުލިބެ އެވެ.\nމަމްސް އެންޖީއޯ އިން ބުނާގޮތުގައި އެ އާއިލާ އުޅޭ ހިތްދަތި ދިރިއުޅުމާ ދޭތެރޭ ވިސްނާ މަދު ބަޔަކާއި ކައުންސިލުން ގުޅިގެން އެތަށް ފަހަރަކު ޖެންޑާ މިނިސްޓްރީއާ ވެސް މި އާއިލާގެ ވާހަކަ ހިއްސާކޮށްފައި ވެއެވެ.\nދަރިންނަށް ލިބެމުންދާ ނިކަމެތި ކަމަށް ނިމުމެއް ގެނައުމަށްޓަކާ ނަފީސާއަށް ނުވިހާ އޮޕަރޭޝަން ކުރެވިދާނެ ތޯ ވެސް ހުށަހެޅި އެވެ. ނަމަވެސް ގާނޫނުގައިވާ ގޮތުން މީހަކާ ނީނދެ ހުރިނަމަ މި އޮޕަރޭޝަން ކުރުމަށް ހުއްދަ ނުދޭތީ މިކަން ވަނީ ނުވެފަ އެވެ. މި އާއިލާގައި ނިކަމެތިކަން ކުރިމަތިވެފައި ވަނީ ހަމައެކަނި ނަފީސާ އަކަށް ނޫނެވެ. ނަފީސާގެ ދައްތަ އަކީ ވެސް ނަފްސާނީ ބަލި ތަހައްމަލް ކުރަމުން އަންނަ މީހެކެވެ. އޭނާގެ ވެސް 18 އަހަރުން ދަށުގެ ގާނޫނީގޮތުން ޒިންމާވާނެ ބައްޕައެއް ނެތް ހަތަރު ކުދިން ތިބެ އެވެ.\nއެކަނިވެރި މައިންނަށް ލިބޭ ދެ ހާސް ރުފިޔާގެ އިތުރަށް އިތުރު އެލަވަންސް އެއް ނަފީސާ އަދި އޭނާގެ ދައްތައަށް ވެސް ނުލިބެއެވެ. އެތައް ފަހަރަކު މިހާރު ނުކުޅެދުންތެރިކަން ހުންނަ މީހުންނަށް ދޭ އެލަވެންސަށް ވެސް ކުރިމަތިލައިފި އެވެ. ނަމަވެސް ގާނޫނުގައި ބުނާގޮތުން އެލަވަންސްގެ ތެރެއިން ލިބޭނީ ކޮންމެވެސް އެއް އެލަވެންސް އެކެވެ. އެކަނިވެރި މައިންނަށް ލިބޭ އެލަވަންސް ލިބޭނަމަ ނުކުޅެދުންތެރިކަން ހުންނަ ފަރާތްތަކަށް ދޭ އެލަވަންސް އެއް ނުލިބެ އެވެ.\nމަމްސް އެންޖީއޯގެ ވިސްނުން\nމަމްސް އެންޖީއޯ ބޭނުމަކީ އެ އާއިލާއަކީ ވެސް މުޖުތަމައުތެރޭގައި ބަލައިގަންނަ ބަޔަކަށް ހެދުމެވެ. ބޮޑެތިވަމުން އަންނަ އެ ކުދިންނަކީ ވެސް ރީތި ހެދުންލައިގެން، ރަނގަޅު ކާނާ ކައިގެން، ރަނގަޅު ތައުލީމެއް ލިބިގެން ބޮޑުވާ ކުދިންނަށް ވުމެވެ.\n"އަޅުގަނޑުމެންގެ އަމާޒަކީ މި އާއިލާއަށް ކާބޯތަކެތި، ގެއަށް ކޮންމެހެން ބޭނުންވެފައިވާ ފަރުނީޗަރު، ކެއްކުމަށް ބޭނުންވާ ތަކެތީގެ އިތުރުން ކުދިންނައް ބޭނުންވާ އަންނައުނު، ކިޔަވާ ސާމާނު އަދި ރީތިވާ އެއްޗެހި ފަދަ އާންމު ދިރިއުޅުމުގައި ބޭނުންޖެހޭ ތަކެތި ފޯރުކޮށް ދިނުމަށް މަސައްކަތް ކުރުން. މި އާއިލާގެ ގެއްލިފައިވާ އުފާވެރިކަން ހޯދައިދީ މީހުން ބަލައިގަންނަ ބަޔަކަށް މި ކުދިން ހެދުމަށް އަޅުގަނޑުމެންނަށް އެހީތެރިކަމެއް ދިނުން" އެ އެންޖީއޯގެ އޮފިޝަލަކު ވިދާޅުވި އެވެ.\nކުޑަކުދިން މިނިސްޓްރީ އޮފް ޖެންޑާ އެންޑް ފެމިލީ ދިރިއުޅުން + އާއިލާ


Covid19: Raajjeyge mivaguthu ge haalathu vanee eh hama ehgai hifehettifai: Dr. Nazla\nޑރ.ނަޒްލާ--- ފޮޓޯ: ޕީއެެސްއެމް\nކޮވިޑް19: ރާއްޖޭގެ މިވަގުތުގެ ހާލަތު ވަނީ އެއް ހަމައެއްގައި ހިފެހެއްޓިފައި: ޑރ. ނަޒްލާ\n14 ޖޫން 2020 - 12:15:07\nރާއްޖޭގައި މިވަގުތު ކޮވިޑް19ގެ ހާލަތު އެއް ހަމައެއްގައި ހިފެހެއްޓިފައިވާކަމަށް ނޭޝަނަލް އެމާޖެންސީ އޮޕަރޭޝަން ސެންޓަރު (އެންއީއޯސީ)އިން ބުނެފި އެވެ.\nއެންއީއޯސީން ރޭ ކުރިއަށް ގެންދިޔަ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. ނަޒްލާ ރަފީގް ވިދާޅުވީ ރާއްޖޭގެ މިވަގުތުގެ ހާލަތަށް ބަލާއިރު ބަލި ކޮންމެވެސް މިންވަރަކަށް ސްޓޭބަލް ކަމަށް ބެލެވޭ ކަމަށެވެ.\nކޮވިޑް19 އަށް ފުދޭވަރަކަށް ޓެސްޓް ކުރެވޭކަން ހާމަކޮށް ޑރ. ނަޒްލާ ވިދާޅުވީ ކޮންޓެކްޓް ޓްރޭސިންގެ މަސައްކަތްތައް ވެސް ކުރިއަށްދާ ކަމަށެވެ. އަދި އޭގެ އިތުރުން ކޮމިއުނިޓީ ތެރެއިން އެކްޓިވް ސަވަޔަލަންސްގެ މަސައްކަތްވެސް ކުރިއަށްދާކަން ފާހަގަކުރެއްވި އެވެ.\n"މިހާރު މި ފެންނަ ފެނުމަށް ކޮންމެވެސް މިންވަރަކަށް ސްޓޭބަލް ވެފަ މިއޮތީ އަޅުގަނޑުމެންގެ ތެރޭގައި ބަލި ހުރި މިންވަރު." ޑރ. ނަޒްލާ ވިދާޅުވި އެވެ.\nރާއްޖެއިން މިހާތަނަށް ކޮވިޑް19 އަށް 2013 މީހަކު ޕޮޒިޓިވް ވެފައިވާއިރު 1217 މީހަކު ވަނީ އެބަލިން ރަނގަޅު ކުރެވިފައެވެ. މިވަގުތު އެކްޓިވް ކޭސްތަކުގެ ގޮތުގައި 786 މީހަކު ތިބި އިރު ރާއްޖެއިން މިބަލީގައި މަރުވެފައިވަނީ އަށް ފަރާތެކެވެ.\nއޭޕްރިލް 15 ވަނަ ދުވަހު މާލެއިން މީހަކު ކޮވިޑް19 އަށް ޕޮޒިޓިވް ވުމާއި އެކު މާލެ ވަނީ ފުލް ލޮކްޑައުނަކަށް ގެނެސްފައެވެ. އަދި ހޯމަ ދުވަހުން ފެށިގެން ލޮކްޑައުނަށް އިތުރު ލުއި ދިނުމަށް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ވަނީ ނިންމާފައެވެ.\nއެގޮތުން ދެވަނަ ފިޔަވަހީގެ ލުއިތަކާއެކު ފަތިހު ފަހަކުން ރޭގަނޑު ދިހައެއް ޖަހަންދެން ހުއްދައަކާއި ނުލާ ބޭރުގައި އުޅުމުގެ ފުރުސަތު ވަނީ ދީފައެވެ.\nކުޑަކުދިންނަށް އަދި ކަސްރަތަށް ނިކުމެވޭނެ ގަޑިތައް:\nއުމުރުން 60 އަހަރުން މަތީގެ މީހުން - ފަތިހު5ކުން ހެނދުނު 8 އަށް\nކުޑަކުދިން - ހަވީރު4ކުން6އަށް\nކަސްރަތު ކުރާ މީހުންނަށް - އިރުއޮއްސި6ކުން ރޭގަނޑު9އަށް\nމީގެ އިތުރުން ލުއިތަކާއެކު ޕާކުތަކާއި މައިޒާންތައް ވެސް ހުޅުވަން ނިންމާފައިވާއިރު އެތަންތަނުގައި އަތްދޮވެވޭނެ އިންތިޒާމުތައް ހަމަޖައްސާނެ ކަމަށް ވެސް މައުލޫމާތު ދީފައިވެއެވެ. އަދި ދޭ ލުއިތަކުގެ ދަށުން އިކޮނޮމިކް މިނިސްޓްރީގެ ހުއްދައާއެކު ފިހާރަތައް ހުޅުވުމުގެ ހުއްދަ ވެސް ދޭން ނިންމާފައިވާއިރު ކެފޭ އަދި ރެސްޓޯރަންޓުތަކުން ދެވޭނީ ހަމައެކަނި ޓޭކްއަވޭ އަދި ޑެލިވަރީގެ ހިދުމަތް ކަމަށް ވެސް މައުލޫމާތު ދީފައިވެއެވެ.


PPM Ge Is Vafudheh China Ah Furaifi - Vaguthu\nޕީޕީއެމްގެ އިސް ވަފުދެއް ޗައިނާ އަށް ފުރައިފި\nޗައިނާ އަށް ވަޑައިގަންނަވާ ޕީޕީއެމްގެ ވަފުދު – ފޮޓޯ: ޕީޕީއެމް\nޗައިނާގެ ވެރިކަން ކުރާ ކޮމިއުނިސްޓް ޕާޓީގެ ދައުވަތަކަށް، ރާއްޖޭގެ ވެރިކަން ކުރާ ޕާޓީ ޕީޕީއެމްގެ އިސް ބޭފުޅުންގެ ވަފުދެއް ޗައިނާ އަށް ފުރައިވަޑައިގެންފިއެވެ.\nޕީޕީއެމްގެ ޑެެޕިއުޓީ ސެކިއުރިޓީ ޖެނެރަލް އިގުބާލް އާދަމް ވިދާޅުވީ ޗައިނާ އަށް ވަޑައިގެންނެވި ޕީޕީއެމްގެ ވަފުދުގައި 18 ބޭފުޅުން ހިމެނިވަޑައިގަންނަވާ ކަމަށެވެ.\nވަފުދުގެ އިސް ބޭފުޅެއްގެ ގޮތުގައި ބައިވެރިވެ ވަޑައިގަންނަވަނީ ޕީޕީއެމްގެ ނައިބު ރައީސް އަދި ޓޫރިޒަމް މިނިސްޓަރު މޫސާ ޒަމީރުއެވެ. ވަފުދުގައި ހެލްތު މިނިސްޓަރު އަބްދުﷲ ނާޒިމާއި ރައްޔިތުންގެ މަޖިލީހުގެ ޕީޕީއެމްގެ ބައެއް މެމްބަރުންނާއި އެ ޕާޓީގެ ކައުންސިލްގެ ބައެއް މެމްބަރުން ވެސް ހިމެނިވަޑައިގަންނަވައެވެ.\nއިޤުބާލް ވިދާޅުވީ މިއީ ކޮންމެ އަހަރަކު ވެސް ޗައިނާގެ ކޮމިއުނިސްޓް ޕާޓީން ޕީޕީއެމަށް ދޭ ދައުވަތެކެވެ. މި ފަހަރުގެ ޒިޔާރަތުގައި، ދެ ޕާޓީގެ ހިންގުން ހަރުދަނާ ކުރުމާ ގުޅޭ ބައެއް ތަޖުރިބާތައް ހިއްސާކޮށް އަދި އެހީތެރިކަން ހޯދިދާނެ ދާއިރާތަކާ ގުޅޭ ގޮތުން މަޝްވަރާ ކުރާނެ ކަމަށް ޕީޕީއެމް އިން ވިދާޅުވިއެވެ. ޓޫރިޒަމާއި ސިއްހީ ދާއިރާ އަދި ތައުލީމީ ދާއިރާ އިން ޗައިނާގެ އެހީތެރިކަން ރާއްޖެ އަށް ހޯދޭނެ ގޮތްތަކާ ބެހޭ ގޮތުންނާއި ދެ ގައުމުގެ ތަޖުރިބާ އެ ދާއިރާތަކުން ހިއްސާ ކުރާނެ ކަމަށް ޕީޕީއެމުން މައުލޫމާތު ދެއެވެ.\nޗައިނާ އަކީ ރައީސް ޔާމީން ވެރިކަމަށް ވަޑައިގެންނެވި ފަހުން ރާއްޖޭގެ ތަރައްޤީގެ މަޝްރޫޢުތަކަށް އެންމެ ބޮޑު އެހީތެރިކަމެއް ފޯރުކޮށްދެމުން އަންނަ ގައުމެވެ. ޗައިނާ ސަރުކާރުން ރާއްޖެ އަށް ދޭ ހިލޭ އެހީ އާއި ލޯން އެހީ ފަހަކަށް އައިސް ވަރަށް ބޮޑަށް އިތުރުވެފައި ވާއިރު ޗައިނާގެ އިންވެސްޓަރުން ރާއްޖޭގައި އިންވެސްޓް ކުރުން ވެސް ވަނީ އިތުރުވެފައެވެ.\nމެއި 3, 2018 22:22\nސާބަހޭ2018 ރައީސްޔާމިން އިންޝާﷲ\nމެއި 3, 2018 23:03\nމެއި 3, 2018 23:16\nމެއި 4, 2018 00:35\nއިޚްލާޞްތެރިކަމާއިއެކު މަސައްކަތްކުރާ ބަޔަކަށް މާތްﷲ އެބައެއްގެ މަސައްކަތުގައި ބަރަކާތްލައްވާ ކާމިޔާބު ދެއްވާނެ.\nމެއި 4, 2018 01:02\nއިސްވަފުދޭ ކިޔާއިރު ސަރުކާރު ދިފާޢުކޮށް ދަމަހައްޓަން މިމީހުން ކުރަނީ ކީއްބާއޭ ހިތައް އަރާ. ސަރުކާރުން މޮޅުތަށް ހޯދައިގެންތިބެންޏާ ސަރުކާރު ދިފާޢުކޮށް ދަމަހައްޓާ، ސަރުކާރަށް ތާއީދު އިތުރުކުރަން މަސައްކަތް ކުރަން ޖެހޭނެ. މިއިންކޮންމެމީހަކު އަތްތިލައެއްވަރުގެ ފޯނެއް ގެންގުޅޭއިރުވެސް ސަރުކާރާ އެއްކޮޅަށް ނޫސްތަކުގައި ކޮމެންޓެއް ކޮށްލަން ނުކެރޭތާ އެއިންކޮމެންޓަކަށް ލައިކްދޭންވެސް ނުކެރޭ. ސަރުކާރާ އެއްކޮޅަށް ދޭ ކޮމެންޓްތަކަށް އިދިކޮޅުމީހުން ސަތޭކައިން ދުއިސައްތައިން ޑިސްލައިކް ދޭއިރު މިމީހުނަށް ހަމަފެންނަކަމަށްވެސް ނުވޭ އެކަމަކު އިިސްބޭފުޅުންނޯ. ލަދުން ބޯހަލާކު......؟؟؟؟\nމެއި 4, 2018 02:59\nވަރަށް އުފާވެއްޖެ އެއްލަކިން ރައީސް ޔާމިން


SunOnline: Malang2ge script ge Masakaiy ninmaalaifi\nއައިމިނަތު ލުބާ 01 Jun 2020, 09:18\nމަލަންގް ގެ ތަރިން---\nމޯހިތު ސުރީގެ ކާމިޔާބު ފިލްމު "މަލަންގް"ގެ ސީކުއަލްގެ ސްކްރިޕްޓްގެ ޑްރާފްޓް މަސައްކަތް ނިންމާލައިފައިވާ ކަމަށް ޚަބަރުތައް ބުނަން ފަށައިފިއެވެ.\nމޯހިތު އިންސްޓަގްރާމްކުރި ޕޯސްޓެއްގައި ބުނީ ފިލްމެއް ކާމިޔާބުކުރަން ބޭނުންވާނަމަ އޭގައި ތިން ކަމެއް ހިމަނަންޖެހޭ ކަމަށާއި އެ ތިންކަމަކީ ވެސް ފިލްމުގެ ސްކްރިޕްޓް ރަނގަޅުވުން ކަމަށެވެ. އިންސްޓާގައި އޭނާ ހިއްސާކުރީ މަަލަންގް ގެ ސްކްރިޕްޓްގެ ފޮޓޯއެކެވެ. މީގެ ކުރިން ފިލްމުގެ ޕްރޮޑިއުސަރު އަންކުރް ގާޖް ބުނީ މޯހިތު މިހާރު ފިލްމުގެ ސްކްރިޕްޓް ލިޔުމުގެ މަސައްކަތް ކުރަމުން އަންނަ ކަމަށެވެ.\nބޮލީވުޑްގެ އެކްޓަރުން ކަމަށްވާ އަދިތްޔާ ރޯއީ ކަޕޫރު އާއި ދިޝާ ޕާޓްނީގެ ކެމިސްޓްރީ ފެނިގެން ދިޔަ މި ފިލްމަށް ގިނަ ބައެއްގެ ލޯބި ލިބިފައިވެ އެވެ. މި ފިލްމަކީ އެދެތަރިން އެކުގައި ސްކްރީނުން ފެނިގެންދިޔަ ފުރަތަމަ ފިލްމުވެސްމެ އެވެ.\nމަލަންގް2އިން އަދިތްޔާ ފެނިގެންދާއިރު ދިޝާ ފެންނާނެ ކަމެއް ނޭނގެ އެވެ. ސީކުއަލް ފިލްމުގެ ބަތަލާގެ ރޯލުން ފެނިގެންދާނީ ޝްރައްދާ ކަޕޫރުކަމަށް ޚަބަރުތައް ބުނެ އެވެ. މަލަންގްގެ ފަހު މަންޒަރުގައި އަނިލް ކަޕޫރަށް ފޯނެއް އަންނަ މަންޒަރު ފެނިގެންދިޔަ އިރު އެ ފޯނުން ވާހަކަ ދެއްކީ އަންހެން ކުއްޖެކެވެ. އަދި ވާހަކަ ދެއްކި އަންހެން ކުއްޖާއަކީ ޝްރައްދާ ކަޕޫރުކަން ވަނީ ޔަގީންވެސް ވެފަ އެވެ. މި ސީނާއެކު ފިލްމުގެ ސީކުއަލުން ޝްރައްދާ ފެނުމުގެ ފުރުސަތު ބޮޑުކަމަށް ބެލެވެ އެވެ.\nބިގްބޮސްގެ ކުރީގެ ތަރި ހިމާންޝީ ކޮވިޑަށް ޕޮޒިޓިވް